**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 13 Μαρτίου 2024, ημέρα Τετάρτη και ώρα 10.10΄, στην Αίθουσα Γερουσίας τoυ Μεγάρου της Βουλής,συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Ενσωμάτωση της Οδηγίας (ΕΕ) 2022/2523 του Συμβουλίου, της 15ης Δεκεμβρίου 2022, σχετικά με την εξασφάλιση παγκόσμιου ελάχιστου επιπέδου φορολογίας των ομίλων πολυεθνικών επιχειρήσεων και των εγχώριων ομίλων μεγάλης κλίμακας στην Ευρωπαϊκή Ένωση (Pillar II) και άλλες τελωνειακές και φορολογικές διατάξεις».

Στη συνεδρίαση παρέστησαν ο Υφυπουργός Εθνικής Οικονομίας και Οικονομικών, κ. Θεοχάρης (Χάρης) Θεοχάρης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Κοντοτόλη Μαρίνα, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Καραθανασόπουλος Νικόλαος, Μεταξάς Βασίλειος, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Νατσιός Δημήτριος, Καζαμίας Αλέξανδρος και Καραγεωργοπούλου Ελένη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα.

Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την επεξεργασία και εξέτασης του σχεδίου νόμου του Υπουργείου Εθνικής Οικονομίας και Οικονομικών με τίτλο «Ενσωμάτωση της Οδηγίας (ΕΕ) 2022/2523 του Συμβουλίου, της 15ης Δεκεμβρίου 2022, σχετικά με την εξασφάλιση παγκόσμιου ελάχιστου επιπέδου φορολογίας των ομίλων πολυεθνικών επιχειρήσεων και των εγχώριων ομίλων μεγάλης κλίμακας στην Ευρωπαϊκή Ένωση (Pillar II) και άλλες τελωνειακές και φορολογικές διατάξεις».

Στη συνεδρίαση παρίσταται ο Υφυπουργός Εθνικής Οικονομίας και Οικονομικών, κ. Θεοχάρης Θεοχάρης και η Γενική Γραμματέας Φορολογικής Πολιτικής, η κυρία Ψύλλα Μαρία.

 Όσον αφορά τις επόμενες συνεδριάσεις της Επιτροπής, προτείνω να συνεχίσουμε την επεξεργασία του σχεδίου νόμου. Αύριο, Πέμπτη 14 Μαρτίου, με δύο συνεδριάσεις, ώρα 13.00΄ και ώρα 16.00΄,για την ακρόαση των εξωκοινοβουλευτικών προσώπων και την κατ’ άρθρον συζήτηση, αντίστοιχα, και την Τρίτη, 19 Μαρτίου, την τέταρτη συνεδρίαση που θα διατεθεί για τη β΄ ανάγνωση, ώρα 13.00΄.

Οι αυριανές συνεδριάσεις θα διεξαχθούν στην Αίθουσα «223» και η συνεδρίαση της Τρίτης στην Αίθουσα Γερουσίας.

 Στο σημείο αυτό θα δώσω τον λόγο στους Εισηγητές και στους Ειδικούς Αγορητές για να προτείνουν τους φορείς που θα κληθούν στην αυριανή συνεδρίαση.

Παρακαλώ οι προτάσεις να κατατεθούν και γραπτώς στη Γραμματεία της Επιτροπής για την κατάρτιση του ενιαίου καταλόγου των φορέων, τον οποίο θα σας ανακοινώσω στη συνέχεια.

Τον λόγο έχει ο Εισηγητής της Πλειοψηφίας, κ. Αθανάσιος Καββαδάς, για να υποβάλει την πρότασή του.

**ΑΘΑΝΑΣΙΟΣ ΚΑΒΒΑΔΑΣ (Εισηγητής της Πλειοψηφίας):** Η πρότασή μας είναι ο Σύνδεσμος Επιχειρήσεων και Βιομηχανιών (ΣΕΒ), η Επιτροπή Λογιστικής Τυποποίησης και Ελέγχων (ΕΛΤΕ), το Οικονομικό Επιμελητήριο Ελλάδος (ΟΕΕ) και η Ένωση Ελληνικών Τραπεζών (ΕΕΤ).

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστώ, κύριε Καββαδά.

Το λόγο έχει τώρα ο Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ», κ. Παρασκευάς (Πάρις) Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Προτείνουμε να κληθεί η ΑΑΔΕ, γιατί έχουμε αρκετά θέματα να ρωτήσουμε και δύο Ομοσπονδίες, η ΠΟΕ-ΔΟΥ και η Ομοσπονδία Τελωνειακών Υπαλλήλων Ελλάδος (ΟΤΥΕ).

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Κουκουλόπουλε.

Τον λόγο έχει η ο Ειδικός Αγορητής της Κ.Ο. «Κ.Κ.Ε.», κ. Χρήστος Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «Κ.Κ.Ε.»):** Δεν έχουμε κάποια πρόταση, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστώ.

Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Έχουμε καλυφθεί, κύριε Πρόεδρε, αρκετοί είναι αυτοί.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Ευτυχία (Έφη) Αχτσιόγλου.

**ΕΥΤΥΧΙΑ (ΈΦΗ) ΑΧΤΣΙΟΓΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Την Γενική Συνομοσπονδία Επαγγελματιών Βιοτεχνών Εμπόρων Ελλάδος (ΓΣΕΒΕΕ), την Εθνική Συνομοσπονδία Εμπορίου και Επιχειρηματικότητας (ΕΣΕΕ), το Επαγγελματικό Επιμελητήριο Αθηνών (ΕΕΑ), την Ανεξάρτητη Αρχή Δημοσίων Εσόδων (ΑΑΔΕ), νομίζω ελέχθη, το Οικονομικό Επιμελητήριο Ελλάδας (ΟΕΕ), νομίζω επίσης ειπώθηκε. Την Επιτροπή Λογιστικής Τυποποίησης και Ελέγχων (ΕΛΤΕ), την Πανελλήνια Ομοσπονδία Εργαζομένων Δημοσίων Οικονομικών Υπηρεσιών (ΠΟΕ-ΔΟΥ) και την Πανελλήνια Ομοσπονδία Λογιστών (ΠΟΛ).

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κυρία Αχτσιόγλου.

Τον λόγο έχει ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Αθανάσιος Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ, κύριε Πρόεδρε.

 Νομίζω ότι έχω καλυφθεί από τους συναδέλφους μου. Εμείς θέλαμε το Οικονομικό Επιμελητήριο Ελλάδος (ΟΕΕ), νομίζω έχει λεχθεί, Επαγγελματικό Επιμελητήριο Αθηνών (ΕΕΑ), Σύνδεσμο Ελλήνων Βιομηχάνων (ΣΕΒ) και την Ανεξάρτητη Αρχή Δημοσίων Εσόδων (ΑΑΔΕ).

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Χαλκιά.

Τον λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”», κ. Ανδρέας Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»):** Έχουμε καλυφθεί, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** O Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας, έχει καταθέσει εγγράφως την πρότασή του, γιατί είναι και Εισηγητής στην Ολομέλεια.

Άρα εισερχόμαστε στον κύκλο των τοποθετήσεων των Εισηγητών και των Ειδικών Αγορητών. Όποιος άλλος συνάδελφος επιθυμεί να λάβει τον λόγο, παρακαλώ να ενημερώσει την Γραμματεία της Επιτροπής.

Τον λόγο έχει ο κύριος Καββαδάς.

**ΑΘΑΝΑΣΙΟΣ ΚΑΒΒΑΔΑΣ (Εισηγητής της Πλειοψηφίας):** Ευχαριστώ κύριε Πρόεδρε. Κύριε Υφυπουργέ, κυρία Γενική Γραμματέας, κυρίες και κύριοι συνάδελφοι, πριν από λίγους μήνες σε αυτή εδώ την Επιτροπή συζητούσαμε το νομοσχέδιο για την εφαρμογή τεκμηρίου εισοδήματος στους ελεύθερους επαγγελματίες. Δύο λέξεις που χρησιμοποιήσαμε όσοι υπερασπιστήκαμε το νομοσχέδιο ήταν φορολογική δικαιοσύνη. Φέραμε παραδείγματα για το πώς μοιράζονται άνισα τα φορολογικά βάρη, επικαλεστήκαμε την ανάγκη να υπάρχει φορολογική μεταχείριση ίση και αναλογική προς τις δυνατότητες του κάθε πολίτη. Αν, λοιπόν, εκείνο το νομοσχέδιο υπηρετούσε τη φορολογική δικαιοσύνη, το σημερινό σχέδιο νόμου για την ενσωμάτωση της Οδηγίας 2523/2022 της Ευρωπαϊκής Ένωσης στην εθνική νομοθεσία κάνει το ίδιο αλλά αυτή τη φορά φέρνει στο επίκεντρο της πολύ μεγάλες επιχειρήσεις. Διότι θεσπίζει ένα νομοθετικό πλαίσιο που θα εξασφαλίσει ένα ελάχιστο επίδομα φορολογίας για τους μεγάλους πολυεθνικούς και εγχώριους ομίλους, οι οποίες συνολικά είναι γνωστές ως Πυλώνας 2. Παρενθετικά εδώ να αναφέρω ότι δεν ενσωματώνεται υποχρεωτικά όλη η Οδηγία, υπάρχουν κάποια σημεία που κάθε κράτος μέλος μπορεί να επιλέξει πώς θα τα εφαρμόσει. Επομένως στο νόμο ενσωματώνονται και αποτυπώνονται οι συγκεκριμένες επιλογές της ελληνικής κυβέρνησης.

Κυρίες και κύριοι συνάδελφοι, όπως ξέρουμε όλοι, οι πολυεθνικές επιχειρήσεις και όμιλοι με μεγάλο τζίρο είναι ταυτόχρονα παντού και πουθενά. Οι υπηρεσίες και τα αγαθά τους φτάνουν παντού χωρίς όμως απαραίτητα να έχουν φυσική παρουσία στις χώρες όπου δραστηριοποιούνται, ειδικά αν τα διακινούν ψηφιακά. Αντιθέτως μεταφέρουν τα κέρδη τους στους λεγόμενους φορολογικούς παραδείσους, σε χώρες δηλαδή με μηδενική ή πολύ χαμηλή φορολογία. Πρόκειται για μια καταχρηστική πρακτική επιζήμια για το δημόσιο έσοδα και κοινωνικά άδικη. Ταυτόχρονα όμως πρόκειται για μία πρακτική, η οποία στην παγκοσμιοποιημένη οικονομία είναι πάρα πολύ δύσκολο να αντιμετωπιστεί, διότι ενώ η δραστηριότητα των ομίλων αυτών είναι διεθνής, η φορολόγηση τους γίνεται σε εθνικό επίπεδο. Ποιο είναι το αποτέλεσμα, όπως ξέρουμε όλοι; Οι επιχειρηματικοί όμιλοι παίρνουν την έδρα και τα κέρδη τους και πηγαίνουν πιο δίπλα σε μια άλλη χώρα με χαμηλότερη φορολογία και να πούμε και το αυτονόητο ότι αυτό δεν χρειάζεται να γίνεται με φυσική παρουσία ιδιαίτερα στη σημερινή εποχή της ψηφιακής οικονομίας. Μπορεί να γίνεται αξιοποιώντας διάφορα εργαλεία ή προνόμια «παραθυράκια» ώστε να πληρώνουν πολύ λιγότερα από όσα τους αναλογούν. Ενδεικτικά αναφέρω από τη λίστα της ΑΑΔΕ τα νησιά Μάρσαλ, Κέιμαν, Βανουάτου, Βερμούδες, Μαλδίβες, Μπαρμπάντος και πολλά άλλα που χωρίς καμία υποδομή εμφανίζονται εικονικά ως έδρα επιχειρηματικών κολοσσών. Βέβαια, δεν είναι μόνο αυτά, υπάρχουν κάποιες δεκάδες κράτη που δηλώνονται ως έδρα πολυεθνικών για να έχουν μειωμένη φορολογία.

Το 2019 τα κέρδη που έφευγαν σε φορολογικούς παραδείσους πλησίαζαν το 1 τρισεκατομμύριο δολάρια. Πρέπει όμως να πούμε ότι η αύξησή τους τα τελευταία χρόνια είναι δραματική. Σύμφωνα με στοιχεία του ΟΟΣΑ τα συνολικά ετήσια κέρδη τέτοιων ομίλων είναι 5,9 τρισεκατομμύρια δολάρια. Από αυτά το 13% φορολογείται με ποσοστά κάτω του 5%. Το 23% φορολογείται με ποσοστά 5% έως 15%.

Έχουμε λοιπόν ένα παγκόσμιο φαινόμενο, για την αντιμετώπιση του οποίου απαιτείται συνεργασία των φορολογικών αρχών σε ευρωπαϊκό και παγκόσμιο επίπεδο. Χρειαζόταν ένα παγκόσμιο εργαλείο για την ελάχιστη φορολόγηση των μεγάλων ομίλων και το εργαλείο αυτό αποτυπώνεται στην Οδηγία που καλούμαστε να ενσωματώσουμε στην εθνική νομοθεσία. Πρόκειται για μια πρωτοβουλία που ξεκίνησε από τον Οργανισμό Οικονομικής Συνεργασίας και ανάπτυξης τον ΟΟΣΑ και υιοθετήθηκε από την Ευρωπαϊκή Ένωση. Στην Ευρωπαϊκή Ένωση αναμένεται να αρχίσει να εφαρμόζεται στα κράτη μέλη από φέτος, ενώ σταδιακά το εργαλείο εφαρμοστεί σε πολλές χώρες του ΟΟΣΑ . Παράλληλα, υπάρχει και μία συμφωνία που επιτεύχθηκε μέσω του ΟΟΣΑ μεταξύ συνολικά 140 περίπου κρατών για συλλογική δράση κατά της διάβρωσης της φορολογικής βάσης, όπως ονομάζεται.

Βέβαια παρά την αρχική συμφωνία δεν έχουν υιοθετήσει όλες οι χώρες τους κανόνες του ΟΟΣΑ. Όπως είπα η Ευρωπαϊκή Ένωση μαζί με την Ελβετία και τη Νορβηγία το Ηνωμένο Βασίλειο και πολλές χώρες της Κοινοπολιτείας έχουν προχωρήσει σημαντικά τη διαδικασία ενσωμάτωσης της Οδηγίας. Άλλες χώρες όπως οι ΗΠΑ, η Κίνα, η Ρωσία, αλλά και η Τουρκία δεν έχουν ανακοινώσει ακόμα πρόθεση υιοθέτησης των κανόνων. Ωστόσο από τη συμμετοχή των 140 χωρών στην αρχική πρωτοβουλία φαίνεται ότι οι φορολογικοί παράδεισοι δεν έχουν επιπτώσεις μόνο σε μικρές οικονομίες όπως η ελληνική, αλλά και σε οικονομίες κολοσσούς, οι οποίες έχουν τεράστια διαφυγόντα δημόσια έσοδα από αυτή την πρακτική.

Με την Οδηγία λοιπόν που ενσωματώνουμε σήμερα θεσπίζεται ένα νέο σύστημα υπολογισμού του πραγματικού φόρου που καταβάλλουν οι μεγάλοι όμιλοι και εισάγεται ένα σύστημα υπολογισμού φόρου, που έχει στόχο να διασφαλίσει ότι οι μεγάλοι επιχειρηματικοί όμιλοι θα καταβάλουν ελάχιστο φόρο τουλάχιστον 15% στα κράτη όπου δραστηριοποιούνται. Τι εννοούμε όταν λέμε μεγάλοι όμιλοι; Εννοούμε ότι ξεπερνούν σε ενοποιημένο τζίρο τα 750 εκατομμύρια ευρώ για τουλάχιστον δύο από τα τέσσερα τελευταία έτη πριν το 2024. Πρόκειται για πολυεθνικούς ομίλους και τις θυγατρικές τους, αλλά και για εγχώριους επιχειρηματικούς ομίλους. Για τα ελληνικά δεδομένα αυτό σημαίνει ότι το μέτρο αφορά 19 ελληνικούς επιχειρηματικούς ομίλους και περίπου 1000 θυγατρικές ξένων ομίλων που δραστηριοποιούνται στη χώρα μας. Να σημειώσουμε ότι από την εφαρμογή του μέτρου εξαιρούνται μεταξύ άλλων οι κρατικές οντότητες, οι διεθνείς οργανισμοί, αλλά και οι μη κερδοσκοπικοί οργανισμοί και τα συνταξιοδοτικά ταμεία.

Πώς υπολογίζεται τώρα αυτός ο φόρος; Πρόκειται, είναι η αλήθεια, για ένα ιδιαίτερα περίπλοκο σύστημα, που χρειάζεται όχι μόνο οικονομικές, αλλά και ειδικές λογιστικές και τεχνικές γνώσεις. Θα προσπαθήσω ωστόσο να αποδώσω την ουσία, παραλείποντας τις πολλές λεπτομέρειες και χρησιμοποιώντας ίσως όχι τους ακριβείς τεχνικούς όρους, αλλά τους πιο κατανοητούς. Κατ’ αρχάς, το σύνολο των κανόνων της Οδηγίας βασίζεται στην εύρεση του πραγματικού φορολογικού συντελεστή που διαφοροποιείται από τον ονομαστικό.

Ο ονομαστικός συντελεστής που εφαρμόζεται στη δήλωση φορολογίας εισοδήματος νομικών προσώπων είναι το 22% που υπολογίζεται επί του φορολογητέου κέρδους. Στον ονομαστικό συντελεστή η φορολογική βάση όπως ξέρετε μειώνεται με διάφορους τρόπους, όπως για παράδειγμα, με λογιστικές διαφορές, απαλλασσόμενα έσοδα, αναγνώριση εξόδων σε διαφορετική χρήση, μεταφορά φορολογικών ζημιών, φορολογικά κίνητρα και άλλα. Αντίθετα, ο πραγματικός φορολογικός συντελεστής δεν αντλείται από τη φορολογική δήλωση, αλλά προκύπτει από τις οικονομικές καταστάσεις, δηλαδή τα λογιστικά βιβλία. Υπολογίζεται διαιρώντας το φόρο όπως προκύπτει από τις οικονομικές καταστάσεις με το αποτέλεσμα του ομίλου προ φόρων. Εφόσον το αποτέλεσμα αυτής της διαίρεσης, του φόρου εισοδήματος προς το αποτέλεσμα του ομίλου προ φόρων, είναι μεγαλύτερο του 15% τότε δεν υπάρχει υποχρέωση καταβολής συμπληρωματικού φόρου. Εάν το αποτέλεσμα είναι μικρότερο του 15%, τότε ο όμιλος πρέπει να καταβάλει συμπληρωματικό φόρο μέχρι η πραγματική φορολογική επιβάρυνση να φθάσει το 15%.

Θα πρέπει να διευκρινίσω ότι δεν αλλάζει ο φορολογικός συντελεστής 22% για τις επιχειρήσεις, ενώ σε όσους εγείρουν ερωτήματα ή προβληματισμούς για το ότι αυτή η επιβολή του συμπληρωματικού φόρου της τάξης του 15% μπορεί να οδηγήσει σε φυγή επιχειρήσεων από τη χώρα μας, η απάντηση είναι ότι κάτι τέτοιο δεν ισχύει, αφού όλες οι χώρες θα επιβάλουν πλέον αυτό το συμπληρωματικό φόρο, με τις προϋποθέσεις που ανέφερα πριν.

 Πώς μοιράζεται αυτή η φορολόγηση μεταξύ των κρατών; Ο νέος αυτός τρόπος φορολόγησης εφαρμόζεται σε όλα τα κράτη, όπου ένας πολυεθνικός όμιλος έχει παρουσία με την εφαρμογή των κάτωθι κανόνων. Πρώτον, το κράτος μπορεί να εισπράξει τον συμπληρωματικό φόρο και για τη μητρική και για όλες τις θυγατρικές του ομίλου που βρίσκονται σε κράτη, όπου ο πραγματικός φορολογικός συντελεστής υπολογισμένος όπως περιέγραψα πιο πάνω, είναι κάτω από 15%. Αυτό αποκαλείται κανόνας συμπερίληψης εισοδήματος.

Δεύτερον, τι γίνεται αν η μητρική εταιρεία έχει έδρα εκτός Ευρωπαϊκής Ένωσης ή σε χώρα που δεν συμμετέχει στο σύστημα; Και πάλι υπόκειται σε καταβολή συμπληρωματικού φόρου, ο οποίος όπως υπολογίζεται με βάση τον αριθμό των εργαζομένων και την αξία των περιουσιακών στοιχείων προς τα αντίστοιχα σύνολα των θυγατρικών που βρίσκονται σε χώρες που εφαρμόζουν το σύστημα. Αυτός είναι ο κανόνας υποφορολογημένων κερδών.

Τρίτον, κάθε κράτος όπου υπάρχουν θυγατρικές, μπορεί να εισπράξει το συμπληρωματικό φόρο για τις τοπικές θυγατρικές. Αυτός αποκαλείται εγχώριος συμπληρωματικός φόρος. Η Ελλάδα όπως και τα περισσότερα, αν όχι όλα, τα κράτη μέλη της Ευρωπαϊκής Ένωσης επιλέγει την υιοθέτηση του εγχώριου συμπληρωματικού φόρου, ώστε ο φόρος καταβάλλεται από τη θυγατρική εταιρεία του αλλοδαπού ομίλου στο εσωτερικό της χώρας και με τον τρόπο αυτό να συμβάλει στην αύξηση των φορολογικών εσόδων. Επομένως, σε επίπεδο Ευρωπαϊκής Ένωσης υπάρχει ένα ενιαίο σύστημα.

Κυρίες και κύριοι συνάδελφοι, προφανώς πρόκειται για μια απλουστευμένη παρουσίαση ενός ιδιαίτερα πολύπλοκου συστήματος. Υπάρχουν και άλλες σημαντικές διατάξεις σε αυτό το σχέδιο νόμου των 62 συνολικά άρθρων, στις οποίες θα αναφερθώ στην επί των άρθρων συζήτηση. Η πρώτη ενότητα από αυτές έχει δεδομένη κοινωνική στόχευση αφού δίνει τη δυνατότητα στον Υπουργό Εθνικής Οικονομίας και Οικονομικών να αναστέλλει έως και για ένα ολόκληρο χρόνο την είσπραξη των ληξιπρόθεσμων χρεών προς το δημόσιο πολιτών που έχουν πληγεί από φυσικές καταστροφές.

Παράλληλα, σε μια δεύτερη ενότητα έχουν ενταχθεί συμπληρωματικές διατάξεις για να βελτιωθεί το πλαίσιο των τελωνειακών και φορολογικών ελέγχων. Σε αυτή την κατεύθυνση κινούνται διατάξεις όπως η δυνατότητα χρήσης ψηφιοποιημένης ιδιόχειρης υπογραφής κατά τη διενέργεια των ελέγχων και διαχείριση κατασχεθέντων προϊόντων από τις τελωνειακές αρχές. Μάλιστα επειδή ενέχει κινδύνους για τη δημόσια υγεία και ασφάλεια η αποθήκευση των κατασχεμένων ενεργειακών εύφλεκτων και επικίνδυνων προϊόντων για μεγάλο χρονικό διάστημα, προβλέπεται ότι αυτού του είδους τα προϊόντα, θα μπορούν να εκποιούνται ή να επαναδιυλίζονται και να μετακινούνται εντός εύλογου χρονικού διαστήματος.

Προβλέπεται επίσης και η ανάπτυξη διαλειτουργικότητας για την υποχρεωτική ηλεκτρονική έκδοση και αποστολή διοικητικών εγγράφων της Ανεξάρτητης Αρχής Δημοσίων Εσόδων. Συγκεκριμένα, προβλέπεται η αποστολή βεβαιωθέντων εσόδων αποκλειστικά μέσω του κέντρου διαλειτουργικότητας της Γενικής Γραμματείας Πληροφοριακών Συστημάτων Ψηφιακής Διακυβέρνησης του Υπουργείου Ψηφιακής Διακυβέρνησης, προκειμένου να επιταχύνεται η διαδικασία είσπραξης.

Τέλος, στα πλαίσια της ισονομίας εναρμονίζεται το καθεστώς λειτουργίας και προσλήψεων που διέπει την εταιρεία ακινήτων του δημοσίου με όσα ισχύουν στις άλλες θυγατρικές του Υπερταμείου.

Κλείνοντας, με την ενσωμάτωση της Οδηγίας 2523/2022 της Ευρωπαϊκής Ένωσης η χώρα μας πετυχαίνει τριπλό σκοπό. Πρώτον, εναρμόνιση του Εθνικού με το Ενωσιακό Δίκαιο που αποτελούσε και υποχρέωση της χώρας. Δεύτερον, ενίσχυση των φορολογικών εσόδων λόγω υιοθέτησης του εγχώριου συμπληρωματικού φόρου και τρίτον, την υιοθέτηση βέλτιστων πρακτικών κατά της φοροαποφυγής.

Συνεπώς, εκτιμώ ότι οι διατάξεις θα τύχουν ευρείας και διακομματικής στήριξης στην ψήφισή τους. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Κι εμείς σας ευχαριστούμε.

Το λόγο έχει ο κ. Χρήστος Γιαννούλης. Πριν αρχίσετε τη τοποθέτησή σας, κύριε Γιαννούλη, να μας προτείνετε τους φορείς που θα καλέσουμε για αύριο.

 **ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας)**: Ευχαριστώ πολύ κύριε Πρόεδρε. Κυρίες και κύριοι συνάδελφοι, καταρχήν ζητώ συγγνώμη για την καθυστέρηση έστω και τυπικά, αλλά έχει πολύ μεγάλη σημασία αυτή η καθυστέρηση να σου δίνει τη δυνατότητα να μπορείς να μεταφέρεις και πράγματα ή δεδομένα από την πραγματική ζωή που πολλές φορές απουσιάζει από τον πολιτικό διάλογο.

Θα ήθελα πριν ξεκινήσω, κύριε Πρόεδρε, για την ενσωμάτωση της Κοινοτικής Οδηγίας που θα μας απασχολήσει - δεν ξέρω σήμερα ή και σε άλλες συνεδριάσεις της Επιτροπής- να διατυπώσω τη βαθύτατη απογοήτευση, θλίψη, αγωνία και πικρία για τον κυνικό τρόπο με τον οποίο η Κυβέρνηση, διά των εκπροσώπων της, την ώρα που κατατίθεται στο δημόσιο διάλογο μία έμπλεη αυτοκριτικής αλλά και αναπτυξιακής ταυτόχρονα διάστασης, οικονομική πρόταση, για τη φορολογία και την ακρίβεια, συμπεριφέρεστε όπως συμπεριφερθήκατε και στην υπόθεση του εγκλήματος των Τεμπών. Τι θέλω να πω. Όσο σκληρό και αν ακούγεται. Υπάρχουν εκατομμύρια Έλληνες εκεί έξω που το ζήτημα της ακρίβειας, της αύξησης των κοινωνικών ανισοτήτων, της μείωσης της αγοραστικής δύναμης, της υποβάθμισης της ποιότητας ζωής, των αδικιών που υπάρχουν και συνοδεύουν τη μεταπολιτευτική Ελλάδα στη φορολόγηση, τις παροχές στη δημόσια υγεία και τη δημόσια παιδεία, στη διαμόρφωση όρων μιας κοινωνίας που θα έχει απέναντί της τη βία, τη μισαλλοδοξία, τις φασίζουσες και τσογλανιστικού είδους συμπεριφορές στο όνομα κάποιων ιερών ανθρώπινων δεδομένων. Την ώρα που συμβαίνουν όλα αυτά, έρχεται η επισπεύδουσα Αξιωματική Αντιπολίτευση που έχει αποδείξει από το 2019 -την αποφράδα εκείνη μέρα που ο λαός εμπιστεύτηκε τη Νέα Δημοκρατία για τη διακυβέρνησή της- έρχεται να αποδείξει χθες ότι υπάρχει και τρόπος και γνώση και σύνεση και γείωση στην πραγματικότητα.

**ΣΤΥΛΙΑΝΟΣ ΠΕΤΣΑΣ**: Αποφράδα ημέρα;

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας)**: Για τους πολίτες. Οι εκλογές όχι κύριε Πέτσα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Κύριε Πέτσα, μην διακόπτετε. Συνεχίστε, κύριε Γιαννούλη σας παρακαλώ.

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας)**: Κύριε Πέτσα, παρά τη βοήθεια που δέχεστε και από τον κ. Θεοχάρη, η αποφράδα μέρα δεν έχει σχέση με τις εκλογές. Έχει σχέση με το αποτύπωμα του αποτελέσματος, με βάση τις πολιτικές σας. Αφήστε τον σεβασμό στον λαό. Δείξτε σεβασμό στο λαό. Σας αρέσει αυτό, αλλά ξέρετε έχω μεγαλύτερη εμπειρία από εσάς. Εάν 1.300.000 άνθρωποι δεν είναι λαός και πολίτες που σας ζητούν να μη συγκαλύπτετε το έγκλημα στα Τέμπη, ελάτε να μου μιλήσετε μετά για το ποιος σέβεται ή όχι το λαό. Σας παρακαλώ μην ξανά διακόψετε. Δεν είστε Κοινοβουλευτικός εκπρόσωπος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Κύριε Γιαννούλη, σας παρακαλώ συνεχίστε την τοποθέτησή σας.

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας)**: Κύριε Πρόεδρε, θα ήθελα να επιπλήξετε πρώτα τον κύριο Πέτσα. Δυστυχώς έχει λήξει η αυτενέργεια της λίστας και δεν έχετε το δικαίωμα να διακόπτεται όποια στιγμή θέλετε. Παρ’ όλα αυτά ανταποκρίνομαι. Μη σας πειράζει, όμως, η πραγματικότητα κύριε Πέτσα. Ίσως στη δεύτερη δόση να αποκτήσετε περισσότερα πλεονεκτήματα για να έχετε μεγαλύτερη συμμετοχή στο δημόσιο λόγο.

Την ώρα που συμβαίνουν όλα αυτά, λοιπόν, κυρίες και κύριοι συνάδελφοι, κατατίθεται μια τεκμηριωμένη πρόταση και για τη φορολόγηση συναφής σε κάποιο βαθμό και με το αντικείμενο της ενσωμάτωσης της Κοινοτικής Οδηγίας αλλά κυρίως για τη ζωή των πολιτών για την ακρίβεια.

Ποιες είναι οι αντιδράσεις της σοβαρής Κυβέρνησης, του σοβαρού Πρωθυπουργού που κουνά το δάχτυλο, έχει ξεχάσει τη λαϊκή σοφία ότι στο σπίτι του κρεμασμένου δεν μιλάνε για σκοινί, κάνει μαθήματα διαφάνειας, μη πελατειακών σχέσεων, υπεύθυνων και σοβαρών αποφάσεων και αρχίζει ο εκφυλισμός και η έκπτωση των απαντήσεων πριν καν τις διαβάσετε. Πριν καν διαβάσετε τι προτείνει για την ακρίβεια και τη φορολογική μεταρρύθμιση ο ΣΥΡΙΖΑ – Προοδευτική Συμμαχία βρήκατε τα τσιτάτα της ημέρας, πρόγραμμα Θεσσαλονίκης, τα συριζόδεντρα, τα λεφτόδεντρα.

Ξέρετε ότι εκτός από όλα αυτά τα ευκολάκια στην πολιτική δημαγωγία υπάρχει και η ευθύνη απέναντι στους πολίτες;

Ευθύνη που δεν έχετε επιδείξει στο θέμα της ακρίβειας, 31 μήνες τώρα, 32, ταλανίζεται αυτή η χώρα από δείγματα χαρακτηριστικά αισχροκέρδειας, ανοχής και υποβοήθησης στα υπερκέρδη και στον πληθωρισμό απληστίας και εσείς έκπληκτοι σχολιάζετε την επικαιρότητα. Δεν σας εξέλεξε ο λαός, κύριε Πέτσα, την αποφράδα ή μη ημέρα του Ιουλίου του 2019 για να ασχολείστε ή να σχολιάζετε την επικαιρότητα. Σας εξέλεξε ο λαός με ισχυρή πλειοψηφία, αδιαμφισβήτητη, για να κυβερνάτε όχι να παρατηρείτε, όχι να παραπλανάτε, όχι να λέτε τα ίδια και τα ίδια αντιμετωπίζοντας την ακρίβεια και την αισχροκέρδεια σαν κάτι που να συμβαίνει σε άλλη χώρα. Μα δεν συμβαίνει σε άλλη χώρα. Όταν σας θέτουν σε συγκεκριμένα ζητήματα τη διαφορά μεταξύ ημών και αλλήλων λέτε είναι εισαγόμενο. Όταν προσπαθεί κάποιος να σας πει ότι κοιτάξτε δεν εξυπηρετώ τον κομματικό μου εγωισμό, αλλά που προσπαθούμε να εξυπηρετήσουμε τους πολίτες που δεν μπορούν, κύριε Πέτσα, να πληρώσουν 30 ευρώ ένα μπουκάλι βρεφικό γάλα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε Γιαννούλη μην απευθύνεστε προσωπικά, απευθύνεστε στο σώμα.

**ΣΤΥΛΙΑΝΟΣ ΠΕΤΣΑΣ:** Θα απαντήσω επί προσωπικού.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε Πέτσα μην διακόπτετε θα σας δώσω τον λόγο μετά αν θέλετε.

Κύριε Γιαννούλη σας παρακαλώ πολύ μην απευθύνεστε προσωπικά.

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας):** Κύριε Πρόεδρε ευχαριστώ για την παρατήρηση. Μου αρέσουν οι παρατηρήσεις. Διορθώνομαι. Ελπίζω να είχατε δείξει την ίδια σπουδή όταν διεκόπην τρεις φορές και από τον κ. Θεοχάρη με σχόλια εντάξει ας μην τα χαρακτηρίσω και από τον οργισμένο κύριο Πέτσα που, δυστυχώς, ενοχλείται απ’ την πραγματικότητα.

Επιμένω, λοιπόν, ότι όταν σας δείχνει κάποιος τον δρόμο να υπάρξει μείωση 10 έως 12 ευρώ για ένα κουτί βρεφικό γάλα εσείς επιλέγετε τις αλχημείες του λαβύρινθου μεταξύ των συντελεστών του προβλήματος για να πέσει δύο ευρώ. Ο λαός μας λέει το εξής: Σιγά τα ουα». Τριανταένα μήνες σχολιάζετε την ακρίβεια. Η έλλειψη γενναιότητά σας δεν είναι ότι δεν παραδεχθήκατε την επάρκεια, την αποτελεσματικότητα των χθεσινών μέτρων που προτείνει ο ΣΥΡΙΖΑ Προοδευτική Συμμαχία για να υπάρξει σταθερότητα, πλέον, στο θέμα ακρίβεια και φορολόγηση. Η έλλειψη γενναιότητας σας φάνηκε όταν εσείς «Οι μένουμε Ευρώπη» που διαρρηγνύετε τα ιμάτιά σας ότι είστε ευρωπαϊστές, όταν ήσασταν -όχι λαθραναγνώστες- μη αναγνώστες μιας εργαλειοθήκης της Ευρωπαϊκής Επιτροπής που έλεγε ή που θεσπίζει την κλίμακα φορολόγησης όσων αισχροκερδούν σε συνθήκες μεγάλης οικονομικής και κοινωνικής κρίσης στο 90% με κατώτατο όριο το 30% ή το 33%.

Τι επιλέξατε;

Το κατώτατο.

Γιατί;

Γιατί στο κουαρτέτο τράπεζες, καύσιμα, ενέργεια, τροφική αλυσίδα σε αυτό το κουαρτέτο το κακόηχο είστε πάντα μόνιμοι συμπαραστάτες; Κι όταν έρχεται μία πρόταση στη συνέχεια που κατηγορείτε την αντιπολίτευση, κυρίως από τον προοδευτικό χώρο, μα μόνο αντιπολιτεύεστε και δεν προτείνετε, τότε αρχίζετε τα φληναφήματα, ο Τσίπρας, η Θεσσαλονίκη, το πρόγραμμα κ.λπ.. Ξεχνάτε και παραλείπετε ένα σημαντικό παράγοντα, ότι το 2009 τσακίσατε τη χώρα, τη χρεοκοπήσαμε, τη σβήσατε από το χάρτη της ευρωπαϊκής οικονομίας και δεν το παραδέχεστε. Και εμφανίζεστε τώρα οι σωτήρες των δεικτών κι όχι των ανθρώπων.

Κάνετε και κάτι χειρότερο. Προσπαθείτε με μια τεχνητή πόλωση βρίσκετε άλλα θέματα -γίνεστε πρωινάδικο σχεδόν- για να αλλάξετε μια ατζέντα που σας φέρνει να βλέπετε κατάματα την κλεψύδρα του χρόνου σας να μειώνεται. Διαρρηγνύετε τα ιμάτιά σας για την περιουσιακή κατάσταση του κυρίου Κασσελάκη. Για τον Τσίπρα τι καταφέρατε ή για τα μέλη της κυβέρνησης του ΣΥΡΙΖΑ Προοδευτική Συμμαχία; Ούτε ένα ευρώ δεν βρέθηκε, ούτε μισό σεντς δεν πήγε στις τσέπες Χριστοφοράκων και χιλίων δυο παρασιτικών οικονομικών παραγόντων αυτού του τόπου με ευθύνη κυβερνητικού στελέχους του ΣΥΡΙΖΑ Προοδευτική Συμμαχία και κυρίως του πρώην πρωθυπουργού. Βρήκατε τώρα τον Κασσελάκη που έχει την ευθύνη και πιστεύω γίνεται στον χρόνο που πρέπει, σύμφωνα με τους θεσμούς και τους νόμους, να δείξει τη διαφάνεια την οποία όχι μόνο κηρύσσουμε θεωρητικά, αλλά υποστηρίζουμε και πρακτικά.

Και μας κουνάει το δάχτυλο ποιος; Ο μοναδικός Έλληνας εκδότης επαρχιακής εφημερίδας, ο οποίος πήρε ένα ευνοϊκό δάνειο από την Πειραιώς. Εάν μου βρείτε κύριε Πέτσα, που είχατε συγχρωτισμό και ώσμωση με τον περιφερειακό τύπο μέσω της λίστας Πέτσα που απασχόλησε και το Ευρωπαϊκό Κοινοβούλιο, πείτε μου ένα επαρχιακό μέσο ενημέρωσης που είχε ευνοϊκή δανειοδότηση, όπως ο «Κήρυκας Χανίων» και εγώ θα σας ζητήσω συγνώμη. Και ποιος ακόμα μας κουνάει το δάχτυλο; Ο νοικοκύρης του σπιτιού που χρωστάει 350 εκατομμύρια στις τράπεζες. Αιδώς Αργείοι.

Για να μην καταχραστώ το χρόνο, ελπίζω εάν θέλετε αυτός ο τόπος να μην ξαναζήσει Τέμπη, να μην ξαναζήσει χρεοκοπία, να μην ξαναζήσει κλειστά σχολεία και πανεπιστήμια, νοσοκομεία που πρέπει να πληρώσεις 3.000 και 4.000 ευρώ για να μπορέσεις να έχεις την υγειά σου, αν θέλετε να μπει στον δρόμο της πραγματικής ανάπτυξης, θα πρέπει να αλλάξετε πολιτικό ύφος και στυλ. Αυτό το, είμαι ο αναντικατάστατος, τα κάνω όλα σωστά, μετά από εμένα το χάος, είμαι μεταξύ θεού και ημίθεου, στην πολιτική δεν έχει αποτέλεσμα.

Σε ό,τι αφορά την ενσωμάτωση πολύ λίγο, πολύ αργά. Γιατί, δεν ξέρω πώς τα έχετε καταφέρει, αυτή η σχέση με το χρόνο που έχετε με την αντίληψη των πραγμάτων να είναι στα όρια του εξωπραγματικού. Θα μου πείτε εδώ πριν έξι μήνες παραδεχθήκατε ότι υπάρχει ακρίβεια και ότι η χώρα μας θυμίζει μπανανία. Έξι μήνες ενώ αυτό συμβαίνει από το καλοκαίρι του 2021. Αυτά μόνο εσείς μπορείτε να τα πετύχετε.

Από το 2022, λοιπόν, έρχεται το 2024 η Ενσωμάτωση της Κοινοτικής Οδηγίας για τη φορολόγηση των πολυεθνικών. Φορολόγηση πολυεθνικών. Τι παιχνίδια παίζει η μοίρα καμιά φορά; Το πολύ λίγο, πολύ αργά δεν διατυπώνεται μόνο από τον εμπαθή βουλευτή του ΣΥΡΙΖΑ που βρίσκεται στο βήμα. Το λέει και ο ΟΗΕ, το λέει και ο ΟOΣΑ, αναδεικνύοντας το ζήτημα της φοροδιαφυγής πολυεθνικών κολοσσών παγκοσμίως, που είναι στο κόκκινο εδώ και δεκαετίες. Υπήρξε μια παραμονή σε επίπεδο ευχολόγιων και προτροπών και χρειάστηκε να αναλάβει ο ΟΗΕ μια πρωτοβουλία.

Αρχικά, θα θεωρήσω ότι δεν υπάρχει κάποιος λόγος να μην είμαστε επί της αρχής θετικά διακείμενοι. Το καταθέτω για τα πρακτικά και για τυπικούς λόγους, να δούμε πως θα εξελιχθεί η συζήτηση.

Να σας πω την αλήθεια, κύριε Θεοχάρη, δεν σας έχω καμιά εμπιστοσύνη το ότι δεν θα το μετατρέψετε αυτό ως νομοθετικό κείμενο σε ένα πολυσέλιδο νομοσχέδιο, με τη λογική που νομοθετείτε τα τελευταία χρόνια. Σου έρχεται ενσωμάτωση Κοινοτικής Οδηγίας και σου βγαίνει νομοσχέδιο για τα πάρκα και για τους χώρους πρασίνου. Δεν σας έχουμε και πολλή εμπιστοσύνη. Οπότε θα κρατήσουμε και μία επιφύλαξη για την Ολομέλεια.

Υπάρχουν σημεία κριτικής για το ποιοι εξαιρούνται, ποιες κρατικές οντότητες εξαιρούνται, για τους διεθνείς οργανισμούς, για τους μη κερδοσκοπικούς οργανισμούς, για τα Ταμεία για το αναπτυξιακό εισόδημα.

Πιστεύω ότι θα μας δοθεί η δυνατότητα να τα πούμε και στη συνέχεια.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε και εμείς.

**ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ:** Κύριε Πρόεδρε, θα ήθελα τον λόγο επί προσωπικού.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Θα δώσω τώρα τον λόγο στον κ. Υφυπουργό, να κάνει μια σύντομη τοποθέτηση και μετά σε εσάς, κύριε Πέτσα.

Τον λόγο έχει ο Υφυπουργός, κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, σας ευχαριστώ πολύ.

Ακούσαμε ένα αντιδημοκρατικό παραλήρημα από τον κ. Γιαννούλη.

Σας ακούσαμε αρκετά. Του δόθηκε η ευκαιρία του δόθηκε η ευκαιρία να ανακαλέσει και σαν απελπισμένος «τζογαδόρος», είπε «τα διπλά ή τίποτα». Διπλασίασε τον πόντο. Θα το παραβλέψουμε.

Δυστυχώς, όμως, βλέπουμε ότι, τελικά, εκτός από το ότι έφυγε ο κ. Τσίπρας από το ΣΥΡΙΖΑ, αλλά παρέμεινε το Πρόγραμμα της Θεσσαλονίκης. Θα τα πούμε αυτά, θα τα συζητήσουμε, θα έχουμε την ευκαιρία σε αυτή την Επιτροπή και σήμερα και αύριο. Και τότε η κοστολόγηση ήταν το ίδιο χάλια και η κωλοτούμπα έγινε πραγματικότητα και θα πρέπει να ζήσετε με το τι υποσχεθήκατε και το τι κάνατε. Ο καθένας έχει την ιστορία του.

Δυστυχώς, όμως, το πρόβλημα είναι ότι όσο ήταν ο κ. Τσίπρας, Πρόεδρος του ΣΥΡΙΖΑ, κυβερνούσε ο Πολάκης, τώρα κυβερνάει το ΣΥΡΙΖΑ ο «Πολακισμός» από αρχή, μέση και τέλος.

Αυτό παρακολουθήσαμε σήμερα και αυτό, δυστυχώς, φαίνεται ότι θα παρακολουθήσουμε και στο επόμενο χρονικό διάστημα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε Γιαννούλη, μη διακόπτετε. Θα δώσω τον λόγο στον κ. Πέτσα, που ζήτησε και, αν θέλετε, μετά θα σας τον δώσω σε εσάς.

Τον λόγο έχει ο κ. Πέτσας.

**ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ:** Ευχαριστώ, κύριε Πρόεδρε.

Ο κ. Γιαννούλης, χαρακτήρισε την ημέρα των εκλογών, δηλαδή, την ημέρα της λαϊκής ετυμηγορίας ως αποφράδα ημέρα. Του ζήτησα να ανακαλέσει και τον καλώ και τώρα. Αντί αυτού, προέβη σε μία προσωπική επίθεση σε μένα και επανέλαβε πολλές φορές την αποφράδα ημέρα. Αν είναι δυνατόν να χαρακτηρίζεται η ημέρα, που προσφεύγει ο Ελληνικός λαός στην κάλπη για να εκλέξει την κυβέρνησή του, όπως προβλέπει το Σύνταγμά μας, να χαρακτηρίζεται ως αποφράδα ημέρα. Είναι αντιδημοκρατικό ολίσθημα. Καλώ και τώρα τον κ. Γιαννούλη, να το πάρει πίσω και επίσης, το κόμμα του να το στηλιτεύσει.

Όσον αφορά τα υπόλοιπα θέματα, που είπε για μένα. Εξακολουθείτε και σήμερα, τέσσερα χρόνια περίπου, μετά από την πρώτη καραντίνα, εξαιτίας της πανδημίας του κορωνοϊού, να αναφέρεστε σε αυτό το ζήτημα, απέναντι σε μία καμπάνια, νόμιμη και σωτήρια, η οποία βασίστηκε στην Πράξη Νομοθετικού Περιεχομένου (ΠΝΠ) της 14ης Μαρτίου του 2020, όπως κυρώθηκε μεταγενέστερα με το άρθρο 3 του 4682/2020, κύριε Γιαννούλη και η οποία, φυσικά, έλαβε υπ’ όψιν όλες τις πρόνοιες του Συντάγματός μας για ευελιξία, όταν είχαμε να αντιμετωπίσουμε μία απρόβλεπτη και μοναδική περίπτωση στη ζωή όλων, ημών, όχι μόνο στην Ελλάδα, αλλά σε όλο τον κόσμο.

Επίσης σωτήρια, γιατί έσωσε χιλιάδες ανθρώπινες ζωές. Παρακαλώ να δείτε όλη την πορεία των κρουσμάτων και των θυμάτων, στην Ελλάδα, την περίοδο Μαρτίου, Απριλίου και Μαΐου του 2020, σε σχέση με οποιαδήποτε άλλη χώρα της Ευρώπης. Για να δείτε τα αποτελέσματα που είχαμε όταν έτρεχε η καμπάνια «Μένουμε Ασφαλείς. Μένουμε Σπίτι». Αλλά, τι σας νοιάζει τελικά; Ότι δεν γίναμε Μπέργκαμο, ότι δεν ζήσαμε σκηνές όπως στην Ιταλία, γιατί θέλετε να πατήσετε κυριολεκτικά επί πτωμάτων για να ανεβείτε δημοσκοπικά υψηλότερα. Και αυτό κάνετε, συνεχώς, όλο το τελευταίο χρονικό διάστημα.

Επιτέλους, έχουν δοθεί όλες οι απαντήσεις, έχει γίνει Εξεταστική Επιτροπή που απεφάνθη, έχω απαντήσει εγώ ο ίδιος σε 18 Μέσα Κοινοβουλευτικού Ελέγχου -μεταξύ των οποίων και η Επιτροπή Θεσμών και Διαφάνειας- ήδη από τον Απρίλιο του 2020 και εξακολουθείτε να λέτε τα ίδια.

Εκεί θα σας κατατάσσει, λοιπόν, ο ελληνικός λαός –και χαμηλότερα.

Παρ’ όλα αυτά, επαναφέρω το πρώτο ζήτημα. Σας παρακαλώ να ανακαλέσετε γι’ αυτό το αντιδημοκρατικό ολίσθημα, το οποίο είπατε σε σχέση με την «αποφράδα ημέρα» όπως χαρακτηρίσατε την ημέρα των εκλογών.

Σας ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Πέτσα.

Κύριε Γιαννούλη, ορίστε, για ένα λεπτό σάς παρακαλώ πάρα πολύ, διότι πρέπει να μπούμε στη συζήτηση του νομοσχεδίου. Παρακαλώ.

**ΧΡΗΣΤΟΣ ΓΙΑΝΝΟΥΛΗΣ (Ειδικός Αγορητής της Μειοψηφίας):** Κύριε Πρόεδρε, λυπάμαι, αλλά θέλω απλά να σας θυμίσω ότι εγώ αυτά που είπατε τα είπα στο πλαίσιο της ομιλίας μου. Εάν πρόκειται η πλειοψηφία να κάνει κατάχρηση του δικαιώματος να απευθύνουν τόσο χυδαίες κατηγορίες και εμείς να αρκεστούμε στο ένα λεπτό, θα το σεβαστώ, αλλά κρίνετέ το και εσείς.

Κύριε Πέτσα, λυπάμαι, αλλά μάλλον τα ελληνικά σας θυμίζουν «ελληνικά Φουρθιώτη». Wikipedia: «Αποφράδα ημέρα» η ημέρα, την οποία δεν θα ήθελε κανείς ούτε να την αναφέρει.

**ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ:** *(Ομιλεί εκτός μικροφώνου)* Ημέρα των Εκλογών; Επιμένετε.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Παρακαλώ, κύριε Πέτσα, μην διακόπτετε.

**ΧΡΗΣΤΟΣ ΓΙΑΝΝΟΥΛΗΣ (Ειδικός Αγορητής της Μειοψηφίας):** Λοιπόν, ακούστε να δείτε. Αν εσείς έχετε συνηθίσει να κάνετε διάλογο με «όρους Φουρθιώτη», εγώ δεν θα σας ακολουθήσω. Αποφράδα ημέρα είναι εκείνη που δεν θέλουμε να θυμόμαστε, όχι γιατί ο λαός εκφράστηκε, αλλά γιατί το αποτέλεσμα της έκφρασης είχε σαν συνέπεια τη διακυβέρνηση, επί τέσσερα και πλέον χρόνια, από εσάς.

Καταλαβαίνω τη δυσανεξία ενός πρώην υπουργού και το «πρώην» είναι ίσως και μια αξιολόγηση για τις πολιτικές του επιδόσεις.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** *(Ομιλεί εκτός μικροφώνου)* Και ο πολιτικός οχετός έχει τα όριά του.

**ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ:** *(Ομιλεί εκτός μικροφώνου)* Έχει και πιο κάτω.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος** της Επιτροπής): Παρακαλώ, κύριοι. Κύριε Γιαννούλη, ολοκληρώστε, για να μπούμε στη συζήτηση του νομοσχεδίου.

**ΧΡΗΣΤΟΣ ΓΙΑΝΝΟΥΛΗΣ (Ειδικός Αγορητής της Μειοψηφίας):** Κύριε Πρόεδρε, αν μπορέσω να μιλήσω, αν καταφέρετε να τους επιβάλλετε να μην διακόπτουν.

Θα ήθελα, λοιπόν, να είστε πολύ προσεκτικοί όταν χρησιμοποιείτε τον όρο χυδαιότητα, όταν με τις καμπάνιες σας «τύπου Φουρθιώτη» και σε ανύπαρκτα site και σε μια Εξεταστική που δεν κάνατε και τον κόπο να εμφανιστείτε, όπως το είδαμε και στην Εξεταστική για τα Τέμπη.

Λοιπόν, για να κλείσουμε, χυδαιότητα είναι να συγκαλύπτεις ένα έγκλημα 57 ανθρώπων. Χυδαιότητα είναι να έχεις σε οικονομική ασφυξία εκατομμύρια Έλληνες για να χαρίζεις κέρδη στους πολιτικούς φίλους του κυρίου Θεοχάρη και των ομοίων του. Εγώ, στην πολιτική μου διαδρομή, δεν έκανα κωλοτούμπες, ούτε έφυγα από τη Νέα Δημοκρατία, καταγγέλλοντάς τη για ρουσφέτια, για να πάω στο «ΠΟΤΑΜΙ» και από το «ΠΟΤΑΜΙ» στη Νέα Δημοκρατία. Ο καθένας να κοιτιέται στον καθρέφτη πριν εκστομίσει σε κάποιον άλλον προσωπική κατηγορία.

Και, εν πάση περιπτώσει, ναι, για μένα το αποτέλεσμα των εκλογών - όχι η διενέργεια των εκλογών- είχε το χειρότερο αποτέλεσμα για τη μεταπολιτευτική Ελλάδα. Και το πληρώσαμε με χιλιάδες νεκρούς στην πανδημία, γιατί πανηγύριζαν για τη Θεσσαλονίκη και λέγανε ότι δεν υπάρχει πρόβλημα, το πληρώσαμε με εγκλήματα, όπως τα Τέμπη και με τη φτώχεια που έχει την υπογραφή Μητσοτάκη.

Δεν θα σάς περνάει άλλο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Εντάξει. Το λόγο έχει τώρα ο Ειδικός Αγορητής της Κοινοβουλευτικής Ομάδας «ΠΑΣΟΚ-Κίνημα Αλλαγής» κ. Παρασκευάς Κουκουλόπουλος. Ορίστε.

 **ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»)**: Αναζητώντας το μέλλον με σκηνές από το παρελθόν, κύριε Πρόεδρε. Κάτι τέτοιο ζήσαμε εδώ, μια αντιπαράθεση. Βολικός αντίπαλος για αντιπαράθεση ο ΣΥΡΙΖΑ, βολική η κυβέρνηση. Έχουμε εδώ και ανθρώπους με ένσημα στην επικοινωνία, δεν είναι τυχαία όλα όσα είδαμε.

Δεν νομίζω ότι θα οδηγήσει πουθενά αυτό, γιατί από τη μεριά μου θα μείνω σταθερός σε αυτό που πιστεύω ότι μια από τις αναγκαιότητες που πρέπει να υπηρετήσουμε είναι να δίνουμε περισσότερο τόπο και χρόνο στις ενσωματώσεις Οδηγιών, το έχω ξαναπεί στις Επιτροπές. Η Βουλή, χρόνια τώρα - δεν κάνω κριτική σε κανέναν, αφορά όλες τις πολιτικές δυνάμεις ανεξαίρετα - στην ενσωμάτωση Οδηγιών από το ενωσιακό δίκαιο δίνει λίγο χρόνο και χώρο και ελάχιστη σημασία, πλην ελαχίστων, βέβαια, που έχουν κάποια ιδιαίτερη σημασία. Θα άξιζαν, όμως, όπως είπα ήδη περισσότερο την προσοχή μας, όχι για να αποδεχόμαστε με κατεβασμένα χέρια ότι λένε οι Οδηγίες ή να παραιτούμαστε από το δικαίωμα να βελτιώσουμε τα πράγματα, να αλλάξουμε αρκετές από αυτές τις προβλέψεις που περιέχουν, αλλά γιατί μας βοηθούν, ανάμεσα στα άλλα, οι Οδηγίες να είμαστε πιο προσγειωμένοι σε μια πραγματικότητα για να μπορούμε να βάζουμε υψηλότερους στόχους. Μας βοηθούν, με λίγα λόγια, να φύγουμε από έναν ιδιότυπο επαρχιωτισμό που, συχνά πυκνά, καταλαμβάνει και χαρακτηρίζει τη χώρα και στο πρόσφατο παρελθόν μας κόστισε πολύ, γιατί αυτός ο επαρχιωτισμός βοήθησε να καλλιεργηθούν ψευδαισθήσεις τις οποίες πλήρωσε πολύ ακριβά ο ελληνικός λαός.

Αυτά εισαγωγικά, λοιπόν, κύριε Πρόεδρε. Νομίζω είναι κατανοητά όλα όσα λέω, για να πω ότι η σημερινή Οδηγία έχει, πραγματικά, ένα εξαιρετικό ενδιαφέρον, γιατί αφορά, ουσιαστικά, το μείζον ζήτημα της εποχής. Το αντιμετωπίζει, σπεύδω να πω, επιδερμικά. Δεν λέω ότι πρέπει να αναφωνήσουμε «Ωσαννά» γι’ αυτό που ενσωματώνουμε σήμερα, παρόλα αυτά δεν παύει, ξαναλέω, να αγγίζει το κεντρικό ζήτημα της εποχής, τις πρωτοφανείς, τεράστιες, στην ανθρώπινη ιστορία, ανισότητες που αποτιμώνται στην απαρίθμηση κερδών, ασύλληπτων και πρωτοφανών, όπως ήδη είπα, στην ιστορία πρώτα των τραπεζών, μετά των τεχνολογικών κολοσσών, πρόσφατα των ενεργειακών γιγάντων, με τη μεσαία τάξη και τα χαμηλότερα στρώματα στον ανεπτυγμένο, ιδιαίτερα, κόσμο να συμπιέζεται αφόρητα και τη φιλελεύθερη δημοκρατία να ροκανίζει καθημερινά την αδυναμία πειστικών απαντήσεων σε αυτή την κατάσταση. Είναι το κεντρικό ζήτημα της εποχής χωρίς καμία αμφιβολία.

Μιας και επέλεξα με τέτοια προσέγγιση, να πω ότι ακούμε πολιτικές δυνάμεις, πολιτικούς Αρχηγούς με ευκολία να τοποθετούνται στη Βουλή υπέρ της μιας ή της άλλης πλευράς στις αμερικάνικες εκλογές. Ακούσαμε προχθές ύμνους για τον Πρόεδρο Τραμπ. Το τι θα αποφασίσουν οι Αμερικάνοι στις εκλογές είναι δικό τους ζήτημα, δεν είναι δικό μας. Ο καθένας μας έχει δικαίωμα γνώμης. Ωστόσο, πρέπει να πω ότι όλο αυτό το οποίο συζητάμε, εάν εκλεγεί Πρόεδρος στις Ηνωμένες Πολιτείες ο Ντόναλντ Τραμπ, χάνει το νόημά του σε ποσοστό 80% - 90%, διότι είναι μια πολυετής προσπάθεια μιας δύσκολης Συμφωνίας στην οποία ήρθαν 140 χώρες. Αυτό που λέω δεν είναι καμιά κινδυνολογία, εξάλλου δεν μπορούμε να επηρεάσουμε από την Ελληνική Βουλή τις αμερικάνικες εκλογές, θυμίζω, όμως, το on – off, το άσπρο – μαύρο που υπήρξε με την κλιματική αλλαγή. Εξελέγη ο Ντόναλντ Τραμπ και από τις πρώτες κινήσεις του ήταν να αποχωρήσει από τη Συμφωνία για το Κλίμα, έχασε ο Πρόεδρος Τραμπ κι επανήλθαν στη Συμφωνία για το Κλίμα οι Ηνωμένες Πολιτείες κ.ο.κ. Εδώ είναι διακηρυγμένος ο στόχος του να αφήσει τον καλπασμό των εταιρειών γιατί έχει μία τελείως άλλη αντίληψη.

Έτσι, λοιπόν, οι μεγάλοι κολοσσοί με τις 5 μεγάλες σύγχρονες αδερφές, όπως λέγαμε παλιότερα για τα ΚΑΔ για τις πετρελαϊκές εταιρείες, του Amazon, του Facebook, του Tweeter, η Google, η Apple, που πάλι ξεφεύγουν από αυτή την Οδηγία. Δεν έχουν παραρτήματα οι εταιρείες αυτές που κινούνται με έναν τρόπο μαγικό και άυλο στην παγκόσμια οικονομία δεν έχει βρεθεί τρόπος ακόμα να φορολογηθούν.

Θυμίζω ότι οι 5 κολοσσοί του διαδικτύου κυριολεκτικά διαχειρίζονται συντριπτικά ποσοστά της διαφήμισης παγκοσμίως και αυτές ουσιαστικά δεν τις καταλαμβάνει παρά μόνο αν έχουν υποκατάστημα σε μια χώρα σαν την Ελλάδα ή οποιαδήποτε άλλη. Δεν έχει βρεθεί τρόπος ακόμα να τα βάλουν με αυτές τις εταιρείες, γι’ αυτό και έκανα την αναφορά στην έκβαση των Εκλογών στις Ηνωμένες Πολιτείες. Έχει μεγάλη σημασία για το πως θα προχωρήσει το πράγμα στην υπόθεση που συζητάμε σήμερα.

Από την άλλη, το δεύτερο που μας επιτρέπει αυτή η Οδηγία είναι να δούμε πώς στέκεται η Ευρώπη σε όλη αυτήν την υπόθεση. Για την Ευρώπη, λοιπόν, είναι πολύ θετικό ότι δεν θα υπάρχουν διαφοροποιημένες φορολογίες. Θυμίζω ότι υπάρχουν χώρες, όπως η Ιρλανδία που έχουν θεσπίσει πολύ χαμηλό φορολογικό καθεστώς για μια σειρά εταιρειών. Εδώ, λοιπόν, αυτός ο αθέμιτος ανταγωνισμός μεταξύ εταίρων ουσιαστικά κάπως εξομαλύνεται με αυτή την Οδηγία.

Από την άλλη, στον πρώτο Πυλώνα που είναι και ο ουσιαστικότερος βλέπουμε ότι η Ευρώπη δίνει χρόνο στον εαυτό της και δεν είναι έτοιμη να ωριμάσει όλη αυτή την κατάσταση. Αυτό πρέπει να μας προβληματίσει και προφανώς, έχουμε κάθε λόγο ως χώρα, αντί να βυζαντινολογούμε περί Ευρωπαϊκής Ένωσης, να είμαστε όλοι στην ίδια πλευρά πιέζοντας με όσες δυνάμεις έχουμε ο καθένας μέσω των πολιτικών μας ομάδων και με άλλους τρόπους να φτάσει σε ολοκλήρωση γρηγορότερα ο πρώτος Πυλώνας, πάντα βέβαια υπό την αίρεση αυτού που είπα για τις Ηνωμένες Πολιτείες, γιατί είναι ένα σύνθετο διεθνές ζήτημα.

Όλα αυτά τα είπα όχι για να διαφοροποιηθώ από μία αντιπαράθεση που έγινε προ ολίγου με άλλο αντικείμενο, αλλά θεμιτά είναι και ο καθένας έχει το δίκιο του. Μένω σε μια διαπίστωση του ΟΟΣΑ που εμένα πραγματικά με αιφνιδίασε. Θα ήθελα μερικά στοιχεία παραπάνω για να ενημερωθούμε. Εμένα με ξένισε θετικά αυτό που λέω τώρα. Λέει ο ΟΟΣΑ ότι η πλήρης εφαρμογή της Συμφωνίας από τις 140 χώρες θα οδηγήσει στη μείωση των κερδών κατά 80% από τα κέρδη που προέρχονται από χαμηλή φορολόγηση.

Αναφέρει συγκεκριμένα και λέει ότι ενώ τα από χαμηλή φορολογία προερχόμενα κέρδη αντιπροσωπεύουν σήμερα το 36% των παγκόσμιων κερδών, αυτό θα πέσει στο 7%. Αυτό δεν συνάδει ιδιαίτερα με το 80 εκατομμύρια που προσδοκούμε εμείς και δεν υπαινίσσομαι κάτι. Είναι ένα σημείο που θέλουμε διευκρινίσεις πώς το προσεγγίζουμε, κύριε Υπουργέ.

Νομίζω είναι καλό να ενημερωθεί η Επιτροπή για αυτά τα ζητήματα για να είμαστε πιο κοντά με ρεαλισμό και χωρίς υπερβολές και ωραιοποιήσεις, ούτε υποβαθμίσεις των πραγματικών γεγονότων, για να έχουμε πραγματικά μια πιο καλή προσέγγιση του τι σημαίνουν όλα αυτά.

Θα ήθελα να βάλω δύο ερωτήματα ακόμα, κύριε Υπουργέ.

Το ερώτημα, λοιπόν, αφορά το εξής : τα 80 εκατομμύρια, γιατί δεν είναι περισσότερα ή λιγότερα; Πώς, περίπου, το υπολογίζουμε; Και γιατί το λέω αυτό; Η φορολόγηση εταιρικών κερδών εδώ, είναι στο 22% για τις εταιρείες, συνολικά. Δεκαπέντε τοις εκατό δεν έχει κανείς. Προφανώς, τώρα, σε ό,τι αφορά ελληνικές εταιρείες, προσδοκούμε από δραστηριότητά τους εκτός συνόρων, που φορολογείται χαμηλότερα - αυτή τη διαφορά, μάλλον, προσδοκούμε, αν μπορώ να καταλάβω- ένα ποσό, το ένα είναι 30, το άλλο είναι 50 και από τις πολυεθνικές, επίσης. Βέβαια, η απορία είναι η εξής : όταν μια ελληνική εταιρεία ελληνικών συμφερόντων με έδρα εδώ, δηλαδή, ενεργοποιείται σε μια ευρωπαϊκή χώρα, φαντάζομαι ότι, εάν ενεργοποιηθεί αυτή η δυνατότητα και από την άλλη χώρα που φιλοξενεί τη θυγατρική, δεν μπορούμε εμείς να προσδοκούμε έσοδα. Έτσι δεν είναι; Καλά δεν το κατάλαβα; Γι’ αυτό λέμε ότι θέλουμε κάποια ρεαλιστική εκτίμηση, γιατί εκτιμούμε 80 και όχι 90 ή 70, να το πω σχηματικά.

Το δεύτερο ερώτημα είναι το εξής: γιατί δεν εξαιρείται η ΕΤΑΔ από το πεδίο εφαρμογής; Η ΕΤΑΔ δεν έχει κοινωφελή χαρακτήρα, ούτε είναι δημόσια επιχείρηση. Καλώς ή κακώς, είναι στην ομπρέλα του υπερταμείου.

Κύριε Υπουργέ, προχθές στην Ολομέλεια, στη συζήτηση για τον αιγιαλό, νομίζω ότι ήσασταν παρών όταν ήρθε ο κ. Σκυλακάκης και έθεσα ένα ερώτημα για τη ΔΕΗ. Υπόψιν ότι το ερώτημα εκείνο που του είχα και θέσει και στην Επιτροπή, πια έχει απαντηθεί. Δηλαδή, ο λογαριασμός ΥΚΩ είναι μείον - προχθεσινές ανακοινώσεις - κατά συνέπεια, όλη η υπόθεση ανάπτυξης συμπληρωματικών ηλεκτρικών εγκαταστάσεων στην Κρήτη και στα υπόλοιπα νησιά, θα χρηματοδοτηθεί 100% από τον κρατικό προϋπολογισμό, κατ’ ουσίαν. Αυτό πέρασε από τη Βουλή τις προηγούμενες μέρες. Ρωτώντας, λοιπόν, εγώ τον Υπουργό, για ποιο λόγο γίνεται αυτό, όταν η ΔΕΗ κάνει διάφορες επιλογές, με προκλητικές, δεν έλεγε κανείς, για την κοινή λογική, αμοιβές και δώρα που δίνει σε 200 - 300 στελέχη της, μου απάντησε ευθαρσώς, ότι είναι αμιγώς ιδιωτική πια- έτσι την αντιμετωπίζει η Κυβέρνηση – κ.λπ.. Όταν θέτουμε αυτό το ζήτημα, είναι ιδιωτική, όταν πάμε να φορολογήσουμε, τη βλέπουμε ως δημόσια. Γι’ αυτό ρωτάω για την εξαίρεση για την ΕΤΑΔ. Θέλουμε σοβαρές απαντήσεις για το άρθρο που εξαιρεί την ΕΤΑΔ.

Τώρα, έχουμε και άλλα ερωτήματα, τα οποία θα απευθύνουμε αύριο στην ΑΑΔΕ και τις δύο Ομοσπονδίες. Γι’ αυτό και ζητήσαμε, ουσιαστικά, τις διευκρινίσεις, για τις δυνατότητες και τον τρόπο που προσεγγίζουν αυτά τα θέματα και γι’ αυτό και ζητήσαμε να έρθουν.

Κλείνω, λέγοντας, κυρίες και κύριοι συνάδελφοι, ότι η Οδηγία, προφανώς, στο σύνολό της και με την οπτική που έβαλαν, προφανώς, μας βρίσκει σύμφωνους, όχι με την έννοια της υποχρεωτικότητας, - έτσι κι αλλιώς και να μην την ψηφίσουμε, κυρώνεται εξ ορισμού για τη χώρα και δεν οδηγεί πουθενά η καταψήφιση – αλλά ότι 80, 90, 100 - δεν ξέρω πόσα θα είναι - οδηγεί σε υγιή έσοδα. Σε έσοδα που μέχρι τώρα δεν υπήρχαν και που θα προέρχονται, μάλιστα, από τη μεγάλη πληγή – αν θέλετε - της σύγχρονης παγκόσμιας οικονομίας, άρα και της Ελλάδας. Αγγίζουν, επίσης, σε κάποια σημεία οι φορολογίες αυτές και το επίμαχο ζήτημα της ακρίβειας.

Κλείνω, λοιπόν, λέγοντας για μια ακόμα φορά, ότι για εμάς, την περίοδο που διανύουμε, τα ζητούμενα στην οικονομία είναι τρία. Το ένα είναι έσοδα σε υγιή βάση. Κι εδώ έχουμε ένα παράδειγμα: έσοδα σε υγιή βάση είναι αυτά προκύπτουν από ψηφιακές συναλλαγές, όπως έσοδα σε υγιή βάση θα προέκυπταν, αν ήταν πιο υπομονετικό το ελληνικό δημόσιο, για να κάνει την ανάλυση του warrants από την Aegean, όπου βιάστηκε και έχασε τουλάχιστον 35 εκατομμύρια ευρώ.

Χρειάζεται σοβαρές πολιτικές, κοινωνικής συνοχής, με επένδυση σημαντική στην υγεία και την παιδεία.

Και τέλος, κύριε Πρόεδρε, χρειάζεται σοβαρή ανάπτυξη, έτσι κι αλλιώς για να μεγαλώνει η πίτα, για να μπορεί να διανείμει σε μια κοινωνία που το κεντρικό κράτος σε μια κοινωνία που δοκιμάστηκε έντονα τα τελευταία δέκα χρόνια. Και βέβαια, σε αυτό το τελευταίο, επαναφέρω ένα σχόλιο που κάναμε την προηγούμενη εβδομάδα και το οποίο χάθηκε μέσα στην αντιπαράθεση για τα μη κρατικά μη κερδοσκοπικά ή ιδιωτικά πανεπιστήμια όπως έλεγε το νομοσχέδιο που ψηφίζαμε την προηγούμενη βδομάδα, με τα πολύ ανησυχητικά αποτελέσματα που ανακοίνωσε η ΕΛΣΤΑΤ και μας είπε ότι η ανάπτυξη τελικά δεν κλείνει στο 2,4, για την οποία δίνατε διαβεβαιώσεις όλοι σας κύριε Υπουργέ, όλη η πολιτική ηγεσία εδώ πριν 2,5 μήνες στη συζήτηση του προϋπολογισμού, είναι τελικά 2. Και δεν είναι το 0,4. Είναι ότι αυτή η διαφορά προέρχεται από μία τεράστια πτώση, από το 15,5 στο 4,6 των άμεσων επενδύσεων παγίου κεφαλαίου. Εδώ και αν πρέπει να ανησυχούμε. Την ώρα, μάλιστα, που τα χρήματα του Ταμείου Ανάκαμψης και το ΕΣΠΑ είναι παρκαρισμένα στις τράπεζες, πρακτική που τους επιτρέπει να αθροίζουν κέρδη, όταν η ρευστότητα είναι με κλειστές στρόφιγγες.

 Έτσι, λοιπόν, παρότι σήμερα μιλάμε για ένα άλλο θέμα, κύριε Πρόεδρε, επειδή το ξανασυζητήσαμε σε αυτή την Επιτροπή, το προτείνουμε και εμείς και ο ΣΥΡΙΖΑ και η Νέα Αριστερά, νομίζω και η Πλεύση Ελευθερίας, η Ελληνική Λύση, οι Σπαρτιάτες, όλα τα κόμματα της αντιπολίτευσης έχω την εντύπωση και το ΚΚΕ, δεν θέλω να αδικήσω κανέναν. Και επειδή ήμασταν λίγοι όταν το κουβεντιάσαμε στο Γραφείο Προϋπολογισμού της Βουλής το ζήτημα των τραπεζών, επαναφέρω το αίτημα όλης της αντιπολίτευσης πρακτικά, θα έλεγα, ότι ήγγικεν η ώρα, νομίζω. Πρέπει η Ένωση Ελληνικών Τραπεζών με την Τράπεζα Ελλάδος, με παρουσία και του Γραφείου Προϋπολογισμού της Βουλής, να έρθουν σε μία κοινή συνεδρίαση της Επιτροπής Οικονομικών και Παραγωγής και Εμπορίου, για να γίνει μια ολοκληρωμένη κουβέντα, για το πού βρίσκεται η υπόθεση με το τραπεζικό σύστημα της χώρας. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε Κουκουλόπουλε. Να σας ενημερώσω ότι έχει προγραμματιστεί για το επόμενο διάστημα, θα ανακοινωθεί τις επόμενες ημέρες πότε θα γίνει αυτή η συνεδρίαση, έχει ενημερωθεί και ο κ. Υπουργός. Θα ενημερωθείτε το επόμενο διάστημα για τη συγκεκριμένη συνεδρίαση της Επιτροπής, που θα κληθούν η Ελληνική Ένωση Τραπεζών και όλα αυτά που αναφέρατε προηγουμένως.

Πριν περάσω στον επόμενο Ειδικό Αγορητή για την τοποθέτηση, να ανακοινώσω λίγο τους φορείς που θα προσκληθούν για αύριο, στη δεύτερη συνεδρίαση της Επιτροπής. Είναι ο ΣΕΒ Σύνδεσμος Επιχειρήσεων και Βιομηχανιών, η ΕΛΤΕ Επιτροπή Λογιστικής Τυποποίησης και Ελέγχων, το Οικονομικό Επιμελητήριο Ελλάδος, η Ένωση Ελληνικών Τραπεζών, η Ανεξάρτητη Αρχή Δημοσίων Εσόδων, η Πανελλήνια Ομοσπονδία Εργαζομένων Δημόσιων Οικονομικών Υπηρεσιών, η Ομοσπονδία Τελωνειακών Υπαλλήλων Ελλάδος, η Γενική Συνομοσπονδία Επαγγελματιών Βιοτεχνών Εμπόρων Ελλάδος, η Εθνική Συνομοσπονδία Εμπορίου και Επιχειρηματικότητας και ένας εκπρόσωπος του Οργανισμού Οικονομικής Συνεργασίας και Ανάπτυξης.

Καλώ στο βήμα τον Ειδικό Αγορητή της Κοινοβουλευτικής Ομάδας του Κομμουνιστικού Κόμματος Ελλάδας, τον κύριο Χρήστο Τσοκάνη.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «Κ.Κ.Ε.»):** Ευχαριστώ, κύριε Πρόεδρε. Συζητάμε σήμερα στο φόντο της ενεργού συμμετοχής της χώρας μας, στους ιμπεριαλιστικούς πολέμους που μαίνονται στην περιοχή και την εμπλοκή της σε όλους τους επικίνδυνους σχεδιασμούς του ΝΑΤΟ, των Ηνωμένων Πολιτειών και της Ευρωπαϊκής Ένωσης. Με ευθύνη του Πρωθυπουργού, της Κυβέρνησης και την ανοχή όλων των άλλων κομμάτων, η φρεγάτα Ύδρα βρίσκεται τρεισήμισι χιλιάδες χιλιόμετρα μακριά από τα σύνορα, για την υπεράσπιση των εφοπλιστικών και επιχειρηματικών συμφερόντων, στα πλαίσια της ικανοποίησης τους. Προειδοποιήσαμε για τους κινδύνους που διατρέχει το πλήρωμα και η χώρα μας από αυτή τη συμμετοχή. Μετά την πρωινή εμπλοκή της με δύο μη επανδρωμένα drowns, καταρρίπτεται ο ισχυρισμός της κυβέρνησης, ότι βρίσκεται σε ειρηνική αποστολή.

 Απαιτούμε εδώ και τώρα να επιστρέψει η Φρεγάτα ΥΔΡΑ στα ελληνικά χωρικά ύδατα, να επιστρέψουν όλες οι αποστολές των Ενόπλων Δυνάμεων που βρίσκονται εκτός συνόρων, να σταματήσει η στρατιωτική αποστολή οπλισμού στην Ουκρανία και να μην επιτραπεί σε κανέναν Έλληνα στρατιώτη και αξιωματικό να βρεθεί εκτός των συνόρων της πατρίδας μας.

 Φέρνετε σήμερα για συζήτηση στην Επιτροπή της Βουλής και σε λίγες μέρες στην Ολομέλεια ένα νομοσχέδιο «μούφα» για την τάχα φορολόγηση με 15% των πολυεθνικών και εγχώριων ομίλων που πραγματοποιούν παγκόσμιο ενοποιημένο κύκλο εργασιών άνω των 750 εκατομμυρίων. Είναι άλλη μια μετάφραση Κοινοτικής Οδηγίας που με τη συναίνεση όλων των Κομμάτων του ευρωμονόδρομου προσπαθεί από τη μία να μας πείσει για τη δήθεν φορολόγηση των μεγάλων πολυεθνικών, ενώ από την άλλη έρχεται να ικανοποιήσει τις αντιδράσεις μερίδας του κεφαλαίου και ισχυρών καπιταλιστικών κρατών που δημιουργούνται στο πεδίο των ιμπεριαλιστικών ανταγωνισμών για μεγαλύτερη κερδοφορία, ευνοϊκότερη μεταχείριση των ομίλων, προνομιακά φορολογικά καθεστώτα, σύγχρονα πεδία φοροαποφυγής και φοροαπαλλαγών.

Τέτοιες Οδηγίες έρχονται συχνά στο Ελληνικό Κοινοβούλιο και χρησιμοποιούνται σαν πρόσχημα για εκτόνωση της λαϊκής δυσαρέσκειας, καλλιέργειας αυταπατών για το ρόλο και τον χαρακτήρα της Ευρωπαϊκής Ένωσης και τον εγκλωβισμό των λαϊκών μαζών στην προσπάθεια να κερδίζεται καθημερινά χρόνος από όλες τις κυβερνήσεις στην κατεύθυνση σωτηρίας του πιο σάπιου, του πιο άδικου και βάρβαρου εκμεταλλευτικού συστήματος που ενώ έχει φάει τα ψωμιά του παλεύει να κρατηθεί στα πόδια του.

 Γνωρίζουμε καλά χρόνια τώρα όλοι μας τις δυνατότητες που έχουν οι πολυεθνικοί όμιλοι να φοροαποφεύγουν, να αποκρύπτουν τα κέρδη τους και να μπουκώνονται με ζεστό επιδοτούμενο χρήμα από τις κυβερνήσεις της Ευρωπαϊκής Ένωσης. Ακόμη και το ίδιο το νομοσχέδιο προβλέπει την απαλλαγή του φόρου, όταν τα κέρδη των οντοτήτων των πολυεθνικών ομίλων σε μία δικαιοδοσία είναι κάτω του ενός εκατομμυρίου ευρώ και τα έσοδα κάτω των 10 εκατομμυρίων.

Άλλο ένα προνόμιο φοροαπαλλαγής δίνει στις εταιρείες τη δυνατότητα να μπορούν να αποκλείουν ένα ποσό εσόδων ίσο με το 5% της αξίας των παγίων περιουσιακών στοιχείων τους, όπως και να αποκλείει ένα ακόμη ποσό εσόδων ίσο με το 5% της αξίας της μισθοδοσίας του έτους χρήσης.

Επιπλέον, το νομοσχέδιο με βάση την Κοινοτική Οδηγία αφήνει εντελώς έξω από το κάδρο της φορολόγησης το αγαπημένο παιδί όλων των κυβερνήσεων της Ευρωπαϊκής Ένωσης και των Κομμάτων του ευρωμονόδρομου, τον ναυτιλιακό κλάδο και το εφοπλιστικό κεφάλαιο το οποίο εξαιρείται εντελώς του φόρου.

Οι ειδικοί κανόνες που προβλέπονται για συγχωνεύσεις και εξαγορές δημιουργούν προνομιακό πεδίο λειτουργίας των πολυεθνικών ομίλων προβλέποντας την εφαρμογή ενός ενοποιημένου ορίου εσόδων στα μέλη του ομίλου σε καταστάσεις συγχωνεύσεις ή διασπάσεις.

Είναι γεγονός πως η εφαρμογή της Κοινοτικής Οδηγίας είναι αποτέλεσμα συμβιβασμών και παζαριών, ενώ αφήνει από έξω από την Οδηγία και τους κανόνες προκλητικά τα επενδυτικά funds. Την ίδια στιγμή ενισχύεται το καθεστώς της αναβαθμισμένης φορολογίας δίνοντας περισσότερα περιθώρια κερδοφορίας στους ομίλους που εκμεταλλεύονται την απαιτούμενη ρευστότητα για επενδύσεις, δημιουργείται, λοιπόν, προνομιακό πεδίο για τους πολυεθνικούς ομίλους, όπου προσφέρει απαλλαγή του συμπληρωματικού φόρου για μια πενταετία σε αυτούς με επενδύσεις σε τρίτες χώρες, με αποτέλεσμα τα πρώτα πέντε έτη δραστηριοποίησής τους με τελική μητρική οντότητα σε δικαιοδοσία τρίτης χώρας ο συμπληρωματικός φόρος που οφείλεται από συστατική οντότητα που βρίσκεται σε κράτος - μέλος της Ευρωπαϊκής Ένωσης να μειώνεται στο μηδέν.

 Προκαλεί ιδιαίτερο ενδιαφέρον η δυνατότητα που έχουν οι πολυεθνικοί όμιλοι να μεταφέρουν ζημίες, να συμψηφίζουν επενδύσεις και με φορολογικά τεχνάσματα να μπορούν να παρουσιάζουν μηδενικά αποτελέσματα, ενώ είναι ξεκάθαρο πως η Οδηγία της Ευρωπαϊκής Ένωσης αποτελεί ένα προσωρινό συμβιβασμό στα πλαίσια των ιμπεριαλιστικών ανταγωνισμών ανάμεσα σε αστικές τάξεις και μονοπώλια, που θίγονται από την ευνοϊκότερη φορολογική μεταχείριση των ομίλων από κάποια αστικά κράτη και που επιδιώκουν να προσελκύσουν έτσι μεγάλους διεθνικούς ομίλους μεταξύ των οποίων κράτη - μέλη της Ευρωπαϊκής Ένωσης, τη στιγμή μάλιστα που οι μικροί αυτοαπασχολούμενοι με τον πρόσφατο «νόμο έκτρωμα» φορολογούνται τεκμαρτά με το έτσι θέλω της Κυβέρνησης, χωρίς τη δυνατότητα μεταφοράς ζημιών, φορολογούνται από το πρώτο ευρώ χωρίς αφορολόγητο όριο με συντελεστές που ξεκινούν από το 9% και φτάνουν το 44%.

Κρατήστε, 44% και 15% λέτε ότι θα φορολογήσετε τις πολυεθνικές. Με ευθύνη όλων των κυβερνήσεων Νέας Δημοκρατίας, ΠΑΣΟΚ, ΣΥΡΙΖΑ 1 και 2, πληρώνουν προκαταβολή φόρου 100% στα κέρδη τους ή στα τεκμήρια τους ή στο τεκμαρτό τους εισόδημα. Τους επιβάλλετε ακόμη τέλος επιτηδεύματος, κινδυνεύουν με υπέρογκα πρόστιμα από τη μη συλλογή αποδείξεων με ηλεκτρονικά μέσα για εισοδήματα που δεν απέκτησαν καν ή και αν απέκτησαν καταλήγουν σε εξόφληση οφειλών σε εφορίες, δήμους, τράπεζες, οργανισμούς κοινής ωφέλειας, ασφαλιστικά ταμεία.

Χάνουν ένα μεγάλο μέρος του εισοδήματός τους σε δαπάνες για αγορές POS, ταμειακών διασύνδεσης, προγραμματισμού, ποσοστών προμήθειας, που τους απομυζούν οι τράπεζες από τις ηλεκτρονικές συναλλαγές. Έχουν εγκλωβιστεί σε ένα ψηφιακό λαβύρινθο με υποχρεώσεις, έξοδα και πρόστιμα που από τη μια δείχνει τον ταξικό χαρακτήρα των επιλογών της Κυβέρνησης απέναντι στους μικρούς αυτοαπασχολούμενους και από την άλλη τους οδηγεί σε τρομερά αδιέξοδα, οικονομικό μαρασμό και λουκέτα, ειδικά τους τελευταίους μήνες με το «παραμύθι» της διασύνδεσης POS με ταμειακές, που όλος ο κόσμος τρέχει πανικόβλητος, αναζητώντας τον αρμόδιο σε τράπεζες, τεχνικούς, υπουργεία, λογιστές με τεράστιες καθυστερήσεις, αναπάντητα ερωτηματικά, επιπλέον έξοδα και χάσιμο πολύτιμου χρόνου, με τη λαιμητόμο των προστίμων, λες και είναι κοινοί εγκληματίες, οι περιπτεράδες, οι λαϊκατζήδες, τα ψιλικατζίδικα, τα μανάβικα και γενικά όλοι οι μικροί αυτοαπασχολούμενοι, ενώ γνωρίζουμε καλά ότι η χρήση POS και η υποχρεωτικότητα των συναλλαγών μέσω τραπεζικού συστήματος συναλλαγών γίνεται για να αποκτούν ρευστότητα οι τράπεζες, να συσσωρεύουν υπερκέρδη από τις προμήθειες και τη διαχείριση κεφαλαίων. Και κρατήστε και ένα σημαντικό, σε 100 συναλλαγές μέσω τράπεζας, το πενηντάρικο εξαϋλώνεται, γιατί το παίρνει όλο η τράπεζα.

 Σήμερα μισθωτοί και συνταξιούχοι φορολογούνται και αυτοί με συντελεστές από 9% έως 44% με τον ίδιο κίνδυνο πληρωμής προστίμων από τη μη κάλυψη δαπανών με ψηφιακά μέσα. Μισθωτοί, συνταξιούχοι και αυτοαπασχολούμενοι πληρώνουν σήμερα το 95% των κρατικών φορολογικών εσόδων, ενώ οι επιχειρηματικοί όμιλοι μόλις στο 5%. Μόνο οι άδικοι έμμεσοι φόροι που πληρώνει ο λαός μας αποτελούν το 10% των φορολογικών εσόδων.

Όλα αυτά τη στιγμή που με ευθύνη όλων των κομμάτων, Νέας Δημοκρατίας, ΠΑΣΟΚ, ΣΥΡΙΖΑ 1 και 2, κάτω από τη σκέπη των μνημονίων οι στρατηγικοί επενδυτές φοροαπαλλάσσονται, τα δωράκια σε μεγαλοκαναλάρχες πάνε και έρχονται, ενώ τις offshore εταιρείες, τον αναβαλλόμενο φόρο των τραπεζών και τις τριγωνικές συναλλαγές των ομίλων δεν τις αγγίζει κανείς.

Στο σημερινό νομοσχέδιο επιβεβαιώνονται οι προθέσεις της Κυβέρνησης, αλλά και των άλλων κομμάτων που υποκλίνονται στην Ευρωπαϊκή Ένωση των μονοπωλίων, αφού οι όμιλοι στους οποίους αναφέρεστε με διάφορους τρόπους, νόμιμους και μη, που όλοι γνωρίζουμε, μπορούν να μαγειρεύουν τους ισολογισμούς τους. Μάλιστα με τις εξαιρέσεις που προβλέπονται και τα παραθυράκια του νόμου για λογιστικά μαγειρέματα ακόμη και αυτός ο ελάχιστος αριθμός μονοπωλίων που θα φορολογούνται με το 15% θα τείνει να είναι μηδέν.

Τεράστια πρόκληση δε συνιστά η εξαίρεση του εφοπλιστικού κεφαλαίου, που και στη διάρκεια της πανδημίας και σήμερα στις συνθήκες ιμπεριαλιστικού πολέμου στην Ουκρανία, έχει σκάσει από τα κέρδη και απολαμβάνει σήμερα πλήρη φορολογική ασυλία.

Επομένως, όσον αφορά στο νομοσχέδιο, πρόκειται για μία μεγάλη κοροϊδία και μία μεγάλη προπαγανδιστική πολιτική απάτη της Ευρωπαϊκής Ένωσης, των αστικών κυβερνήσεων και των κομμάτων ότι δήθεν «τους έπιασε ο πόνος» να φορολογήσουν το κεφάλαιο.

Τελικά, με προκάλυμμα την υποχρέωση παροχής πληροφοριών και με πρόσχημα να διαμορφωθούν διεθνείς κανόνες ελάχιστης φορολογίας ενισχύεται το καθεστώς της νομικής φοροαποφυγής, των φοροαπαλλαγών, των εξαιρέσεων προς όφελος των μονοπωλιακών ομίλων. Γενικεύεται η μείωση της φορολογίας των μονοπωλιακών ομίλων στην Ευρωπαϊκή Ένωση για να ενισχυθεί η θέση τους στον ανταγωνισμό με αυτά των τρίτων χωρών. Το αποτέλεσμα θα είναι να ενισχύεται το καθεστώς των φορολογικών παραδείσων, η ευνοϊκότερη φορολογία για τους ομίλους και η φορολογική καταλήστευση των λαϊκών εισοδημάτων.

Με βάση, λοιπόν, τα παραπάνω το Κόμμα μας καταψηφίζει το νομοσχέδιο και καλεί τον ελληνικό λαό να μην τρέφει αυταπάτες ούτε για την πολιτική της Κυβέρνησης ούτε για τις προθέσεις των Κομμάτων του «Ευρωμονόδρομου» ούτε για την Ευρωπαϊκή Ένωση, αλλά να οργανώσει την πάλη του, στη βάση των κοινών προβλημάτων, για να ξημερώσουν στην πατρίδα μας καλύτερες μέρες γι’ αυτόν και τα παιδιά του.

 Σας ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς ευχαριστούμε, κύριε Τσοκάνη.

Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Κυρίες και κύριοι συνάδελφοι, εισαγωγικά, δεν μπορεί κανείς να μην αναφερθεί, έστω επιγραμματικά, στα απογοητευτικά μεγέθη του 2023, για την Ελληνική Οικονομία που ανακοίνωσε η ΕΛΣΤΑΤ, στην πρώτη εκτίμησή της, τα οποία αποκλίνουν, για πρώτη φορά, τα τελευταία 5 χρόνια, αρνητικά, από αυτά του Προϋπολογισμού του 2024.

 Εν προκειμένω, ο ρυθμός ανάπτυξης, σε σταθερές τιμές, του 2015, ήταν τελικά χαμηλότερος από τις προβλέψεις της Κυβέρνησης, στο 2% αντί 2,4%, ενώ βρίσκεται σχεδόν σε μία συνεχή καθοδική πορεία. Όπως θα καταθέσουμε στα πρακτικά, μαζί με όλα για όσα λέμε.

 Ακόμη χειρότερα, στηρίχθηκε κυρίως στην κατανάλωση, ενώ οι άμεσες ξένες επενδύσεις «κατέρρευσαν» κατά 40% και ο ακαθάριστος σχηματισμός παγίου κεφαλαίου αυξήθηκε μόλις κατά 4% όταν στον Προϋπολογισμό προβλεπόταν στο 15,5% παρά το τεράστιο επενδυτικό μας κενό.

 Έχουμε δει αύξηση μεν των εξαγωγών, αγαθών και υπηρεσιών, λόγω τουρισμού, κατά 3,7%, σε σταθερές τιμές, αλλά σε τρέχουσες τιμές, μείωση κατά 2,6%. Ενώ το Εμπορικό μας Έλλειμμα υπερέβη τα 32 δις. Το έλλειμμα του Ισοζυγίου Τρεχουσών Συναλλαγών, τα 10 δις. Το κρατικό μας χρέος έφτασε στα 406,5 δις και το Εξωτερικό μας Χρέος, έφτασε στα 553 δισεκατομμύρια ευρώ.

 Όσον αφορά την Ανεργία διαμορφώθηκε στο 10,4%, τον Δεκέμβρη, μετά την αναθεώρηση των στοιχείων της ΕΛΣΤΑΤ, από 9,2% προηγουμένως, δημιουργώντας, όμως, την εντύπωση πως ο στόχος είναι η μη πληρωμή των τριετιών στους εργαζόμενους. Η μη πληρωμή των τριετιών. Αυτός φαίνεται ότι είναι ο στόχος της διαμόρφωσης των στοιχείων της ΕΛΣΤΑΤ.

Όλα αυτά, αλλά και πολλά άλλα, όπως η ελλειμματική απορρόφηση των χρημάτων του Ταμείου Ανάκαμψης θα έπρεπε να έχουν ήδη «σημάνει συναγερμό» στην Κυβέρνηση και το λέμε πάντοτε με καλή πρόθεση, ειδικά εν όψει του 2033, όπου «ξεπαγώνουν» τα 25 δις των τόκων του EFSF και αρχίζουν οι πληρωμές των χρεολυσίων, των 96 δις. Ενώ θα αντιμετωπίσουμε επιπλέον συνταξιοδοτικό πρόβλημα που ελπίζω να το έχετε καταλάβει.

 Ο Πληθωρισμός. Ο μόνος λόγος στην ουσία που μειώνεται το χρέος ως προς το ΑΕΠ και αυξάνονται τα έσοδα του Δημοσίου εις βάρος βέβαια των πολιτών, δεν θα αποτελεί για πάντα «σωσίβια λέμβο» ούτε η ανάπτυξη που στηρίζεται στην κατανάλωση, στα ακίνητα, στο «ξεπούλημα» και στον τουρισμό, σε τίποτα άλλο. Στο μοντέλο δηλαδή που μας χρεοκόπησε και θα μας χρεοκοπήσει ξανά, σημειώνοντας πως κανένας ελεύθερος επαγγελματίας δεν πρόκειται να ξεχάσει τον «κεφαλικό» φόρο των τεκμηρίων κερδοφορίας και τη «ληστρική» σύνδεση των POS και των ταμειακών μηχανών, με το Ταμείο Ανάκαμψης, όπου πληρώνουν το κόστος οι «μικρομεσαίοι», για να έχουν πρόσβαση στα κεφάλαια οι «μεγάλοι». Καμία άλλη χώρα της Ευρωπαϊκής Ένωσης δεν έχει συνδέσει τα POS με τις ταμειακές μηχανές, όπως τουλάχιστον μας διαβεβαίωσε ο κ. Χατζηδάκης.

Το παρόν νομοσχέδιο τώρα, σε γενικές γραμμές πολύπλοκο και τεχνικό που μάλλον θα εξελιχθεί σε μία ακόμη «τρύπα στο νερό», αφορά την υιοθέτηση μιας Κοινοτικής νομοθεσίας, η οποία συμπληρώνει το πλαίσιο του ΟΟΣΑ ενάντια στη φοροαποφυγή των πολυεθνικών, μέσω της μεταβίβασης κερδών διασυνοριακά μεταξύ των εταιρειών τους.

 Λόγω της Παγκοσμιοποίησης. Το μέγεθος αυτών των εταιρειών έχει αυξηθεί σημαντικά. Επίσης, η φοροαποφυγή, για την οποία δεν γίνεται λόγος, αλλά συζητάμε μόνο για τη φοροδιαφυγή των «μικρών», αφού τα κεφάλαια μετακινούνται πολύ εύκολα σε «φορολογικούς παραδείσους». Σε τελική ανάλυση, η εκάστοτε εθνική νομοθεσία είναι πιο αργή στην προσαρμογή της, επίσης, πιο ανίσχυρη, σε σχέση με την εξαιρετικά μεγάλη ισχύ αυτών των ομίλων.

 Σε δεύτερο στάδιο το νομοσχέδιο αποσκοπεί σε μία φορολογική ενοποίηση έτσι ώστε να μπορούν να παρακολουθηθούν αυτές οι εταιρείες. Θεωρούμε, όμως, πως δύσκολα θα αποδώσει, αφού υπάρχουν επιπλέον χώρες, εκτός της Ευρωπαϊκής Ένωσης, στις οποίες δραστηριοποιούνται οι συγκεκριμένες εταιρείες, οπότε τελικά ίσως απλά στερήσει, από τα Εθνικά Κοινοβούλια, την αυτονομία τους, όσον αφορά την είσπραξη φόρων.

 Παρεμπιπτόντως εδώ, η δυνατότητα των πολυεθνικών έχουν αυξηθεί λόγω και της ψηφιοποίησης, η οποία ψηφιοποίηση μπορεί ενδεχομένως να μειώσει τη φοροδιαφυγή των μικρών αλλά θα αυξήσει τη φοροαποφυγή των μεγάλων αφού καθιστά ευκολότερη την μετακίνηση κεφαλαίων, οπότε θα μειωθούν ανάλογα τα δημόσια έσοδα. Το σωστό θα ήταν να εφαρμοστεί ο ψηφιακός φόρος στις συναλλαγές, όπως στη Γαλλία με συντελεστή 3%. Υπάρχει και σε άλλες χώρες της Ευρωπαϊκής Ένωσης αλλά έχει τεθεί σε αναστολή με σκοπό την εφαρμογή του παρόντος πλαισίου στον Πυλώνα 1, κακώς κατά την άποψή μας. Σημειώνοντας, τώρα, ότι δεν γνωρίζουμε πώς θα εφαρμοστεί η παρούσα Οδηγία από τις χώρες που δεν θέλουν να φορολογήσουν, όπως για παράδειγμα η Ιρλανδία, θεωρείται πως στην Ελλάδα υπάρχουν 19 ελληνικοί όμιλοι και 900 έως 950 θυγατρικές πολυεθνικών που ξεπερνούν σε ενοποιημένο τζίρο τα 750 εκατομμύρια όπου ο πρόσθετος φόρος που θα επιβληθεί αναμένεται, σύμφωνα με αυτά που έχουμε διαβάσει, να υπερβεί τα 80 εκατομμύρια. Εν προκειμένω, επειδή δεν δόθηκε καμία κοστολόγηση από το Γενικό Λογιστήριο του Κράτους, πάντοτε απορούμε τι ακριβώς κάνει αυτό το Γενικό Λογιστήριο δεν δίνει καμία κοστολόγηση τα νομοσχέδια, θα θέλαμε να γνωρίζουμε αν ισχύει. Επειδή το νομοσχέδιο δεν είχε κανένα σχόλιο σε δημόσια διαβούλευση, αναρωτιόμαστε εάν θα επιβαρύνει πράγματι τις πολυεθνικές ή αν οι πολυεθνικές έχουν προσαρμοστεί ήδη και το έχουν ξεπεράσει.

Συνεχίζοντας εκτιμάται από τον ΟΟΣΑ πως η φοροαποφυγή λόγω BEPS, δηλαδή λόγω διάβρωσης βάσης και μετατόπιση κερδών ανέρχεται στα 100 έως 240 δισεκατομμύρια δολάρια ή στο 4% έως 10% των παγκοσμίων εσόδων από φόρους εταιρειών. Τα φορολογικά έσοδα δε σύμφωνα με τα πιο πρόσφατα στοιχεία του ΟΟΣΑ από το 2020, δυστυχώς δεν βρήκαμε πιο πρόσφατα, είναι μεταξύ 2% και 5% του ΑΕΠ, ενώ η Ελλάδα βρίσκεται στις χαμηλότερες θέσεις τόσο ως ποσοστό του ΑΕΠ, όσο και ως προς τα συνολικά έσοδα με 1% και 3% αντίστοιχα καταθέτοντας αναλυτικούς πίνακες στα πρακτικά που το επιβεβαιώνουν. Βέβαια το 2020 ήταν ένα δύσκολο έτος λόγω των lock downs, των αχρείαστων lock downs αλλά μία ανάλογη τάση διαπιστώνεται και με τα στοιχεία του 2017 όπου ο μέσος όρος του ΟΟΣΑ ήταν 3% ως ποσοστό του ΑΕΠ και 9,3% στα συνολικά έσοδα, ενώ στην Ελλάδα 2% και 6% αντίστοιχα. Κύριε υπουργέ θα θέλαμε, εδώ, να μας απαντήσετε πού οφείλεται αυτή η διαφορά εις βάρος της Ελλάδος όσον αφορά τις πολυεθνικές; Ας αφήσουμε κάποια στιγμή τις μικρομεσαίες και ας κοιτάξουμε λίγο τις πολυεθνικές και να δίνετε συγκεκριμένες απαντήσεις σε αυτά.

 Περαιτέρω, πολλές εταιρείες διεθνώς επιλέγουν να εμφανίσουν τα κέρδη τους εκτός της κύριας χώρας δραστηριοποίησής τους, όπως στις Ηνωμένες Πολιτείες όπου επι Τράμπ μειώθηκε ο συντελεστής του φόρου από το 35% στο 21% για να επιστρέψουν αυτές οι εταιρείες, ενώ το 60% είχε μέσο πραγματικό συντελεστή μόλις 16%. Παράλληλα, έχουν επιβληθεί και πρόστιμα ή μέτρα κατά της αντίστροφης συγχώνευσης όπως το παράδειγμα της Pfizer Alacan, ενώ στην Ευρωπαϊκή Ένωση στην Amazon που όμως απέφυγε τελικά το πρόστιμο, ενώ κάτι ανάλογο συνέβη με την Starbucks. Συμβαίνει όμως, επίσης, στην Ελλάδα και αυτό είναι το θέμα μας με εταιρείες που έχουν εγκαταλείψει τη χώρα μας, όπως η ΦΑΓΕ ή η ΒΙΟΧΑΛΚΟ, αλλά και μικρότερες με προορισμό την Βουλγαρία λόγω χαμηλότερων φορολογικών συντελεστών ή την Κύπρο. Θα θέλαμε να ρωτήσουμε εάν υπάρχει σκέψη επιβολής προστίμων ή άλλων μέτρων επιστροφής όπως στις Ηνωμένες Πολιτείες; Τουλάχιστον να κάνουμε κάτι σωστό που αφορά τις πολυεθνικές.

Από την άλλη πλευρά η κυβέρνηση με τις πολιτικές της στηρίζει ουσιαστικά την ασυδοσία των πολυεθνικών και την αισχροκέρδεια, όπως με την επιβολή πλαφόν στο περιθώριο κέρδους την εποχή της πανδημίας και του πολέμου της Ουκρανίας κάτι που συνεχίζεται ακόμη σε μερικές περιπτώσεις. Πως στηρίζει τις πολυεθνικές; Επειδή το πλαφόν, θα έπρεπε να το γνωρίζει ο οποιοσδήποτε πιστεύει στην ελεύθερη οικονομία, είναι προς όφελος των πολυεθνικών που μπορούν μεν να αγοράζουν φθηνά στο εξωτερικό αλλά με τριγωνικές συναλλαγές να αφήνουν το κέρδος εκτός Ελλάδος στη δική μας περίπτωση, θέτοντας επιπλέον σε δυσμενή ανταγωνιστική θέση τις εγχώριες εταιρείες.

Πρόσφατο παράδειγμα η «Μπάρμπα Στάθης» θυγατρική της CVC, η οποία εισάγει πρώτες ύλες από χώρες φτηνής παραγωγής όπως η Τουρκία ή η Αίγυπτος και η «ΑΙΝΟΣ» που παράγει εγχώρια, έχοντας παρ’ όλα αυτά φθηνότερες τιμές λιανικής, όπου τελικά επιβλήθηκε πρόστιμο 742.000 στην «ΑΙΝΟΣ», όχι στην «Μπάρμπα Στάθης», πέραν κάθε λογικής. Ειδικότερα, με βάση τις οικονομικές καταστάσεις τους για το 2002, που θα καταθέσουμε και αυτές στα πρακτικά, για να λέμε θεωρίες η «Μπάρμπα Στάθης» έχει υψηλότερο μικτό κέρδος, αλλά υψηλότερα κόστη διάθεσης, προφανώς λόγω των γνωστών goldenboys. Επίσης, υψηλότερα έξοδα για τόκους η «Μπάρμπα Στάθης», που μειώνουν επιπλέον τους φόρους της. Μια εταιρεία δηλαδή η CVC πλήρωνε περισσότερους τόκους για να μειώσει προφανώς τους φόρους. Αυτός είναι ο τρόπος που συναλλάσσονται. Αντίθετα η «ΑΙΝΟΣ» έχει υψηλότερη κερδοφορία που μένει και φορολογείται ή επενδύεται στην Ελλάδα, ενώ της «Μπάρμπα Στάθης» μέρος τους φεύγει στο εξωτερικό με εισαγωγές. Ως εκ τούτου, είναι λάθος ο υπολογισμός με βάση το περιθώριο κέρδους, επειδή τελικά ωφελεί τις πολυεθνικές και οδηγεί στην αποψίλωση της εγχώριας παραγωγής.

Εκτός αυτού και σε σχέση με το παρόν νομοσχέδιο, όσον αφορά την ελάχιστη φορολόγηση στις πολυεθνικές, αρκεί κανείς να δει πόσο πολύπλοκη είναι η φορολόγηση των εταιρειών της CVC, εάν ερευνήσει τις σχέσεις τους μόνο στην Ελλάδα στο γράφημα που θα καταθέσουμε πόσο μάλλον, εάν συμπεριλάβει αυτές τις σχέσεις τόσων εταιρειών και στο εξωτερικό.

Ένα άλλο παράδειγμα που αφορά την ασυδοσία των πολυεθνικών, ειδικά στην Ελλάδα, που μάλλον δεν θα καλύψει η παρούσα οδηγία δυστυχώς, είναι οι τράπεζες με το σκάνδαλο «Ηρακλής» και με το hive down, το οποίο ξεχνάμε, όπου τα δάνεια οδηγήθηκαν τελικά στις εταιρείες διαχείρισης απαιτήσεων, από δάνεια στις ΕΔΑΔΠ, οι οποίες συνεργάζονται με τις τρεις συστημικές. Ειδικότερα, από τα συνολικά 50,2 δισ. τιτλοποιήσεων των κόκκινων δανείων έως τις αρχές του 2023 -σήμερα είναι 71 δισ. υπό διαχείριση, αλλά τότε έχουμε τα στοιχεία- οι τράπεζες είχαν ομόλογα αξίας περίπου 19,1 δισ., ενώ οι συνδεδεμένες εταιρείες των τραπεζών που μάλλον είναι η ΕΔΑΔΠ, στις οποίες συμμετέχουν με 20% οι τράπεζες, είχαν περί τα 370 εκατομμύρια και τα fund μόνο 460 εκατομμύρια. Εν προκειμένω, οι τράπεζες είχαν το μεγαλύτερο μέρος και με αποτίμηση του 90% της αξίας τιτλοποίησης, αφού διατήρησαν κυρίως τα ομόλογα με υψηλή εξασφάλιση και έδωσαν τα χαμηλότερα σε funds, οπότε αυτός είναι ο λόγος της μικρότερης αξίας τους. Εάν προστεθεί δε η τιμή πώλησης όλων των ομολόγων, η συνολική αξία των τιτλοποιημένων δανείων ανέρχεται περίπου στο 40% της ονομαστικής, οπότε το κούρεμα είναι το υπόλοιπο, το 60%.

Σε γενικές γραμμές λοιπόν αυτό που συνέβη είναι το ότι οι τράπεζες χρησιμοποίησαν το πρόγραμμα «Ηρακλής» για να πουλήσουν σε offshore κελύφη με χαμηλή φορολόγηση -σε κελύφη βέβαια γιατί δεν πρόκειται για εταιρείες- ακόμη και με ζημία, αφού με το hive down δεν είχαν τον κίνδυνο ενεργοποίησης του αναβαλλόμενου φόρου των 19,5 δισ.. Απλά πράγματα, τα οποία όμως δεν πρόκειται να επιλύσει η Κυβέρνηση προφανώς ούτε το νομοσχέδιο. Διατηρούν λοιπόν τον αναβαλλόμενο φόρο για λόγους φοροαποφυγής, σημειώνοντας πως εδώ αναφερόμαστε στους νέους μετόχους που πήραν τις τράπεζες σε εξευτελιστικές τιμές και όχι στους αρχικούς μετόχους, οι οποίοι υπήρχαν όταν ψηφίστηκε ο νόμος Χαρδούβελη για τον αναβαλλόμενο φόρο. Τι θα προσφέρει αλήθεια εδώ η σημερινή οδηγία; Κατά την άποψή μας απολύτως τίποτα.

Ενώ κάτι ανάλογο συνέβη με το πακέτο Cairo των 7,5 δισ. της EUROBANK -το χρησιμοποιώ μόνο για παράδειγμα- που πάρκαρε σε τρεις ιρλανδικές εταιρείες κελύφη με τις ονομασίες Cairo 1, 2 και 3. Πολύ απλά και πολύ εύκολα. Οι εταιρείες αυτές εξέδωσαν ομόλογα MBS, στεγαστικών δανείων δηλαδή, έναντι των κόκκινων δανείων που κατατάχθηκαν σε τρεις κατηγορίες, μέσης, ενδιάμεσης και χαμηλής ποιότητας, καθώς επίσης εξασφάλισης A, B, C. Από αυτά, τα 2,4 δισ. κυρίως υψηλής εξασφάλισης τα κράτησε πολύ όμορφα η EUROBANK, τα 630 εκατ. μέσης και χαμηλής εξασφάλισης τα πούλησε στην doValue, ενώ τα 28 εκατομμύρια τοποθετήθηκαν στο Χρηματιστήριο, με εκτίμηση παρακαλώ πολύ 56 εκατομμύρια, με βάση τη συναλλαγή της doValue. Εδώ χαρίστηκαν στην ουσία 28 εκατομμύρια ευρώ, ενώ από αυτά πήρε μέρος παραδόξως και το ΤΧΣ, το Ταμείο Χρηματοπιστωτικής Σταθερότητας. Τι θα μπορούσε να προσφέρει η σημερινή οδηγία, για την οποία και το αναφέρουμε; Απολύτως τίποτα. Τεκμηριώνοντας πως οι μέθοδοι των πολυεθνικών είναι πολύ προχωρημένες για να «συλληφθούν» από τα κράτη.

 Στο βασικό μέρος του νομοσχεδίου, η Οδηγία ΕΕ 2523/2022, ψηφίστηκε στις 15 Δεκεμβρίου του 2022. Ενώ έρχεται για επικύρωση σήμερα, αφού έχει παρέλθει η ευκαιρία για είσπραξη φόρων μίας ή δύο φορολογικών χρήσεων, την ίδια στιγμή που οι πολίτες υπερφορολογούνται μέσω της διατήρησης των ίδιων φορολογικών συντελεστών στις αυξημένες τιμές. Η χώρα μας είναι μία από τις τελευταίες που εφαρμόζει τη συγκεκριμένη Οδηγία, αφού υπολείπονται μόνο η Κύπρος, η Πολωνία, οι Ιβηρικές χώρες και οι Βαλτικές.

Αντίθετα, όμως, όσον αφορά την οδηγία επέκτασης του καθεστώτος διαχείρισης των κόκκινων δανείων, την ΕΕ 2021/2167, που εξυπηρετούσε τις τράπεζες - όσον αφορά τις τράπεζες είμαστε πάντα γενναιόδωροι – η Ελλάδα ήταν η δεύτερη που την υιοθέτησε πολύ γρήγορα και εσπευσμένα. Όλα λοιπόν για τις τράπεζες. Ελπίζοντας εδώ να μην ισχύει ο διπλασιασμός του «Ηρακλής 3» από 2 δις στα 4 δις, όπως ακούγεται και γράφεται. Ελπίζουμε να μην ισχύει, γιατί θα πρόκειται για σκάνδαλο.

Με βάση τα σημεία 31 και 32 της εισαγωγής της Οδηγίας, το παρόν φορολογικό μέτρο εντάσσεται στην πολιτική του ΟΟΣΑ και των G20 για τη μεταφορά κερδών BEBS, η οποία υιοθετήθηκε στην Ελλάδα ως αρχικό πλαίσιο με το νόμο 4768/2021, τότε που είχαμε αναλύσει τα φορολογικά τεχνάσματα στην Ιρλανδία και στο Λουξεμβούργο, ενώ περιλαμβάνει τους εξής δύο Πυλώνες. Πρώτον, την ελάχιστη φορολόγηση του παρόντος τον «Πυλώνα 2» και δεύτερον, την επανακατανομή του δικαιώματος φορολόγησης, τον «Πυλώνα 1». Ο «Πυλώνας 1» αποτελεί θέμα με σημαντική πολιτική σημασία, ενώ υπάρχουν αντιρρήσεις από κάποια κράτη μέλη επειδή θα παρεμβαίνει στη φορολογική πολιτική κινήτρων. Έχει αντιρρήσεις σε αυτόν τον Πυλώνα η Ελλάδα ή απλά ακούει και εφαρμόζει ό,τι της λένε; Για παράδειγμα, υπάρχουν αντιρρήσεις από την Πολωνία υπό την προηγούμενη διακυβέρνηση της. Ενώ για αυτόν ακριβώς τον λόγο εισήχθη στο παρόν με το άρθρο 57 της Οδηγίας η προϋπόθεση να έχει αξιολογηθεί η εφαρμογή του ελάχιστου φόρου του «Πυλώνα 2» έως την 30η Ιουνίου του 2023 πριν υιοθετηθεί ο «Πυλώνας 1». Επίσης, να αξιολογείται η εφαρμογή του «Πυλώνα 1» ανά εξάμηνο με αρχή την 1η Ιουλίου του 2022 στο σημείο 32 της εισαγωγής. Ελπίζω να απαντήσετε πραγματικά στα ερωτήματά μας και όχι να υπεκφεύγετε με διάφορα πολιτικά που δεν μας αρέσουν καθόλου. Το ερώτημά μας εδώ είναι εάν έχει γίνει κάποια τέτοια αξιολόγηση έως σήμερα στην Ελλάδα και αν έχει γίνει με τι ενδείξεις.

Στα περιεχόμενα του νομοσχεδίου τώρα. Το πρώτο μέρος είναι εισαγωγή, ενώ το δεύτερο μέρος περιλαμβάνει την ενσωμάτωση της Οδηγίας της Ευρωπαϊκής Ένωσης σχετικά με την εξασφάλιση παγκόσμιου ελάχιστου επιπέδου φορολογίας των ομίλων πολυεθνικών επιχειρήσεων και των εγχώριων ομίλων μεγάλης κλίμακας στην Ευρωπαϊκή Ένωση. Παρατίθεται ο τρόπος που θα εφαρμοστεί ο ελάχιστος φόρος, ο οποίος είναι πολύπλοκος - κατά την άποψή μας τουλάχιστον - αρκετά τεχνικός και άρα με πιθανότητα για λάθη, για παρεμβολές από αξιωματούχους ή για κομματικές σκοπιμότητες. Ελπίζω να έχει αυτές τις ικανότητες η Κυβέρνηση για να μπορέσει να τον εφαρμόσει, που δεν το πιστεύω.

Στο τρίτο μέρος περιλαμβάνονται μερικές άλλες ρυθμίσεις του Υπουργείου Οικονομικών, όσον αφορά τελωνειακούς ελέγχους και τη διάθεση των κατασχεμένων στα άρθρα 55, 57, τη βεβαίωση του επιστρεπτέου ή του αχρεωστήτως καταβεβληθέντως ποσού της επιστρεπτέας προκαταβολής της πανδημίας στο άρθρο 59.

Ενώ, με το άρθρο 60, ορίζεται η αρχή παρακολούθησης του μηχανισμού συνοριακής προσαρμογής άνθρακα, ο οποίος είναι κάτι σημαντικό.

Το άρθρο 61 καθορίζεται στις κατηγορίες υπαλλήλων που έχουν δικαίωμα αίτησης για θέση προϊσταμένου γενικής διεύθυνσης οικονομικών υπηρεσιών του Υπουργείου, ενώ με το άρθρο 62 παρέχεται η δυνατότητα να αναστέλλεται μετά από απόφαση του υπουργού - γιατί μετά από απόφαση Υπουργού, δεν το καταλαβαίνω - σε περιπτώσεις θεομηνιών η είσπραξη οφειλών στο δημόσιο για περίοδο έως 12 μηνών και η ρύθμιση έως 24 δόσεις. Ειδικά πάντως στη Θεσσαλία, δεν έχουν αποζημιωθεί οι εγκαταστάσεις και σε κάποιες περιπτώσεις, όπως στη Λίμνη Κάρλα, δεν μπορούν να καλλιεργηθούν οι εκτάσεις. Έχει δοθεί τουλάχιστον αναστολή για υποχρεώσεις στο δημόσιο; Τουλάχιστον εκ μέρους του δημοσίου, γιατί από τις τράπεζες καταλαβαίνουμε ότι δεν πρόκειται να γίνει τίποτα.

Τέλος, το άρθρο 63 αφορά την «αμαρτωλή» ΕΤΑΔ του «αμαρτωλού» Υπερταμείου. Συγκεκριμένα, η ΕΤΑΔ δεν υπάγεται στο δημόσιο, παρά το ότι το δημόσιο έχει τις μετοχές. Ενώ λειτουργεί υπό το καθεστώς Α.Ε., εκτός εάν διευκρινίζεται από τις διατάξεις που ρυθμίζονται από το παρόν νομοσχέδιο. Δεν καταλαβαίνουμε εδώ πραγματικά και θα θέλαμε να μας το εξηγήσετε τι σημαίνει. Ούτε φαίνεται όμως στην Αιτιολογική. Μπορείτε να μας το εξηγήσετε; Εννοεί ότι θα εξαιρούνται από τον ελάχιστο συντελεστή φορολόγησης ως δημόσια ή ως εταιρεία επενδύσεων; Εάν ναι, εάν πράγματι θεωρεί αυτό, θα ήταν σκανδαλώδες.

 Σε σχέση με το Γενικό Λογιστήριο του κράτους, δεν έχει δοθεί καμία ποσοτικοποίηση των συνεπειών της ρύθμισης παρά το ότι δεν φαίνεται να είναι δύσκολη η εκτίμηση αφού βασίζεται σε γνωστά δεδομένα. Πρόκειται βέβαια για πολύ τεχνικές παραμέτρους, αλλά θα έπρεπε να υπήρχε τουλάχιστον μια τάξη μεγέθους.

Συμπερασματικά, το νομοσχέδιο αποτελεί μεν μια ευρωπαϊκή υποχρέωση, επίσης του ΟΟΣΑ, αλλά είμαστε επιφυλακτικοί ως προς τον τρόπο που θα εφαρμοστεί λόγω πολυπλοκότητας.

Είμαστε επίσης επιφυλακτικοί ως προς την παράδοση περισσότερων φορολογικών αρμοδιοτήτων σε υπερεθνικούς οργανισμούς όπως η Ευρωπαϊκή Ένωση, οι οποίοι δεν θα έχουν την ίδια ευαισθησία για να στηρίξουν τους παραγωγούς μας. Αυτό που χρειάζεται η Ελλάδα κατά την άποψή μας και θα το επαναλαμβάνουμε συνεχώς, είναι μία φορολογική και χρηματοδοτική πολιτική που θα στηρίξει την παραγωγή εδώ στην Ελλάδα, όχι την επέλαση των καρτέλ και των πολυεθνικών. Ένα απλό σύστημα εσόδων - εξόδων με οριζόντιο συντελεστή 15%, οπότε χωρίς τις αναπροσαρμογές του παρόντος, έτσι ώστε να αναπτυχθούν οι εταιρείες χωρίς περιττή γραφειοκρατική επιβάρυνση.

Επιπλέον, ένα ευνοϊκό καθεστώς για τις οικογένειες, ειδικά για τις πολύτεκνες λόγω του δημογραφικού προβλήματος. Ευχαριστώ πάρα πολύ κύριε Πρόεδρε για την ανοχή σας.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Κοντοτόλη Μαρίνα, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Μεταξάς Βασίλειος, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Νατσιός Δημήτριος, Καζαμίας Αλέξανδρος και Καραγεωργοπούλου Ελένη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κ. Βιλιάρδο. Συνεχίζουμε την Ειδική Αγορήτρια της Κοινοβουλευτικής Ομάδας «Νέα Αριστερά», κυρία Ευτυχία Αχτσιόγλου.

**ΕΥΤΥΧΙΑ (ΕΦΗ) ΑΧΤΣΙΟΓΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ κύριε Πρόεδρε. Κυρίες και κύριοι συνάδελφοι, το νομοσχέδιο που συζητάμε σήμερα του Υπουργείου Οικονομικών, στο κύριο του μέρος αφορά την ενσωμάτωση μιας οδηγίας. Κατά συνέπεια πρόκειται για μία διεθνή υποχρέωση της χώρας και όχι για μία πολιτική πρωτοβουλία της Νέας Δημοκρατίας. Είναι μία υποχρέωση η οποία εφαρμόζεται ήδη σε 132 χώρες.

Αυτή η οδηγία 2523/2022, προβλέπει ένα σύστημα ελάχιστης φορολόγησης για τις πολυεθνικές επιχειρήσεις και τους εγχώριους ομίλους μεγάλης κλίμακας με έναν ελάχιστο φορολογικό συντελεστή 15% ο οποίος δεν θα είναι ένας πρόσθετος φόρος στα κέρδη αυτών των ομίλων μεγάλης κλίμακας. Δεν θα επιβάλλεται δηλαδή ως πρόσθετος, ούτε επιβάλλεται ντε φάκτο, αλλά θα συμψηφίζεται με το φόρο που εμφανίζουν να καταβάλλουν οι επιχειρήσεις αυτές. Με άλλα λόγια τότε μόνο θα μπορεί να οδηγήσει σε ένα συμπληρωματικό φόρο των κερδών εφόσον αυτές οι επιχειρήσεις κατέβαλαν σε φόρους ποσοστό μικρότερο του 15%. Προβλέπει και δύο πράγματα.

Το πρώτο είναι ότι η μητρική εταιρεία ενός ομίλου θα καταβάλει το μερίδιο του συμπληρωματικού φόρου που τους αναλογεί εφόσον οι θυγατρικές της βρίσκονται σε κράτος χαμηλής φορολογίας - το χαμηλής σε σχέση με το 15% - και προβλέπει ακριβώς και αυτόν τον ελάχιστο συντελεστή στο 15%. Ειπώθηκε ήδη ότι αφορά ομίλους ιδιαίτερα μεγάλης κλίμακας, δηλαδή να έχουν τζίρο πάνω από 750 εκατομμύρια ετήσιο. Πρόκειται για ένα βήμα σε θετική κατεύθυνση κατ’ αρχάς προκειμένου να αντιμετωπιστεί η συνεχιζόμενη πολύ μεγάλη φοροαποφυγή των μεγάλων πολυεθνικών εταιρειών που μετατοπίζονται τα κέρδη τους από χώρες σε χώρες με μικρούς φορολογικούς συντελεστές και ενδεχομένως να λειτουργήσει θετικά, υπό την έννοια, να αναχαιτίσει ως ένα βαθμό αυτό τον ανταγωνισμό που υπάρχει ανάμεσα στα κράτη μέλη να μειώνουν διαρκώς το φορολογικό συντελεστή στο κεφάλαιο για να προσελκύσουν υποτίθεται κεφάλαια και επενδύσεις. Ωστόσο, το επίπεδο του συμπληρωματικού φόρου το 15% είναι ιδιαίτερα χαμηλό αν λάβουμε υπόψη ότι στην Ελλάδα ο φόρος επί των κερδών είναι 22% και είναι ήδη από τους χαμηλούς στην Ευρώπη, καταλαβαίνουμε ότι θα καλύψει πολύ λίγες περιπτώσεις. Θα φαίνονται δηλαδή οι περισσότερες ότι ήδη καλύπτονται από τη φορολόγηση που υπάρχει. Νομίζω, ότι και το Υπουργείο κάνει μια εκτίμηση που επιβεβαιώνει αυτό, ότι δηλαδή θα έχει πολύ μικρό πεδίο εφαρμογής αυτή η οδηγία, όταν προβλέπει ότι θα καλύψει μόλις 19 ελληνικούς επιχειρηματικούς ομίλους, όταν προβλέπει ότι τα έσοδα από την εφαρμογή του νόμου θα είναι μόλις 80 εκατομμύρια ευρώ, καταλαβαίνουμε όλοι ότι δεν θα υπάρξει ουσιαστική φορολόγηση των μεγάλων εγχώριων ομίλων στην Ελλάδα ή των πολυεθνικών. Είναι προφανές ότι όταν μιλάμε για 80 εκατομμύρια ευρώ έσοδα μιλάμε για εξαιρετικά μικρό ποσό μπροστά σε μια πολύ υψηλού επιπέδου φοροδιαφυγή. Άρα, είναι προφανές ότι εδώ δεν έχουμε ένα νομοσχέδιο το οποίο χτυπά την καρδιά της φοροδιαφυγής των μεγάλων κεφαλαίων.

Αντιθέτως, όλα τα υπόλοιπα θα συνεχίσουν να ισχύουν, δηλαδή τα τεχνάσματα μεταφοράς των κερδών ή των ζημιών, οι συμψηφισμοί, τα ειδικά φορολογικά καθεστώτα και θα συνεχίσουν να επιτρέπουν αυτή τη φοροαποφυγή και τη συσσώρευση δυσθεώρητων κερδών στους ομίλους. Άρα, θα έλεγα ότι μοιάζει περισσότερο με μια βραχονησίδα σε ένα αρχιπέλαγος φοροδιαφυγής και συσσώρευσης πλούτου στους μεγάλους πολυεθνικούς ομίλους.

Το νομοσχέδιο, όμως, αυτό που συνιστά διεθνή υποχρέωση και όχι πολιτική πρωτοβουλία της Νέας Δημοκρατίας δεν έρχεται εν κενό. Δεν έρχεται, δηλαδή, σε μία συγκυρία ιστορική, η οποία δεν έχει ειδικά χαρακτηριστικά του τι συμβαίνει στην Ελλάδα. Έρχεται σε μια ιστορική συγκυρία όπου στην Ελλάδα πραγματοποιείται μία πρωτοφανής μεταφορά πλούτου από τα λαϊκά και μεσαία στρώματα κυρίως στις εισηγμένες στο χρηματιστήριο εταιρείες και στα κέρδη που αυτές εμφανίζουν. Είναι πρωτοφανής για δύο λόγους και ιστορικά σε σχέση με την ίδια τη χώρα και συγκριτικά σε σχέση με την Ευρώπη. Αυτή η αναδιανομή υπηρετείται από πολύ συγκεκριμένη πολιτική στρατηγική, δηλαδή εν αντιθέσει με την Οδηγία, η οποία είναι διεθνής υποχρέωση, η πολιτική στρατηγική είναι η πρωτοβουλία της Νέας Δημοκρατίας. Σε μια εικόνα αντανακλαται αυτό. Τα τελευταία πέντε χρόνια το μερίδιο των μισθών στο ΑΕΠ συρρικνώνεται διαρκώς και το μερίδιο των κερδών διογκώνεται διαρκώς. Μάλιστα το μερίδιο των μισθών στην Ελλάδα είναι το δεύτερο χαμηλότερο στην Ευρώπη ενώ το μερίδιο των κερδών στην Ελλάδα είναι το τρίτο υψηλότερο στην Ευρώπη. Άρα, αυτό δείχνει και την τεράστια ψαλίδα, η οποία υπάρχει μεταξύ μισθών, αποδοχών και κερδών και εντός της χώρας, αλλά και συγκριτικά με το τι συμβαίνει στην Ευρώπη. Σε μια Ευρώπη, η οποία ούτως η άλλως είναι σε μια φάση μεγάλων οικονομικών και κοινωνικών ανισοτήτων. Η ψαλίδα λοιπόν διαρκώς ανοίγει. Στην Ελλάδα η διαφορά είναι σχεδόν 20 μονάδες μεταξύ –ξαναλέω- μεριδίου μισθών και μεριδίου κερδών ενώ στην Ευρώπη διαφορά είναι περίπου 5 μονάδες μεταξύ μεριδίου μισθών και μεριδίου κερδών.

Αυτή η κατάσταση, αυτή η ψαλίδα, αυτή η απόκλιση του μεριδίου των μισθών σε σχέση με τα κέρδη πώς έχει υπηρετηθεί;

Γιατί λέμε ότι είναι αποτέλεσμα στρατηγικής επιλογής με πολύ συγκεκριμένες επιλογές που κάνει η Κυβέρνηση της Νέας Δημοκρατίας τα τελευταία πέντε χρόνια, θα έλεγα με τρομερή συνέπεια;

Πρώτη η στάση της και η πολιτική που εφαρμόζει απέναντι στον πληθωρισμό. Ξεκίνησε επαναλαμβάνοντας διαρκώς ότι πρόκειται για έναν εισαγόμενο πληθωρισμό.

Τον εισαγόμενο πληθωρισμό, ουσιαστικά, γιατί το επικαλούνταν η Κυβέρνηση;

Για να αφήνει την αγορά εντελώς ανεξέλεγκτη και να μην παρεμβαίνει με αποτέλεσμα οι εταιρίες επί μήνες να υπερτιμολογούν. Οι τιμές των τροφίμων και των ειδών πρώτης ανάγκης τρέχουν ταχύτερα από ότι στην Ευρώπη παρότι ήδη στη χώρα μας ήταν πάρα πολύ υψηλές αυτές οι τιμές και έτσι ο «εισαγόμενος» πολύ γρήγορα μετατράπηκε σε πληθωρισμό απληστίας ή πληθωρισμό κερδών. Βλέπουμε τους κλάδους της ενέργειας, των super market, της διύλισης να εμφανίζουν μια ασύλληπτη κερδοφορία μεγαλύτερη των τελευταίων 20 ετών. Δηλαδή, μιλάμε για περιόδους σχεδόν των Ολυμπιακών Αγώνων αντίστοιχη τέτοια κερδοφορία.

Η δεύτερη πολιτική επιλογή είναι η πολιτική στη φορολογία που συμβάλλει σε αυτό το αποτέλεσμα της συρρίκνωσης του μεριδίου των μισθών και της διεύρυνσης του μεριδίου των κερδών στο ΑΕΠ.

Ποια είναι η πολιτική στη φορολογία;

Ουσιαστικά άθικτα τα υπερκέρδη, δεν φορολογήθηκαν επί της ουσίας ποτέ τα υπερκέρδη στην ενέργεια, τρεις φορές μείωση στη φορολογία των κερδών των εταιρειών, δύο φορές μείωση δύο διαδοχικές μειώσεις στη φορολογία συγκέντρωσης κεφαλαίου, κατάργηση του συμπληρωματικού ΕΝΦΙΑ που αφορά τις ανώτατες περιουσίες, ελαχιστοποίηση του φόρου των μερισμάτων και με τον πρόσφατο φορολογικό νόμο που επέβαλε ένα οριζόντιο για τους ελεύθερους επαγγελματίες ουσιαστικά άθικτη η μεγάλη φοροδιαφυγή. Την ίδια ώρα ο ΦΠΑ παραμένοντας ως συντελεστής αμείωτος την ώρα που οι τιμές εκτοξεύονται να λειτουργεί ως μία μεθοδολογία λεηλασίας του εισοδήματος των λαϊκών και μεσαίων στρωμάτων. Γι’ αυτό και έχουμε τεράστια έκρηξη των φορολογικών εσόδων τα τελευταία τέσσερα χρόνια. Τεράστια έκρηξη των φορολογικών εσόδων από τα οποία το ένα στα δύο είναι από τον ΦΠΑ, δηλαδή το ένα στα δύο ευρώ από τα φορολογικά έσοδα προέρχεται ακριβώς από την πολύ μεγάλη λεηλασία που συμβαίνει στα λαϊκά και μεσαία στρώματα εξαιτίας της ακρίβειας και της επιλογής της Κυβέρνησης να μη μειώνει το φόρο αυτό.

Τρίτη πολιτική επιλογή. Είπα η πρώτη τάσσεται στον πληθωρισμό με τον πληθωρισμό της απληστίας να συμβαίνει ανεξέλεγκτος, δεύτερη η φορολογία, τρίτη πολιτική επιλογή, τι κάνει με τις κοινωνικές δαπάνες, όπου τις συγκρατεί, ας το πω έτσι, τις κρατάει, δηλαδή, στο ίδιο επίπεδο σε σχέση με το πώς ανεβαίνει και το ΑΕΠ και το ακραίο δείγμα είναι η κατάσταση στο ΕΣΥ. Είδαμε χθες το τραγικό περιστατικό της αυτοκτονίας ενός συνανθρώπου μας, στο οποίο ουσιαστικά τον οδήγησε η διάλυση του δημόσιου συστήματος υγείας. Δεν είναι μια προσωπική δραματική ιστορία, είναι η ιστορία του δημόσιου συστήματος υγείας. Έψαχνε ο άνθρωπος επί δίμηνο το εξαντλημένο φάρμακο για τη χημειοθεραπεία του και δεν μπορούσε να κλείσει ένα ραντεβού για ειδική εξέταση. Και να ενισχύουμε όλο και περισσότερο τις ιδιωτικές δαπάνες νοσηλείας και δι΄αυτού του τρόπου ουσιαστικά επιτυγχάνεται και αυτή η αντίστροφη αναδιανομή. Δηλαδή αφαιρείται ολοένα και περισσότερο εισόδημα από τα λαϊκά και μεσαία στρώματα διότι πρέπει να πληρώνουν για δημόσια αγαθά, να μην είναι καθολικά δωρεάν παρεχόμενα -το είδαμε και με την ιδιωτικοποίηση της παιδείας που ψηφίστηκε πριν από λίγες μέρες- και έτσι συρρικνώνεται το εισόδημα αφού αυξάνονται οι ιδιωτικές δαπάνες για αγαθά που θα έπρεπε να είναι δωρεάν και καθολικά παρεχόμενα.

Αποτέλεσμα τα κέρδη –επανέρχομαι, δηλαδή, στη μεγάλη εικόνα- ως ποσοστό του ΑΕΠ ξεπερνούν σήμερα, τα κέρδη των εταιρειών, ξεπερνούν σήμερα το 52% του ΑΕΠ. -προσοχή ο ευρωπαϊκός μέσος όρος είναι 41%- και οι μισθοί ως ποσοστό του ΑΕΠ είναι κάτω από 27%, όταν ευρωπαϊκός μέσος όρος είναι 37%. Άρα βλέπουμε και την τεράστια ψαλίδα αλλά και την τεράστια διαφορά σε σχέση με το τι συμβαίνει στην Ευρώπη. Την Ευρώπη δεν την αναφέρω ως παράδειγμα. Αυτή την περίοδο η Ευρώπη διανύει μια πολιτική ανισοτήτων, μείωσης μισθών, φτηνής εργασίας. Δεν το εννοώ ως επιθυμητό οικονομικό μοντέλο αλλά για να δείξω ότι ακόμη και σε σύγκριση με αυτήν την Ευρώπη, αυτών των πολιτικών κι αυτών των συνθηκών, η Ελλάδα πάλι βρίσκεται σε μεγάλη απόκλιση.

Υπάρχει και η τέταρτη παράμετρος, αναφέρθηκε από προηγούμενο συνάδελφο, το ζήτημα των τραπεζών, όπου στην Ελλάδα στην πραγματικότητα έχουμε δύο ευρώ. Δύο εντελώς άλλης αξίας ευρώ. Ένα πάμφθηνο ευρώ, το πιο φθηνό ευρώ στην Ευρώπη. Είναι το ευρώ που δανείζει ο μικροκαταθέτης στην τράπεζα και ένα πολύ ακριβό ευρώ, το ευρώ που δανείζουν οι τράπεζες μέσω των δανείων. Γι΄αυτό η τεράστια διαφορά επιτοκίου καταθέσεων και χορηγήσεων έχει οδηγήσει στις τράπεζες να σωρεύουν δυσθεώρητα κέρδη, πάνω από 1 δις κερδοφορία η κάθε μία συστημική εμφάνισε την περασμένη χρονιά, εις βάρος φυσικά των δανειοληπτών που επωμίζονται το κόστος.

Έτσι έχουμε έναν καμβά, από τη μια η εικόνα, άφθονο χρήμα συγκεντρωμένο σε λίγους κλάδους, εταιρείες από τα ουρανοκατέβατα κέρδη, από τον αυξανόμενο κρατικό δανεισμό, από τις επιδοτήσεις, που κάνει τελικά το κράτος και από την άλλη η πραγματικότητα το 1/3 των μισθωτών να έχουν μισθό 800 ευρώ και κάτω μικτό, οι μισοί να έχουν μισθό περίπου 1.000 ευρώ μικτό, σε αυτή την κατάσταση, σε αυτή την κρίση του κόστους ζωής και να δημιουργείται κατ΄ ουσίαν μια κοινωνία νεόπτωχων. Ανθρώπων όχι που δεν έχουν δουλειά ή που είναι άνεργοι, αλλά που είναι σε πολύ κακοπληρωμένες θέσεις εργασίας που κατά κύριο λόγο, δυστυχώς, είναι δεκάδες χιλιάδες καταρτισμένοι νέοι άνθρωποι, 30 με 40 ετών, με μεταπτυχιακά και διδακτορικά, με πανεπιστημιακές σπουδές, με προσόντα, που εργάζονται με μισθούς πείνας στον ιδιωτικό τομέα ή με μισθούς πείνας στα πανεπιστήμια και στα νοσοκομεία. Αυτό είναι το μοντέλο της φτηνής εργασίας και όπως είπα αυτό το μοντέλο είναι η πραγματική εικόνα, η μεγάλη εικόνα, προφανώς, δεν μεταβάλλεται με τη νομοθέτηση μιας Οδηγίας, η οποία θα εφαρμοστεί για ελάχιστη φορολόγηση κάποιων λίγων ομίλων.

Αυτό είναι ζήτημα συνολικής στρατηγικής και αυτή η στρατηγική, για να μπορέσει να αντιστραφεί αυτή η πραγματικότητα, πρέπει να είναι πλήρως αντιπαραθετική, δηλαδή, να διευρύνει το μερίδιο των μισθών στο παραγόμενο ΑΕΠ, να αλλάξει τη σχέση έμμεσων - άμεσων φόρων, να επενδύσει στα δημόσια αγαθά, τα οποία είναι αγαθά που παρέχονται λόγω της ιδιότητας του πολίτη και όχι για να φτιάχνουμε μόνο ένα δίκτυ προστασίας από την ακραία φτώχεια. Αυτή την αντιπαραθετική στρατηγική, αντιπαραθετική πολιτική πρόταση, υποστηρίζει και η Νέα Αριστερά. Σας ευχαριστώ πολύ κύριε Πρόεδρε.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε και εμείς, κυρία Αχτσιόγλου.

Τον λόγο έχει ο κ. Χαλκιάς.

 **ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ, κύριε Πρόεδρε.

Κύριε Υπουργέ, κυρία Γενική Γραμματέας, κυρίες και κύριοι συνάδελφοι, χθες ήταν η επέτειος του κουρέματος το 2012 των ομολόγων, που κατείχαν Έλληνες πολίτες, δηλαδή, τους μόχθους και τους κόπους μιας ζωής. Αυτούς, που εμπιστεύτηκαν το Ελληνικό κράτος και τους έχετε ξεχάσει. Αυτό είναι άδικο και είναι μία αδικία, η οποία πρέπει να αποκατασταθεί. Εμείς οι «Σπαρτιάτες», δεν τους ξεχνάμε.

Το σημερινό νομοσχέδιο του Υπουργείου Εθνικής Οικονομίας και Οικονομικών, αφορά ως επί το πλείστον την «Ενσωμάτωση της Οδηγίας (ΕΕ) 2022/2523 του Συμβουλίου, της 15ης Δεκεμβρίου 2022, σχετικά με την εξασφάλιση παγκόσμιου ελάχιστου επιπέδου φορολογίας των ομίλων πολυεθνικών επιχειρήσεων και των εγχώριων ομίλων μεγάλης κλίμακας στην Ευρωπαϊκή Ένωση (Pillar II) και άλλες τελωνειακές και φορολογικές διατάξεις» και στο τέλος, περιλαμβάνει ορισμένες διατάξεις πιο διοικητικού, θα λέγαμε, χαρακτήρα.

Θα ξεκινήσω την τοποθέτησή μου επί της Οδηγίας. Η Οδηγία (ΕΕ) 2022/2523 του Συμβουλίου, έρχεται με μια μικρή καθυστέρηση να ενσωματωθεί στο δικό μας δίκαιο. Η καταληκτική ημερομηνία για την ενσωμάτωση ήταν στις 31 Δεκεμβρίου του 2023. Το Υπουργείο, όμως, τη φέρνει δυόμιση μήνες μετά. Οπότε, προκύπτει και το εξής ερώτημα στο οποίο και θα ήθελα να μου απαντήσει ο αρμόδιος Υπουργός. Εάν ενδέχεται να επιβληθεί πρόστιμο στη χώρα λόγω αυτής της καθυστέρησης, ενώ θα θέλαμε να γνωστοποιηθούν στο Σώμα και οι λόγοι που οδήγησαν σε αυτή;

Είχαμε μία σκέψη ότι, ενδεχομένως, χρειαζόμασταν χρόνο για να φτιαχτούν τα διάφορα ηλεκτρονικά συστήματα, αλλά αυτό παραμένει, όπως είπαμε σκέψη. Θα θέλαμε να μάθουμε τον λόγο, ώστε να μην επαναληφθούν παρόμοια περιστατικά στο μέλλον. Είπαμε ότι η οικονομία μας πάει καλύτερα, αλλά αυτός δεν είναι λόγος να πληρώνουμε πρόστιμα.

Ένα ακόμα πρακτικό σημείο, που αφορά την υλοποίηση όσων επιτάσσει η Οδηγία, που θα θέλαμε να αποσαφηνιστεί, είναι εάν προκύπτει κάποιο διοικητικό κόστος από την αλλαγή του συστήματος φορολόγησης; Για παράδειγμα, θα πρέπει να εκπαιδευτούν ειδικά κάποιοι υπάλληλοι της Ανώτατης Αρχής Δημοσίων Εσόδων (Α.Α.Δ.Ε.); Θα πρέπει να πληρωθεί κάποιος εξωτερικός συνεργάτης, για να αναβαθμιστεί το ηλεκτρονικό σύστημα υποβολής δηλώσεων; Και αν ναι, ποιο είναι αυτό το κόστος; Και αν, όντως, υπάρχει κόστος; Γιατί αυτό δεν αναφέρεται στη συνοδευτική Έκθεση του Υπουργού.

Τώρα επί του περιεχομένου της Οδηγίας. Προκειμένου να κατανοήσουμε τις αλλαγές που επιφέρει η εφαρμογή της ως άνω Οδηγίας, θα πρέπει πρώτα να αναλύσουμε την υφιστάμενη κατάσταση ήτοι τον τρόπο με τον οποίο φορολογούνται μέχρι σήμερα οι πολυεθνικές επιχειρήσεις. Οι πολυεθνικές επιχειρήσεις επιλέγουν συνήθως ως χώρα εγκατάστασης, φορολογική έδρα, τις χώρες εκείνες που έχουν τα πιο ευνοϊκά φορολογικά συστήματα, με πολύ μικρούς ή ακόμα και μηδενικούς φορολογικούς συντελεστές, τους αποκαλούμενους και «φορολογικούς παραδείσους». Κατόπιν της επιλογής αυτής τείνουν να μεταφέρουν τα έσοδα από τη δραστηριότητά τους σε άλλες χώρες, με λιγότερο ευνοϊκά φορολογικά συστήματα, στη χώρα της φορολογικής τους έδρας μέσω της χρήσης των ενοποιημένων λογιστικών καταστάσεων. Αυτό έχει σαν αποτέλεσμα τα έσοδα από τη δραστηριότητά τους να φορολογούνται σε εκείνη τη χώρα και όχι στη χώρα που πραγματοποιήθηκαν.

Επίσης, δεδομένης της ισχύουσας Συμφωνίας για την αποφυγή της διπλής φορολόγησης, κάθε χώρα δεν μπορούσε να επιβάλλει επιπλέον φόρο για τη δραστηριότητα εντός των συνόρων της, δεδομένου ότι η εταιρεία δήλωνε ότι φορολογείται σε άλλο κράτος μέλος της Ευρωπαϊκής Ένωσης.

Αυτό το φαινόμενο, όμως, παύει να υφίσταται με την εφαρμογή της Οδηγίας 2022/2523 της Ευρωπαϊκής Ένωσης, αφού πλέον επιβάλλεται ένας ελάχιστος φόρος 15% στα έσοδα από επιχειρηματική δραστηριότητα αυτών των εταιρειών, ανεξαρτήτως της χώρας δραστηριοποίησης.

Σκοπός της Οδηγίας -γνωστής και ως Pillar II- είναι να θεσπίσει ένα παγκόσμιο ελάχιστο επίπεδο φορολογίας 15%, θέτοντας τέρμα στις πρακτικές φοροαποφυγής και διασφαλίζοντας εν μέρει -θα μάς επιτρέψετε να πούμε- δίκαιη φορολογική μεταχείριση. Πλέον κάθε χώρα, με μικρότερους από 15% φορολογικούς συντελεστές, υποχρεούται να επιβάλει συμπληρωματικό φόρο μέχρι το 15%, ώστε να μην τίθεται θέμα κινήτρου μετακίνησης της φορολογικής έδρας σε άλλες χώρες πέραν της χώρας ίδρυσης, προάγοντας την αποκαλούμενη φορολογική δικαιοσύνη.

Συγκεκριμένα για την Ελλάδα, η εφαρμογή της Οδηγίας θα έχει ένα οριακό αποτέλεσμα, αφού ο φορολογικός συντελεστής που επιβάλλεται στις πολυεθνικές επιχειρήσεις είναι αρκετά μεγαλύτερος από το ελάχιστο 15% της Οδηγίας -κυμαίνεται μεταξύ 20% και 24 %.

Σύμφωνα με την Έκθεση του Υπουργού Εθνικής Οικονομίας και Οικονομικών, η οποία συνάδει απόλυτα με τις εκτιμήσεις άλλων διεθνών οργανισμών και ανεξάρτητων εκτιμητών, τα επιπλέον έσοδα για τη χώρα μας θα ανέλθουν περίπου στα 70 έως 80 εκατομμύρια ευρώ. Και εδώ ακριβώς είναι το πρόβλημα. Έχουμε μπροστά μας μια Πρόταση Νόμου που αποφέρει μόλις 80 εκατομμύρια ευρώ επιπλέον στα δημόσια Ταμεία, τη στιγμή που λίγους μήνες πριν η Κυβέρνηση ψήφισε νομοσχέδιο για τη φορολόγηση των ελεύθερων επαγγελματιών με πρόσθετο έσοδο περίπου 553 εκατομμύρια ευρώ.

Πού είναι, λοιπόν, η φορολογική δικαιοσύνη; Οι πολυεθνικές επιχειρήσεις, με εικονικές αυξήσεις, να φορολογούνται για λιγότερο από το 10% του τζίρου τους; Αντίθετα, φορολογούμε τους μικρομεσαίους από το πρώτο ευρώ και τους περνάμε και από έλεγχο όταν εμφανίζουν μικρότερα έσοδα από αυτό που όρισε η Κυβέρνηση ως τεκμαρτό εισόδημα. Οι πολυεθνικές, όμως, εξακολουθούν να εμφανίζουν πλασματικά έξοδα, ώστε να μειώσουν τη φορολογητέα τους ύλη.

Πώς; Θα δώσω ένα απλό παράδειγμα: Έστω ότι έχουμε δύο επιχειρήσεις -μία μητρική, με έδρα την Ιρλανδία και μια θυγατρική στην Ελλάδα. Αυτή στην Ελλάδα έχει τζίρο ένα δισεκατομμύριο ευρώ το χρόνο. Έχει έξοδα για παρασκευή εμπορευμάτων, ενοίκια, λογαριασμούς, μισθούς κλπ. 500 εκατομμύρια ευρώ. Με βάση το ελληνικό φορολογικό σύστημα, θα πρέπει να φορολογηθεί για τα υπόλοιπα 500 εκατομμύρια ευρώ. Αλλά, επειδή ο συντελεστής στην Ελλάδα είναι μεγάλος, η μητρική επιχείρηση στην Ιρλανδία κόβει ένα Δελτίο Παροχής Υπηρεσιών, π.χ. υπηρεσίες μάρκετινγκ της τάξεως των 300 εκατομμυρίων. Αυτόματα, η φορολογητέα ύλη της θυγατρικής πέφτει στα 200 εκατομμύρια ευρώ και επί αυτών θα φορολογηθεί στην Ελλάδα. Θα μου πείτε ότι θα πρέπει να φορολογηθεί γι’ αυτά τα 300 εκατ. ευρώ στην Ιρλανδία. Προφανώς και θα το κάνει, αλλά η Ιρλανδία έχει συντελεστή 10%. Άλλο να επιβάλλουμε συντελεστή 10% -άντε τώρα με την Οδηγία να πάει στο 15%- στα 300 εκατομμύρια και άλλο 24%. Η πολυεθνική του παραδείγματος γλίτωσε περίπου τα 42 εκατομμύρια ευρώ λόγω φοροαποφυγής. Άντε, με την εφαρμογή της Οδηγίας, αυτό το ποσό να μειωθεί στα 27 εκατομμύρια. Πάλι υπάρχει φοροαποφυγή. Απλά είναι μικρότερη.

Άρα, το νομοσχέδιο δεν αφορά στην εξάλειψη της φοροαποφυγής, αλλά στη μείωση της έντασής της. Δεν λέω, θετικό το βήμα. Αλλά, έχουμε πολλά χιλιόμετρα να διανύσουμε προκειμένου να επέλθει η φορολογική δικαιοσύνη. Αυτή θα την έχουμε μόνο όταν μεριμνήσουμε να υπάρχει δίκαιη φορολόγηση και για τον ελεύθερο επαγγελματία, τον αγρότη, τον μικρομεσαίο Έλληνα, τον μικρό επαγγελματία. Το πρόβλημα δεν λύνεται με την εφαρμογή μιας Οδηγίας.

Τι γίνεται με την αισχροκέρδεια ορισμένων πολυεθνικών επιχειρήσεων. Το είδαμε, πολύ πρόσφατα, με το βρεφικό γάλα. Το βρεφικό γάλα, στην Ελλάδα, να χρεώνεται τριπλάσια σε σχέση με το ίδιο ποσό σε Γερμανία και Ολλανδία.

Η επίδραση του πληθωρισμού έχει και τα όριά της. Από το ίδιο εργοστάσιο δε βγαίνουν και τα δύο; Γιατί να αναγράφονται διαφορετικές τιμές στα τιμολόγια αγορών; Αυτό είναι πρόβλημα, αλλά δεν βλέπουμε, δυστυχώς, να έρχεται καμία Οδηγία για να το λύσει.

Όπως και να έχει, δεν αμφισβητούμε ότι η συγκεκριμένη Οδηγία θα έχει κάποιον έστω και οριακά βελτιωτικό χαρακτήρα, απλά δεν θέλουμε να δημιουργηθεί η εντύπωση ότι λύνεται το πρόβλημα. Το πρόβλημα παραμένει, απλά μπαίνει κάποιος περιορισμός.

Στην Ελλάδα, όπως προείπαμε, θα δούμε μια πολύ μικρή αύξηση των εσόδων. Τουλάχιστον, εξαιρέθηκαν οι ναυτιλιακές επιχειρήσεις από αυτό το ελάχιστο 15%, αλλιώς θα είχαμε σοβαρό πλήγμα στην ανταγωνιστικότητα μας, αφού ένας μειωμένος φορολογικός συντελεστής αποτελεί παραδοσιακό κίνητρο για την προσέλκυση άμεσων ξένων επενδύσεων. Εδώ προκύπτει το τελευταίο μας ερώτημα. Αφού μας αφαιρείται αυτό το όπλο, τι θα προσφέρουμε σε επιχειρήσεις για να επενδύσουν στην Ελλάδα;

Συνοψίζοντας, έχω τέσσερα ερωτήματα που χρήζουν απάντησης.

Υπάρχει περίπτωση να μας επιβληθεί πρόστιμο λόγω της καθυστέρησης ενσωμάτωσης της Οδηγίας κι εάν ναι, πόσο αναμένεται να είναι αυτό;

Για ποιο λόγο καθυστερήσαμε να ενσωματώσουμε την Οδηγία;

Υπάρχουν κρυφά κόστη λόγω της αλλαγής του συστήματος, όπως, για παράδειγμα, διοικητικά, εκπαίδευση υπαλλήλων και υλικοτεχνικές υποδομές;

Τελευταίο ερώτημα, δεδομένης της απαγόρευσης για θέσπιση ενός ελκυστικού πολύ χαμηλού φορολογικού συντελεστή, τι θα προτείνουμε πλέον για προσέλκυση επενδύσεων στη χώρα;

Ίσως ήρθε η ώρα και η στιγμή για φορολογική δικαιοσύνη να βλέπουμε τον μικρομεσαίο, τον αγρότη, τον μικρό επαγγελματία, τον μικροβιοτέχνη, αυτούς που παράγουν εδώ στη χώρα, να φορολογούνται ισάξια με τις μεγάλες πολυεθνικές και όχι σε εξοντωτικές φορολογικές αφαίμαξης.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Σας ευχαριστούμε κι εμείς, κ. Χαλκιά.

Το λόγο έχει ο κ. Ανδρέας Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»)**: Κύριε Πρόεδρε, κύριε Υπουργέ, κυρίες και κύριοι συνάδελφοι, καλούμαστε να εγκρίνουμε το σχέδιο νόμου με θέμα την ενσωμάτωση της Οδηγίας 2022/2523 της Ευρωπαϊκής Ένωσης σχετικά με την εξασφάλιση παγκόσμιου ελάχιστου επιπέδου φορολογίας με συντελεστή 15% των ομίλων πολυεθνικών επιχειρήσεων και των εγχώριων ομίλων.

Σύμφωνα με την Οδηγία, στόχος είναι ένα παγκόσμιο ελάχιστο επίπεδο φορολογίας, ένας ελάχιστος, δηλαδή, πραγματικός φορολογικός συντελεστής 15% για τις πολυεθνικές επιχειρήσεις και τους μεγάλους ομίλους. Ο εν λόγω στόχος έχει υιοθετηθεί σήμερα από 136 χώρες και εφαρμόζεται υποχρεωτικά από 1/1/2024 από τα κράτη μέλη της Ευρωπαϊκής Ένωσης.

Οι συζητήσεις για την κατάρτιση σχεδίων δράσης κατά της διάβρωσης της φορολογικής βάσης και μεταφοράς κερδών, έχει διάρκεια πάνω από μία δεκαετία. Συμμετείχαν ο Οργανισμός Οικονομικής Συνεργασίας και Ανάπτυξης (ΟΟΣΑ), ο G20, οι διοικητές κεντρικών τραπεζών, η Ευρωπαϊκή Ένωση, έως ότου καταλήξουν σε τελικές προτάσεις.

Η διάβρωση της φορολογικής βάσης και η μετατόπιση κερδών (Base erosion and profit shifting) από μεγάλες πολυεθνικές εταιρείες είναι οι φορολογικές στρατηγικές που εκμεταλλεύονται κενά στην αρχιτεκτονική του διεθνούς φορολογικού συστήματος και στρέφουν τα κέρδη σε μέρη όπου υπάρχει μικρή ή καθόλου οικονομική δραστηριότητα ή φορολογία, με αποτέλεσμα να πληρώνονται ελάχιστοι ή καθόλου εταιρικοί φόροι.

Είναι γνωστό πως, εδώ και δεκαετίες, μεγάλες πολυεθνικές εταιρείες και θυγατρικές τους αξιοποιούν μια σειρά εργαλεία από διατάξεις φορολογικού ή επενδυτικού χαρακτήρα και δεν καταφέρνουν να καταβάλλουν λιγότερους φόρους, πολλές φορές ακόμα κάτω και από αυτούς που θα προέκυπταν εάν εφαρμοζόταν ο ελάχιστος πραγματικός φορολογικός συντελεστής 15% στα κέρδη τους.

Οι απώλειες εσόδων από τις τεχνικές μετατόπισης φορολογικής βάσης υπολογίζονται συντηρητικά σε 150 έως 200 δισεκατομμύρια δολάρια ΗΠΑ ετησίως ή του ισοδύναμου του 4% - 10% των παγκόσμιων εσόδων από φόρους εισοδήματος των εταιρειών. Είναι μελέτη του ΟΟΣΑ του 2022.

Πρόσφατα, ο Υφυπουργός Εθνικής Οικονομίας και Οικονομικών, αρμόδιος για τη φορολογική πολιτική, κ. Θεοχάρης, ανέφερε μεταξύ άλλων ότι εκτιμούμε ότι η εφαρμογή του επιπλέον φόρου 15% σε όσες πολυεθνικές εταιρείες διαπιστώνονται παραβιάσεις του νέου νόμου θα αποφέρει στο ελληνικό δημόσιο περίπου 80 εκατομμύρια ευρώ με τα σημερινά δεδομένα.

Θα θέλαμε περισσότερα αναλυτικά στοιχεία από πού θα προσδοκά 80 εκατομμύρια ευρώ το ελληνικό δημόσιο από πολυεθνικές εταιρείες και κυρίως με ποιο τρόπο θα καταφέρει να τα εισπράξει.

Η ενσωμάτωση της Οδηγίας, προφανώς, αποτελεί για τη φορολογική μας διοίκηση πρόκληση και θα δούμε πώς θα γίνει. Φοβόμαστε πως πρόκειται για μια τυπική υιοθέτηση της Οδηγίας και τίποτα περισσότερο. Κατ’ αρχήν, το Κόμμα μας θεωρεί μακροχρόνια πληγή την αδυναμία ελέγχου των κερδών των ομίλων πολυεθνικών επιχειρήσεων και των εγχώριων ομίλων, καθώς και το γεγονός ότι καταφέρνουν να φορολογηθούν ελάχιστα για τα κέρδη τους σε παγκόσμιο επίπεδο.

Όπως το έγκλημα προηγείται των διωκτικών αρχών, έτσι και η φοροαποφυγή και η φοροδιαφυγή προηγείται των φορολογικών αρχών, κάτι που συμβαίνει σε παγκόσμιο επίπεδο. Η υιοθέτηση της Οδηγίας δεν θα αμβλύνει τον αθέμιτο φορολογικό ανταγωνισμό μεταξύ κρατών - μελών που υπάρχει εδώ και δεκαετίες και επηρεάζει τη λειτουργία της ενιαίας αγοράς και εν τέλει την ανταγωνιστικότητα.

Σήμερα, εντός Ευρωπαϊκής Ένωσης δεν υπάρχει σύγκλιση στις φορολογικές πολιτικές. Είναι γνωστό ότι ο εταιρικός φορολογικός συντελεστής διαφέρει σημαντικά μεταξύ των χωρών της Ένωσης. Για παράδειγμα, στην Ελλάδα είναι 22% όταν στην Κύπρο και στην Ιρλανδία ανέρχεται σε 12,5%, στη Γερμανία σε 15,8% και στη Γαλλία σε 32%.

Να θυμίσουμε ότι στο πεδίο των ενδοομιλικών συναλλαγών υπάρχουν εδώ και αρκετά χρόνια στη φορολογική μας νομοθεσία οι σχετικές διατάξεις, άρθρα 21 και 22 του νόμου 4174 του 2013, σε μία προσπάθεια διασφάλισης ότι τα αποτελέσματα της μεταφοράς κερδών είναι σύμφωνα με την παραγόμενη προστιθέμενη αξία. Ωστόσο, τα αποτελέσματα δεν είναι αξιόλογα, γεγονός που θα πρέπει να προβληματίζει τη φορολογική διοίκηση.

Άλλο παράδειγμα. Η υιοθέτηση στο άρθρο 6 της Οδηγίας 1164 του 2016 για την αντιμετώπιση της φοροαποφυγής μέσω του άρθρου 38 του νόμου 4174 του 2013, με το οποίο υιοθετήθηκε ο γενικός κανόνας απαγόρευσης καταχρηστικότητας. Μετά από μία δεκαετία και μέχρι και σήμερα εν λόγω κανόνας δικαίου δεν έχει εφαρμοστεί ευρέως στην πράξη.

Συμπερασματικά, ενώ υιοθετήσαμε ειδική φορολογική νομοθεσία στα πεδία των ενδοομιλικών συναλλαγών και της φοροαποφυγής, δεν υπήρξαν ουσιαστικά αποτελέσματα απόδοσης φορολογικών εσόδων στους εν λόγω τομείς. Ο λόγος είναι μάλλον απλός. Δεν αρκεί από μόνη της η υιοθέτηση φορολογικής νομοθεσίας και Οδηγιών της Ευρωπαϊκής Ένωσης αν δεν υποστηρίζονται από την κατάλληλη προετοιμασία και συνεχή μεταρρύθμιση της φορολογικής διοίκησης.

Το Κόμμα μας εντοπίζει αδυναμίες ως προς την εφαρμογή του προτεινόμενου νομοσχεδίου. Θεωρούμε ότι πολύ πιθανόν να αποδώσει ελάχιστα έσοδα στις φορολογικές αρχές όπως συνέβη και στο πεδίο των ενδοομιλικών συναλλαγών και της φοροαποφυγής.

Η παγκόσμια συμφωνία για την ελάχιστη φορολόγηση αποτελείται από δύο Πυλώνες. Ο Πυλώνας Ι, με τον οποίο συνδέεται η Οδηγία για τις εταιρείες - κελύφη και αφορά την αναδιανομή των φορολογικών υποχρεώσεων πολυεθνικών επιχειρήσεων ώστε να φορολογούνται στις χώρες όπου πραγματικά λαμβάνει χώρα η οικονομική τους δραστηριότητα.

Ο Πυλώνας ΙΙ αφορά την εφαρμογή ελάχιστης φορολόγησης 15% στα κέρδη πολυεθνικών επιχειρήσεων. Η Οδηγία που καλούμαστε να υιοθετήσουμε αφορά μόνο τον Πυλώνα ΙΙ, άρα, τίθεται ζήτημα κατά πόσο θα είναι αποτελεσματική μια νομοθεσία που στηρίζεται μόνο στον δεύτερο Πυλώνα.

Όλες οι πολυεθνικές με έδρα σε κράτος - μέλος της Ευρωπαϊκής Ένωσης με ετήσιο τζίρο άνω των 750 εκατομμυρίων ευρώ θα υποχρεώνονται να πληρώνουν φόρο τουλάχιστον 15%. Επομένως, οι πολυεθνικές με έδρα εκτός της Ευρωπαϊκής Ένωσης θα μπορούν να αποφύγουν τον συμπληρωματικό φόρο μέχρι 15%. Η συμφωνία που έχει επιτευχθεί υπό την αιγίδα του ΟΟΣΑ για την εξασφάλιση παγκόσμιου ελάχιστου επιπέδου φορολογίας με συντελεστή 15% των ομίλων πολυεθνικών επιχειρήσεων έχει υιοθετηθεί σε 136 χώρες, χωρίς αυτό να συνεπάγεται ότι όλες αυτές οι χώρες έχουν προσαρμόσει αναλόγως την εθνική φορολογική νομοθεσία τους.

Ταυτόχρονα, υπάρχουν πάνω από 60 χώρες που δεν έχουν αποδεχτεί την εν λόγω Συμφωνία, άρα, μπορούν να αποτελέσουν ασφαλές φορολογικό καταφύγιο για τις πολυεθνικές επιχειρήσεις. Σύμφωνα με τον ΟΟΣΑ, περίπου 15 χώρες δεν επιβάλλουν γενικό φόρο εισοδήματος εταιρειών σύμφωνα με τα στοιχεία. Αυτό περιλαμβάνει τα νησιωτικά κράτη, όπως οι Βερμούδες, τα νησιά Κέιμαν και οι βρετανικές Παρθένοι Νήσοι, τα οποία, είναι ευρέως γνωστά ως υπεράκτιοι φορολογικοί παράδεισοι όπου οι μεγάλες εταιρείες μεταφέρουν τα κέρδη τους προκειμένου να πληρώνουν λιγότερους φόρους.

Η Συμφωνία, επί της ουσίας, δεν απαγορεύει την ύπαρξη φορολογικών παραδείσων κι ούτε, άλλωστε, θα μπορούσε να κάνει κάτι τέτοιο.

Όπως δημοσιεύτηκε στην επίσημη εφημερίδα της Ευρωπαϊκής Ένωσης, φύλλο L 328 22/11/22, στην παράγραφο 13, αναφέρεται ότι «Προκειμένου να δοθεί στα κράτη - μέλη η δυνατότητα να επωφελούνται από τα συμπληρωματικά φορολογικά έσοδα που εισπράττονται από τις οικείες συνιστώσες οντότητες με χαμηλή φορολόγηση, που είναι εγκατεστημένες στο έδαφός τους, τα κράτη - μέλη θα πρέπει να έχουν τη δυνατότητα να επιλέγουν να εφαρμόζουν ένα ενδεδειγμένο εγχώριο σύστημα συμπληρωματικού φόρου. Τα κράτη - μέλη θα πρέπει να κοινοποιούν στην Επιτροπή πότε επιλέγουν να εφαρμόσουν ενδεδειγμένο εγχώριο συμπληρωματικό φόρο, με στόχο να παρέχουν στις φορολογικές αρχές άλλων κρατών - μελών και στις δικαιοδοσίες τρίτων χωρών, καθώς και στους ομίλους Π.Ε. επαρκή ασφάλεια, όσον αφορά τη δυνατότητα εφαρμογής του ενδεδειγμένου εγχώριου συμπληρωματικού φόρου, σε συνιστώσες οντότητες με χαμηλή φορολόγηση στο εν λόγω κράτος – μέλος».

Δηλαδή, για να κάνουμε χρήση της Οδηγίας με την υιοθέτησή της, θα πρέπει να κάνουμε όλα αυτά τα παραπάνω, όπως να εφαρμόσουμε ενδεδειγμένο εγχώριο σύστημα συμπληρωματικού φόρου, να το κοινοποιήσουμε στην Επιτροπή και να παρέχουμε στις φορολογικές αρχές άλλων κρατών - μελών και στις δικαιοδοσίες τρίτων χωρών, τις απαιτούμενες πληροφορίες. Στο παρόν νομοσχέδιο δεν συμπεριλαμβάνεται εγχώριο σύστημα συμπληρωματικού φόρου. Προφανώς, θα θεσμοθετηθεί σε επόμενο νομοσχέδιο. Ελπίζουμε να είναι σύντομα.

Στο άρθρο 3 παρ. 2 του νόμου, στις εξαιρούμενες οντότητες περιλαμβάνονται οι οργανισμοί επενδύσεων και οι φορείς επενδύσεων σε ακίνητα, που είναι η τελική μητρική οντότητα. Πιθανόν, με τον παραπάνω ορισμό, να επωφεληθούν οι εταιρείες διαχείρισης δανείων που κατέχουν μεγάλο χαρτοφυλάκιο ακινήτων, που αποκτήθηκαν μέσω πλειστηριασμών. Προτείνουμε την προσθήκη μιας διευκρινιστικής παραγράφου στο άρθρο 3 παρ. 2 ότι «Σε εξαιρούμενες οντότητες δεν περιλαμβάνονται οι εταιρείες διαχείρισης δανείων, τα περίφημα funds». Σε καμία περίπτωση δεν πρέπει να επωφεληθούν οι εταιρείες διαχείρισης δανείων που αποκομίζουν κέρδη, πολλές φορές με καταχρηστικό τρόπο, σε βάρος των δανειοληπτών.

Η άνοδος της ψηφιακής οικονομίας δημιουργεί προκλήσεις, που σχετίζονται με τη διεθνή φορολογία. Η ψηφιακή οικονομία δεν θα πρέπει να διαχωρίζεται από την υπόλοιπη οικονομία, για φορολογικούς σκοπούς. Ορισμένα οικονομικά μοντέλα και βασικά χαρακτηριστικά της ψηφιακής οικονομίας, μπορούν να επιδεινώσουν τους κινδύνους για διάβρωση της φορολογικής βάσης και μετατόπιση των κερδών. Οι εξελίξεις στην ψηφιακή οικονομία με την πάροδο του χρόνου, δημιουργούν ευρύτερες φορολογικές προκλήσεις και χρήζουν παρακολούθησης.

Χαρακτηριστικό παράδειγμα είναι η χρήση και η εξάπλωση δεκάδων ψηφιακών νομισμάτων στο παγκόσμιο επίπεδο. Μέχρι σήμερα, τα κρυπτονομίσματα είναι σαν να μην υφίστανται για τη φορολογική διοίκηση, καθώς δεν υπάρχει νομοθεσία για τη φορολόγηση κερδών από συναλλαγές κρυπτονομισμάτων. Δεν υπάρχει απόδοση κωδικού αριθμού δραστηριότητας (ΚΑΔ), σε όσους πωλούν κρυπτονομίσματα. Με βάση τα σημερινά δεδομένα, δεν υπάρχει επισήμως πώληση κρυπτονομισμάτων στην Ελλάδα, καθώς δεν υπάρχει ο σχετικός ΚΑΔ. Δεν υπάρχει υποχρέωση δήλωσης των κρυπτονομισμάτων στη φορολογική δήλωση ή διαφορετικά των κερδών που αποκομίζουν από την πώλησή τους. Απόδειξη ότι δεν υπάρχουν τα κρυπτονομίσματα για την ελληνική φορολογική διοίκηση, είναι η απόφαση 4417/2023 της Διεύθυνση Επίλυσης Διαφορών, περί τεκμηρίου αγοράς ακινήτου με εισόδημα από μεταβίβαση κρυπτονομισμάτων, την οποία καταθέτουμε στα πρακτικά.

*(Στο σημείο αυτό ο Ειδικός Αγορητής της Κ.Ο. «Εθνικό Πατριωτικό Κίνημα “NIKH”», κ. Ανδρέας Βορύλλας, καταθέτει στα πρακτικά το σχετικό έγγραφο)*

Η παραπάνω απόφαση της Διεύθυνσης Επίλυσης Διαφορών, η οποία είναι ορθή ως προς το σκεπτικό, με βάση την ισχύουσα φορολογική νομοθεσία, αλλά εκ των πραγμάτων, ξεπερασμένη και εξερχόμενη από τη σημερινή πραγματικότητα, αναδεικνύει το τεράστιο κενό που υφίσταται στη φορολογική νομοθεσία στον τομέα της ψηφιακής οικονομίας.

Όλα τα παραπάνω που αναφέραμε, σε συνδυασμό με την ενσωμάτωση της Οδηγίας, επιβάλλουν συνεχή εκσυγχρονισμό της φορολογικής διοίκησης και τη στελέχωσή της, με επαρκές προσωπικό υψηλού επιπέδου και με σύγχρονα τεχνολογικά μέσα, αλλιώς, πολύ απλά, δεν θα υπάρξει κανένα απολύτως αποτέλεσμα.

Καλούμε την Κυβέρνηση να λάβει υπόψη τις παρατηρήσεις μας, ειδικά στον τομέα της ψηφιακής οικονομίας, με τη δημιουργία του κατάλληλου φορολογικού πλαισίου, καθώς και την ουσιαστική ενδυνάμωση της ΑΑΔΕ, με επαρκές προσωπικό υψηλού επιπέδου και με σύγχρονα τεχνολογικά μέσα. Η υιοθέτηση και μόνο της νομοθεσίας για την ενσωμάτωση της Οδηγίας της Ευρωπαϊκής Ένωσης, χωρίς την ουσιαστική εφαρμογή της, δεν θα είχε κανένα απολύτως νόημα.

Ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής) :** Κι εμείς ευχαριστούμε κ. Βορύλλα.

Το λόγο έχει ο κ. Παππάς.

**ΝΙΚΟΛΑΟΣ ΠΑΠΠΑΣ**: Ευχαριστώ, πάρα πολύ, κύριε Πρόεδρε. Η συγκεκριμένη οδηγία, έρχεται υπό το φως παγκόσμιων εξελίξεων και παγκόσμιων φαινομένων στην οικονομία, είναι προφανές, αλλά αποδεικνύει -και αυτό αφορά νομίζω όλες τις πτέρυγες της Βουλής- ότι η Ευρώπη, εν προκειμένω, είναι ο ελάχιστος γεωγραφικός και πολιτικός χώρος, όπου η πολιτική και η δημοκρατία μπορούν να ανακτήσουν κάποιο έδαφος, σε σχέση με την ασυδοσία των αγορών.

Τώρα, ποιος είναι ο κίνδυνος εδώ, όμως, κύριε Θεοχάρη και εδώ θα εστιαστεί και η κριτική που θέλουμε να σας κάνουμε. Ο κίνδυνος είναι ότι ενώ η Ευρωπαϊκή Οδηγία είναι ένα πρώτο, κατά τη γνώμη μου, σημαντικό πολιτικά, ανεπαρκές επί της ουσίας, βήμα για την καταπολέμηση του φαινομένου των φορολογικών παραδείσων, κινδυνεύουμε να έχουμε την Ελλάδα ένα ξεχωριστό φορολογικό παράδεισο εντός της Ευρώπης, για πολύ συγκεκριμένες κατηγορίες εταιρειών. Και θα ήθελα και εσείς από τη θέση σας, να μεταφέρετε και στον κ. Χατζηδάκη, αλλά και εσείς ο ίδιος, να κάνουμε μια προσπάθεια να αναβαθμίσουμε λίγο το διάλογο γύρω από τα ζητήματα αυτά.

Διότι, δεν είναι δυνατόν να παρουσιάζουμε εμείς μια δέσμη μέτρων - θέλετε να μας κάνετε κριτική, καλοδεχούμενη, αυτή είναι η λειτουργία της δημοκρατίας, την αναμένουμε- και να αντιπαραβάλει η κυβέρνηση, δια στόματος του κ. Χατζηδάκη, απλώς κάποιους χαρακτηρισμούς και κάποια επιχειρήματα του τύπου ότι «έπαθε Τσίπρα ο Κασελάκης». Δηλαδή τι έπαθε ο Στέφανος Κασελάκης που παρουσίασε τις προτάσεις μας για την οικονομία; Ελάτε να μπούμε στην ουσία. Δεν πρέπει να γίνει κάτι για την ακρίβεια; Πρέπει να γίνει κάτι και για την ακρίβεια. Πρέπει να μειωθούν οι έμμεσοι φόροι; Εμείς λέμε ναι. Εσείς λέτε όχι. Ελάτε να το συζητήσουμε. Νομίζω ότι θα είναι μια πάρα πολύ θετική υπηρεσία στο ζήτημα που ανακύπτει, για την καταπολέμηση της ακρίβειας και την αναμόρφωση του φορολογικού συστήματος, για την οποία έχουμε πάλι προτείνει.

Επιτρέψτε μου μία παρέμβαση, γιατί είδα τη Ρένα Δούρου να μπαίνει στην Επιτροπή μας, η οποία, σύμφωνα με ότι μάθαμε, αθωώθηκε για το ζήτημα της Μάνδρας. Να το αξιολογήσουμε και αυτό και να το συγκρίνουμε με τους τόνους λάσπης που και η ίδια έχει δεχθεί όλα αυτά τα χρόνια και την εργαλειοποίηση, από συγκεκριμένη πολιτική παράταξη, απέναντι στο πρόσωπό της, όχι για την ίδια προφανώς, αλλά για να χτυπηθεί, συνολικά, η παράταξη. Κύριε Πρόεδρε, ευχαριστώ για τη δυνατότητα που μου δώσατε, να φύγω λίγο από το θέμα το οποίο συζητάμε.

Επανέρχομαι, κύριε Θεοχάρη. Θεωρείτε ότι δεν πρέπει να διατιμηθεί το περιθώριο κέρδους, ότι δεν πρέπει να μπει όριο στο περιθώριο διύλισης; Να την ακούσουμε την άποψη. Ότι δεν γίνεται; Διότι έχει γίνει με βάση και την Ευρωπαϊκή Οδηγία, η οποία εκδόθηκε την άνοιξη του 2022. Θεωρείτε ότι είναι καλό για την οικονομία, συνολικά εγώ σας λέω, οι τράπεζες να έχουν 7 δισεκατομμύρια κέρδη το 2022 και το 2023; Και επειδή σας λέμε να πάρουμε 1,5 δις από τις τράπεζες, να εκτοξεύετε εναντίον μας τέτοιου τύπου χαρακτηρισμούς.

Γιατί είναι καλό για την οικονομία αυτό; Με 16 δισ αναβαλλόμενο φόρο οι τράπεζες και να μη φορολογούνται; Γιατί να μη μπορούν να συμβάλουν τα διυλιστήρια με τον ανώτατο φορολογικό συντελεστή, που προβλέπεται από την Ευρωπαϊκή Ένωση. Γιατί να μην μπορούν να συμβάλουν οι εταιρείες εμπορίας και στην ηλεκτρική ενέργεια. Γιατί αυτές οι τρεις -τέσσερις πηγές υπέρ συσσώρευσης κερδών, μέσα σε πολύ μεγάλη δυσκολία, να μη γίνουν οι πηγές διόρθωσης για τα νοικοκυριά;

Δεν το ξέρετε και εσείς ότι υπάρχει το φαινόμενο αύξησης του τζίρου, ειδικά στα είδη πρώτης ανάγκης, με μείωση του όγκου πωλήσεων όμως. Ο όγκος μειώνεται, ο τζίρος αυξάνεται. Με περισσότερα χρήματα ο κόσμος αγοράζει λιγότερα προϊόντα. Πείτε μας ανοιχτά, ειλικρινά, ότι διαφωνείτε με τη νέα φορολογική κλίμακα την οποία προτείνουμε, η οποία ελαφρύνει όλα τα εισοδήματα κάτω από τις 100.000 ευρώ, ότι θα είναι καταστροφή για την οικονομία. Είμαστε έτοιμοι να το ακούσουμε το επιχείρημα.

Ας αφήσουμε όλοι κατά μέρος τους χαρακτηρισμούς και τις οξύτητες. Ελάτε να συζητήσουμε επί της ουσίας. Δεν πρέπει να γίνει το παρατηρητήριο τιμών που προτείνουμε, για να υπάρχει μια σύγκριση; Για να καταλάβει και ο κόσμος, πως στα κομμάτια γίνεται το ίδιο προϊόν, από την ίδια εταιρεία, σε μία άλλη χώρα της Ε.Ε., να έχει τρεις φορές κάτω τιμή από την τιμή που έχει στην Ελλάδα;

 Διότι οι πολυεθνικές εταιρείες, το γνωρίζετε, κύριε Θεοχάρη, απλά θα το πω για να καταγραφεί στα πρακτικά και να μας ακούσουν και αυτοί που μας ακούν, εξετάζουν κάθε φορά που βάζουν ένα προϊόν σε μία εθνική αγορά τις συνθήκες ανταγωνισμού, την αξιοπιστία των μηχανισμών ελέγχου και τις δυνατότητες που έχουν να αποκομίζουν δυσανάλογα με την παραγωγικότητά τους κέρδη από το πεδίο μέσα στο οποίο καλούνται να κινηθούν. Αυτά εξετάζουν και έρχονται και τιμολογούν στην Ελλάδα λες και είναι κανονικά μια «Μπανανία».

 Δεν θέλετε να καταργηθεί έστω σταδιακά - θα πω εγώ - η προκαταβολή φόρου;

 Θεμελιώστε το, εξηγήστε μας, γιατί το κρατάτε.

Εντάξει, δεν θα το επαναλάβω με έμφαση, αλλά καλό θα ήταν να εξηγήσετε και προς τι ο πόλεμος που είχαμε υποστεί εμείς, όταν ήρθε το μέτρο, εφόσον επιμένετε και το κρατάτε σε αυτό το ύψος.

 Δεν θέλετε να μειωθούν οι συντελεστές στα ενοίκια;

 Ούτε αυτό είναι εφικτό για τις μικρές περιουσίες;

Εκεί, λοιπόν, να την επικεντρώσουμε τη συζήτηση, διότι αυτή τη στιγμή η ενσωμάτωση αυτής της Οδηγίας, κύριε Θεοχάρη, αφορά, όπως και η δική σας πλευρά ισχυρίζεται, 80 με 100 εκατομμύρια ευρώ.

Ο ελέφαντας στο δωμάτιο είναι άλλος και με την ευκαιρία της συζήτησης και αυτού του νομοσχεδίου πρέπει να βγάλουμε πάρα πολύ κρίσιμα συμπεράσματα, να ανοίξουμε τα χαρτιά μας, να πολιτικοποιήσουμε τη συζήτηση και να αυξήσουμε, κατά τη γνώμη μου, και την αξιοπιστία του πολιτικού κόσμου απέναντι στον Έλληνα πολίτη και στον Έλληνα καταναλωτή ο οποίος δεν μπορεί να πιστέψει τα άλλα αντί άλλων που ακούγονται από τις τηλεοράσεις από τα στελέχη σας, τα οποία κάνουν σαν να μη συμβαίνει τίποτα, διότι πηγαίνει στο super market και βλέπει. Εκεί, λοιπόν, το μόνο που καταφέρνει και ο κύριος Μητσοτάκης ο οποίος τελευταία κόβει βόλτες και στους διαδρόμους των super market είναι όχι να ρίξει τις τιμές, αλλά να ρίξει την αξιοπιστία του.

 Κλείνω, καλώντας και εσάς προσωπικά αλλά και τον κ. Χατζηδάκη να μιλήσει επί της ουσίας, διότι «αχός βαρύς ακούστηκε πολλά τουφέκια πέσαν» όταν ανακοινώσαμε τα μέτρα, έκανε μία ανάρτηση γεμάτη από χαρακτηρισμούς ο Υπουργός σας, αλλά τώρα βλέπω σιγή ιχθύος. Σαν να μου φαίνεται ότι δεν έχετε βρει και πολύ σοβαρά αδύναμα σημεία στις προτάσεις μας. Είμαστε έτοιμοι να τα συζητήσουμε όλα.

Πείτε μας ότι χρειάζεστε μία άλλη κατεύθυνση. Κάντε σημειακή κριτική ότι είναι κακή η κοστολόγησή μας στο ένα ή στο άλλο, δεν έχουμε καμία αντίρρηση.

Είμαστε έτοιμοι να τα ακούσουμε όλα. Έτσι και αλλιώς και εσείς έχετε φέρει διατάξεις οι οποίες κατά το Γενικό Λογιστήριο του Κράτους πολλές φορές είναι ακοστολόγητες, δεν προσδιορίζεται το κόστος της παρέμβασης.

 Προσγειώστε και αυτή την κουβέντα. Σας καλώ ειλικρινά και ανθρώπινα και εσάς προσωπικά, αλλά και το οικονομικό επιτελείο της κυβέρνησης. Ελάτε, λοιπόν, να συζητήσουμε. Υπάρχουν τέσσερα πεδία στην ελληνική οικονομία στα οποία έχουν διαμορφωθεί σκανδαλώδη κέρδη.

 Λέμε το εξής απλό. Ένα κομμάτι από αυτά να αξιοποιηθεί για να απαλύνουμε τον πόνο της καθημερινής πρόσβασης στα βασικά αγαθά για τον Έλληνα πολίτη.

 Γιατί αυτό είναι παράλογο;

 Γιατί έχουν γίνει αυτές οι επιλογές σε άλλες χώρες της Ε.Ε.;

Εδώ τι είναι;

Αποδείξετε, λοιπόν, ότι δεν έχετε στο νου σας η χώρα να είναι φορολογικός παράδεισος για λίγους και εκλεκτούς και αποδείξτε και εσείς ότι δεν είναι το μόνο κριτήριό σας για την επίδοση της οικονομίας η απόδοση των χρηματιστηριακών δεικτών, διότι οι εισηγμένες εταιρείες στο Ελληνικό Χρηματιστήριο πέρυσι έγραψαν 10,5 δισεκατομμύρια κέρδη. Σιγά την επανάσταση που σας λέμε ένα κομμάτι από αυτά να διοχετευθεί για να καταπολεμήσουμε την ακρίβεια.

Τολμήστε, αλλά δεν το βλέπω.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Ευχαριστούμε, κύριε Παππά.

 Κλείνουμε τον κύκλο των τοποθετήσεων των Εισηγητών και των Ειδικών Αγορητών με τον Ειδικό Αγορητή της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» κύριο Αλέξανδρο Καζαμία.

 **ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, κυρίες και κύριοι βουλευτές, το νομοσχέδιο που συζητάμε σήμερα συνιστά ενσωμάτωση άλλης μίας Οδηγίας της Ευρωπαϊκής Ένωσης.

Εξ αφορμής αυτού του γεγονότος, οφείλω να επισημάνω κατ’ αρχήν ότι χθες το Ευρωπαϊκό Κοινοβούλιο ψήφισε υπέρ της παραπομπής της Κομισιόν στο Ευρωπαϊκό Δικαστήριο, επειδή η εκλεκτή του ευρωπαϊκού λαϊκού κόμματος για μια νέα θητεία στην προεδρία της Επιτροπής, η κυρία von der Leyen, ξεμπλόκαρε χρηματοδότηση ύψους 10,2 δισεκατομμυρίων ευρώ προς την Ουγγαρία το Δεκέμβριο, ποσό το οποίο είχε παγώσει, επειδή η ακροδεξιά κυβέρνηση του Όρμπαν στην Ουγγαρία παραβίαζε τους κανόνες του κράτους δικαίου και της εφαρμογής ενός πλουραλιστικού πλαισίου θεσμών στη χώρα.

Η κίνηση της Κομισιόν να ξεπαγώσει αυτά τα ποσά χωρίς έγκριση απέβλεπε στο να αποτρέψει την Ουγγαρία από το να ασκήσει βέτο κατά της έναρξης των ενταξιακών διαπραγματεύσεων της Ουκρανίας με την Ευρωπαϊκή Ένωση. Όπως αντιλαμβανόμαστε όλοι η παραπομπή της Κομισιόν από την Ευρωβουλή στο Ευρωπαϊκό Δικαστήριο συνιστά άλλη μία κρίση πρώτου μεγέθους στην καρδιά της Ευρωπαϊκής Ένωσης.

Ο ευρωπαϊκός τύπος μιλάει για υπόθεση Ευρωπαϊκής Ένωσης εναντίον Ευρωπαϊκής Ένωσης θυμίζοντας μιας και ήταν τα Όσκαρ λίγο πριν το «Κράμερ εναντίον Κράμερ». Αυτό στην προκειμένη περίπτωση όμως είναι σαρκαστικό και πολύ απογοητευτικό.

Η παρούσα κρίση εμπλέκει τρεις από τους τέσσερις κορυφαίους θεσμούς της Ευρωπαϊκής Ένωσης. Για μας στην ΠΛΕΥΣΗ ΕΛΕΥΘΕΡΙΑΣ οι πρακτικές αυτές επιβεβαιώνουν ότι η Ευρωπαϊκή Ένωση ακόμη κινείται στην ίδια μακρά τροχιά της παρακμής, που από το 1999 οδήγησε την Κομισιόν του Ζακ Σαντέρ σε μαζική παραίτηση εν μέσω σκανδάλων διαφθοράς, που το 2012 εφηύρε την τρόικα και επέβαλε στη χώρα μας τα καταστροφικά μνημόνια, και σε άλλες χώρες του ευρωπαϊκού νότου, και που σήμερα πάλι σε μία ωμή παραβίαση των συνθηκών και της έννομης τάξης της Ευρωπαϊκής Ένωσης εξαγόρασε με 10,2 δισεκατομμύρια την ψήφο της ακροδεξιάς κυβέρνησης Όρμπαν για το ζήτημα της Ουκρανίας.

Σε αυτήν την αρνητική συγκυρία δυστυχώς έρχεται σήμερα στην Ελληνική Βουλή ένα νομοσχέδιο που ενσωματώνει την Οδηγία (ΕΕ) 2022/2523 για την εξασφάλιση παγκόσμιου ελάχιστου επιπέδου φορολογίας των πολυεθνικών επιχειρήσεων και των μεγάλων ομίλων εντός της Ευρωπαϊκής Ένωσης.

Για να γίνει κατανοητός ο σκοπός της Οδηγίας θα πρέπει να ξεκινήσουμε εξηγώντας το πρόβλημα. Συστηματικά οι πολυεθνικές και οι μεγάλες επιχειρήσεις τείνουν να μεταφέρουν τη μητρική εταιρεία τους σε χώρες όπου ισχύει χαμηλό φορολογικό καθεστώς, με αποτέλεσμα να μην πληρώνουν δίκαιους φόρους και να εισπράττουν μεγαλύτερα κέρδη από αυτά που διαφορετικά θα τους αναλογούσαν. Αυτή η πρακτική με τη σειρά της έχει κάνει πολλά κράτη στις 5 ηπείρους του πλανήτη, περιλαμβανομένων και κρατών μελών της Ευρωπαϊκής Ένωσης, να ανταγωνίζονται το ένα το άλλο προς τα κάτω για να προσελκύσουν όσο γίνεται περισσότερες πολυεθνικές εταιρείες και να εισπράξουν εκείνα τα λίγα, έστω και αυτούς τους χαμηλούς φόρους δηλαδή από τις επενδύσεις αυτές που θα φτάσουν στη χώρα, αντί να τους εισπράξουν άλλα κράτη.

Αυτή η πρακτική ονομάζεται διάβρωση της φορολογικής βάσης, όσον αφορά στα κράτη και όσον αφορά στην πρακτική των πολυεθνικών εταιριών ονομάζεται μετατόπιση κερδών. Με τον τρόπο αυτό τα κράτη που φορολογούν λιγότερο καταλήγουν να έχουν μεγαλύτερα κρατικά έσοδα για να χρηματοδοτήσουν τις δημόσιες δαπάνες του προϋπολογισμού τους. Αυτό βεβαίως καταλήγει να λειτουργεί εις βάρος των μισθωτών, των συνταξιούχων, της μεσαίας τάξης, η οποία κατά συνέπεια επωμίζεται πολύ μεγαλύτερο φόρτο φορολόγησης στις χώρες της Ευρωπαϊκής Ένωσης και εκτός αυτής, διότι οι πολυεθνικές επιχειρήσεις καταφέρνουν με αυτή τη μέθοδο, δηλαδή με το να μεταφέρουν τις επενδύσεις τους από ένα κράτος στο άλλο, να φοροαποφεύγουν σε πολύ μεγάλη κλίμακα και το υπόλοιπο θα πρέπει να καλυφθεί από κάπου και καλύπτεται από τις μεσαίες και ασθενέστερες τάξεις.

Θα πρέπει να έχουμε, λοιπόν, υπόψη μας ότι το πρόβλημα, το οποίο υφίσταται αυτή τη στιγμή, όσον αφορά τη μετατόπιση κερδών των πολυεθνικών επιχειρήσεων και τη διάβρωση της φορολογικής βάσης, είναι ένα πρόβλημα τελικά φορολογικής δικαιοσύνης και ελάφρυνσης μακροπρόθεσμα των ασθενέστερων και των μεσαίων κοινωνικών τάξεων.

To 2019 ο ΟΟΣΑ που έχει 38 μέλη συμπεριλαμβανομένης και της Ελλάδας, υιοθέτησε το λεγόμενο «Δεύτερο Πυλώνα μέτρων» που προσπαθεί να αντιμετωπίσει μέρος αυτού του προβλήματος. Ο «Πρώτος Πυλώνας» πληροφοριακά, αφορά την ψηφιοποίηση της παγκόσμιας οικονομίας, ενώ ο «Δεύτερος Πυλώνας» που είναι γνωστός ως τα «Παγκόσμια μέτρα κατά της διάβρωσης της φορολογικής βάσης», γνωστός με την ακρωνυμία «GloBE» (Global Anti-Base Erosion), η πρόταση του ΟΟΣΑ που δημοσιοποιήθηκε τον Νοέμβρη του ‘19, σε μια έκθεση τριών χιλιάδων σελίδων, κατέληξε σε μια απλή στη σύλληψη της ιδέα που όμως είναι πάρα πολύ σύνθετη στην εφαρμογή της. Ο ΟΟΣΑ πρότεινε ένα μίνιμουμ κατώτατου παγκόσμιου φόρου της τάξεως του 15% επί των κερδών όλων των πολυεθνικών επιχειρήσεων μαζί με τις θυγατρικές τους. Προσέξτε, δεν είναι αυτός ένας ενιαίος φόρος, αλλά ένας κατώτατος φόρος.

 Με τον τρόπο αυτό το κίνητρο που είχαν ως τώρα οι πολυεθνικές να μεταφέρουν τη βάση τους, τη μητρική εταιρεία, σε «φορολογικούς παραδείσους» μπορεί να αρχίσει να μειώνεται σε κάποιο βαθμό τουλάχιστον. Το 2022, οι οικονομίες της G20 υιοθέτησαν την ιδέα και στις 14 Δεκεμβρίου του ίδιου χρόνου η Ευρωπαϊκή Ένωση υιοθέτησε την Οδηγία που συζητάμε σήμερα, την Οδηγία 2523 που συζητάμε σήμερα την Ενσωμάτωσή της στο Ελληνικό Δίκαιο.

Το άρθρο 2 του νομοσχεδίου που έχουμε μπροστά μας αναφέρει ρητά ότι οι τροποποιήσεις που εισάγει εφαρμόζουν το «Δεύτερο Πυλώνα» του ΟΟΣΑ, ενώ η Οδηγία της Ευρωπαϊκής Ένωσης που ενσωματώνει το νομοσχέδιο, επίσης, αναφέρεται στο Προοίμιό της στα «Μέτρα κατά της διάβρωσης της φορολογικής βάσης του ΟΟΣΑ», γνωστά ως «GloBE», δηλαδή οι αναφορές αυτές υπάρχουν στα νομοσχέδια που συζητάμε, δεν είναι ένα πλαίσιο το οποίο εμείς επιβάλλουμε ή θεωρούμε ότι επηρεάζει την Οδηγία, αναγνωρίζονται όλα στα σχετικά κείμενα.

 Έρχομαι τώρα στο ίδιο το νομοσχέδιο. Αυτό αποτελεί σχεδόν, όχι απόλυτη, αλλά σχεδόν πιστή αντιγραφή της Οδηγίας της Ευρωπαϊκής Ένωσης. Η Οδηγία αυτή είναι σχετικά μεγάλη. Αποτελείται συνολικά από 59 άρθρα ενώ το νομοσχέδιο ενσωματώνει τα πρώτα 49 άρθρα αυτής και παραλείπει τις τελευταίες 10 διατάξεις. Μπορούμε να υποθέσουμε, γιατί παραλήφθηκαν κάποιες από αυτές τις 10 διατάξεις, αλλά θα θέλαμε από τον κ. Υφυπουργό να μας δώσει στη συνέχεια την επίσημη απάντηση της Κυβέρνησης γι’ αυτό. Μπορούμε για παράδειγμα να υποθέσουμε γιατί παραλείφθηκε το άρθρο 50, το οποίο επιτρέπει την αναβολή της εφαρμογής του ελάχιστου φόρου, για 12 μητρικές εταιρείες μέχρι και έξι χρόνια, δηλαδή μέχρι το τέλος του 2029. Προφανώς, η Κυβέρνηση ήθελε να εφαρμόσει την Οδηγία χωρίς υπεξαιρέσεις.

Σε άλλες περιπτώσεις, όμως, δεν είναι σαφές, γιατί τα υπόλοιπα 9 άρθρα της Ευρωπαϊκής Οδηγίας δεν ενσωματώθηκαν στο νομοσχέδιο που έχουμε μπροστά μας και γι’ αυτό θα θέλαμε μία σαφή απάντηση εκ μέρους του Υφυπουργού, γι’ αυτό.

 Τώρα θα ήθελα να περάσω στις τρεις κεντρικές παρατηρήσεις που η «ΠΛΕΥΣΗ ΕΛΕΥΘΕΡΙΑΣ», έχει να κάνει επί της ουσίας του νομοσχεδίου και της Ευρωπαϊκής Οδηγίας.

Πρώτον, έχουν διατυπωθεί κατά καιρούς επιφυλάξεις για τα δύο κριτήρια που εφαρμόζει και ο ΟΟΣΑ και κατ’ επέκταση η Οδηγία της Ευρωπαϊκής Ένωσης που ενσωματώνει τον «Δεύτερο Πυλώνα». Ποια είναι αυτά; Γιατί να επιβάλλεται ελάχιστος φόρος μόνο στο 15% και όχι περισσότερο, δεδομένου ότι αρκετά κράτη μέλη της Ευρωπαϊκής Ένωσης, αλλά και η χώρα μας έχουν ήδη υψηλότερο φόρο επί των κερδών των μεγάλων επιχειρήσεων. Η χώρα μας έχει μεταξύ 20% και 22% φόρο. Άρα, το 15% δεν αυξάνει τον υφιστάμενο φόρο επί των κερδών των πολυεθνικών επιχειρήσεων. Συνεπώς, υπάρχει ένα ζήτημα το κατά πόσο το 15% αλλάζει κάτι; Έχουμε δει και σε δημοσιεύματα του Τύπου. Για παράδειγμα στην καλά πληροφορημένη «Ναυτεμπορική» ένα πρόσφατο ρεπορτάζ, το οποίο ενδεχομένως να έχει πληροφόρηση από το Υπουργείο Εθνικής Οικονομίας και Οικονομικών που μιλάει για συνολικά 19 Ομίλους Πολυεθνικών που θα επηρεαστούν από αυτό και περίπου 900-950 Θυγατρικές. Δηλαδή, έχουμε να κάνουμε με ένα νομοσχέδιο το οποίο δεν θα επηρεάσει μεγάλο αριθμό επιχειρήσεων. Είναι μετρημένες και είναι, όπως φαίνεται αρκετά γνωστές.

 Το ξέρουμε βέβαια ότι η απάντηση στο ερώτημα του «γιατί, 15%;», ενώ ήδη σε πολλά κράτη μέλη ο φόρος επί των κερδών των πολυεθνικών επιχειρήσεων είναι μεγαλύτερος; Η απάντηση σε αυτό είναι ότι πρόκειται για έναν συμβιβασμό και ο συμβιβασμός αυτός αφορά άλλα κράτη παγκοσμίως τα οποία δεν θα προσχωρούσαν στο πλαίσιο του «Δεύτερου Πυλώνα του ΟΟΣΑ», αν ο ελάχιστος φόρος ήταν παραπάνω από 15%. Ως τώρα φαίνεται πως έχουν προσχωρήσει στο πλαίσιο -το ρεπορτάζ της «Ναυτεμπορικής» μιλάει για 132 κράτη. Άλλες πληροφορίες από τον ΟΟΣΑ μιλούν για 139 κράτη - ένας μεγάλος αριθμός κρατών. Αυτό ωστόσο ακόμη αφήνει έξω κάποιους «φορολογικούς παραδείσους», με αποτέλεσμα ο «Δεύτερος Πυλώνας του ΟΟΣΑ» να μην έχει την καθολική διεθνή αποδοχή που απαιτείται για να λειτουργήσει αποτελεσματικά ή όσο θα μπορούσε ο ελάχιστος φόρος του 15%. Η άποψη πολλών αναλυτών είναι ότι ο αριθμός κρατών αρκεί για να επιφέρει κάποια αρχική αλλαγή, αλλά δεν πρόκειται να μεγιστοποιήσει τις δυνατότητες που έχει αυτό το μέτρο. Θα επανέλθω, όμως, στο τέλος, στο σημείο αυτό, μιλώντας με πιο συγκεκριμένους αριθμούς.

 Προς το παρόν όμως οφείλω να παρατηρήσω ότι το 15% είναι ένας διεθνής συμβιβασμός, αλλά παραμένει ένας χαμηλός ελάχιστος συντελεστής φορολόγησης των υπερκερδών που απολαμβάνουν οι πολυεθνικοί κολοσσοί. Αρκεί να σκεφτεί κανείς ότι ο μέσος ευρωπαίος μισθωτός φορολογείται κοντά στο 25% σήμερα στον φόρο του εισοδήματος, δηλαδή οι πολυεθνικές, οι οποίες αφορούν μετόχους με πάρα πολύ υψηλά κέρδη με βάση αυτήν τη μεταρρύθμιση θα φορολογούνται πολύ πιο λίγο από τον μέσο μισθωτό.

Δεύτερον έχουν τεθεί ερωτήματα αναφορικά με το κατώφλι των 750 εκατομμυρίων ευρώ που θέτει η Οδηγία της Ευρωπαϊκής Ένωσης. Σύμφωνα με τον 2ο Πυλώνα του ΟΟΣΑ από εκεί προέρχεται αυτός ο αριθμός και την Ενωσιακή Οδηγία που καλούμαστε να ενσωματώσουμε πολυεθνικές και μεγάλες επιχειρήσεις που υπόκεινται στον ελάχιστο φόρο του 15% επί των κερδών, πρέπει να έχουν συνολικό ετήσιο τζίρο λέει 750 εκατομμύρια ευρώ για δύο χρόνια εντός της προηγούμενης τετραετίας. Αυτό το κατώφλι υπεξαιρεί πολλές μεγάλες επιχειρήσεις που έχουν επίσης τεράστιο ετήσιο τζίρο δηλαδή 600 ή 700 εκατομμύρια ευρώ, όμως σε κάθε περίπτωση χαμηλότερο από 750 εκατομμύρια ευρώ και εδώ φαίνεται ότι υπήρξε κάποιος συμβιβασμός κυρίως διότι οι έλεγχοι που απαιτούνται με βάση τους πραγματικά πολύπλοκους κανόνες, τις διαδικασίες και φόρμουλες της Ενωσιακής οδηγίας πιθανόν να οδηγούσαν σε μια δύσκολα διαχειρίσιμη κατάσταση από τις εφορίες των κρατών - μελών. Ωστόσο οφείλουμε να σημειώσουμε ότι πολλές μεγάλες επιχειρήσεις μένουν έξω από το φορολογικό πλαίσιο του 2ου Πυλώνα εξαιτίας αυτού του ορίου των 750 εκατομμυρίων ευρώ, ενώ ταυτόχρονα παρέχονται προϋποθέσεις με αυτό το όριο ούτως ώστε να υπάρξει διάσπαση πολυεθνικών ομίλων σε μικρότερες οντότητες για να μην εμπίπτουν στο κατώφλι των 750 εκατομμυρίων ευρώ και να αποφεύγουν το φορολογικό καθεστώς του ελάχιστου φόρου 15%. Αυτό είναι ένα θέμα που μας απασχολεί.

Τρίτον, μας απασχολεί ιδιαίτερα το σύνθετο ζήτημα της σωστής εφαρμογής του ελάχιστου συντελεστή του 15% σε όλη την Ευρωπαϊκή Ένωση και στις περίπου 110 άλλες χώρες που ήδη προσχώρησαν στο πλαίσιο του 2ου Πυλώνα του ΟΟΣΑ και των G20. Η εφαρμογή είναι κρίσιμης σημασίας, διότι αν κάποια κράτη δεν εφαρμόσουν αυτόν τον ελάχιστο συντελεστή ή δεν τον εφαρμόσουν με συνέπεια επικαλούμενα γραφειοκρατικές δυσκολίες για παράδειγμα, οι μεγάλες πολυεθνικές θα αρχίσουν να τα προτιμούν όλα αυτά τα κράτη επιστρέφοντας έτσι στο καθεστώς του ανταγωνισμού προς τα κάτω που έχει δημιουργήσει εξαρχής το πρόβλημα της διάβρωσης της φορολογικής βάσης και που δημιούργησε τις προϋποθέσεις για να έχουμε την Οδηγία που συζητάμε σήμερα. Το ζήτημα, επομένως, της σωστής εφαρμογής καλώς έχει επισημανθεί από παρατηρητές περιλαμβανομένης και της Οικονομικής και Κοινωνικής Επιτροπής της Ευρωπαϊκής Ένωσης στην διάρκεια των συζητήσεων για την ψήφιση της Οδηγίας. Αυτή η Επιτροπή που εκπροσωπεί τους επιχειρηματίες και τα συνδικάτα της Ευρωπαϊκής Ένωσης και συμμετέχει γνωμοδοτικά στη διαδικασία λήψης αποφάσεων της Ευρωπαϊκής Ένωσης από συστάσεως το 1957 εξέδωσε γνωμοδότηση τον Μάρτιο του 2022 και τόνισε σε αυτήν ότι «η πλήρης εφαρμογή του Πυλώνα ΙΙ θα είναι περίπλοκη και θα απαιτήσει πολύ χρόνο και μεγάλη προσπάθεια. Οι φορολογικές αρχές θα κληθούν να αναπτύξουν συστήματα και διαδικασίες για τον υπολογισμό και την είσπραξη των νέων φορολογικών υποχρεώσεων. Επιπλέον θα χρειαστεί επαρκές και καταρτισμένο προσωπικό παράλληλα με τη διάθεση πόρων. Με λύπη ωστόσο παρατηρούμε ότι το νομοσχέδιο που φέρνει η κυβέρνηση δεν φαίνεται ούτε να κατανοεί τη σημασία της καλής εφαρμογής για τη δικαιότερη φορολόγηση των πολυεθνικών επιχειρήσεων που αυτή η Οδηγία θα μπορούσε να επιφέρει και ούτε προβλέπει το παραμικρό για την ανάπτυξη νέων συστημάτων, διαδικασιών και την πρόσληψη επαρκούς και καταρτισμένου προσωπικού για την σωστή εφαρμογή της Οδηγίας. Φοβόμαστε, με άλλα λόγια ότι η Οδηγία ενσωματώνεται από την κυβέρνηση με έναν αρκετά γραφειοκρατικό τρόπο μόνο για να ενσωματωθεί ενώ στην πράξη δεν προβλέπεται να γίνει τίποτα σοβαρό για τη συνεπή εφαρμογή της».

Κλείνοντας, θα ήθελα να κάνω δύο γενικότερες παρατηρήσεις. Πρώτον ακόμη και αν εφαρμοστεί από τα περισσότερα κράτη και εφαρμοστεί σωστά, γιατί αυτό είναι κάτι για το οποίο διατηρούμε αμφιβολίες, ο ελάχιστος διεθνής φόρος για τις πολυεθνικές και τις μεγάλες επιχειρήσεις δεν θα επιφέρει θαύματα. Σύμφωνα με τις προβλέψεις του Κέντρου Φορολογικής Πολιτικής και Διοίκησης του ΟΟΣΑ η εφαρμογή του ελαχίστου φόρου διεθνώς αναμένεται να επηρεάσει σχεδόν 8 στις 10 πολυεθνικές, είναι το 80% στο οποίο αναφέρθηκε ο κύριος Κουκουλόπουλος νωρίτερα. Θα τους μεταφέρει δηλαδή από μία κλίμακα χαμηλής φορολόγησης σε μία κλίμακα η οποία είναι κοντά στο 15%.

Ο αριθμός των επιχειρήσεων, των μεγάλων επιχειρήσεων, φαίνεται να είναι σημαντικός, όμως η φορολόγηση σε ποσό, δεν θα είναι εντυπωσιακή. Αναμένεται ότι αν εφαρμοστεί σωστά ο δεύτερος Πυλώνας, σε παγκόσμιο επίπεδο μπορεί να αυξήσει τη φορολόγηση των μεγάλων επιχειρήσεων μόνο κατά 7-8% από το σημείο στο οποίο βρίσκεται σήμερα. Δηλαδή, όχι ιδιαιτέρως σημαντικά. Οι ίδιοι τεχνοκράτες του ΟΟΣΑ, οι οποίοι μελετούν τις επιπτώσεις της εφαρμογής του δεύτερου Πυλώνα, προβλέπουν ότι αν εφαρμοστεί ευρέως το μέτρο, τα επιπλέον έσοδα των κρατών παγκοσμίως θα αυξηθούν κατά 150-200 δισεκατομμύρια ευρώ, δηλαδή σχεδόν κατά ένα δισ. για κάθε χώρα μεσαίου μεγέθους, η οποία μέχρι τώρα έχει ενταχθεί στο πλαίσιο. Η Βρετανία, για παράδειγμα, για να έχουμε μια εικόνα, που η οικονομία της είναι δεκαπλάσια σε μέγεθος του ΑΕΠ, σε σύγκριση με την ελληνική οικονομία. Σύμφωνα με την Κεντρική Τράπεζα της Αγγλίας, προβλέπεται να έχει έσοδα από την εφαρμογή του μέτρου 2,25 δισεκατομμύρια λίρες ή αλλιώς ένα τοις χιλίοις παραπάνω έσοδα του Ακαθάριστου Εθνικού Προϊόντος της Βρετανίας. Εδώ ακούστηκαν κάποια νούμερα της τάξης των 80-90 εκατομμυρίων ευρώ, δηλαδή μιλάμε για πολύ περιορισμένη αύξηση των φορολογικών εσόδων ως αποτέλεσμα αυτού του μέτρου, παρά το γεγονός ότι θα επηρεάσει έναν πολύ μεγάλο αριθμό επιχειρήσεων. Αυτό δημιουργεί το ερώτημα κατά πόσο τελικά αυτή η μεταρρύθμιση, παρ’ όλο που ακούγεται πολύ εντυπωσιακή και ως αρχή και ως εύρος στο βαθμό που ορίζει έναν χαμηλό φόρο 15% για όλες τις πολυεθνικές, θα αλλάξει τα πράγματα στην πράξη. Με μια λέξη, κατά τη γνώμη μας, αυτό το νομοσχέδιο δεν πρόκειται να επιφέρει κάποια επανάσταση φορολογικής δικαιοσύνης στην Ευρωπαϊκή Ένωση ή στη χώρα μας, μειώνοντας σοβαρά την φοροαποφυγή των πολυεθνικών κολοσσών και ανακουφίζοντας τα φορολογικά βάρη των μεσαίων και ασθενέστερων κοινωνικών τάξεων. Στην καλύτερη περίπτωση μπορεί να αποβεί ένα μικρό διορθωτικό βήμα προς τη σωστή κατεύθυνση ενδεχομένως, αλλά αυτό προϋποθέτει ότι πρέπει να εφαρμοστεί σωστά.

Τέλος, η τελευταία καταληκτική μου παρατήρηση είναι ότι η «Πλεύση Ελευθερίας» πρέπει εδώ να τονίσει πως μια πραγματική φορολογική μεταρρύθμιση στην Ελλάδα και εδώ επιστρέφω σε όσα είπα στην αρχή της ομιλίας μου για την κρίση εντός της Ευρωπαϊκής Ένωσης, δυστυχώς δεν μπορεί να περιμένει πολλά από την Ευρωπαϊκή Ένωση. Έχουμε προτείνει και το υπενθυμίζουμε για μια ακόμη φορά ότι ένα ουσιαστικό μέτρο φορολογικής δικαιοσύνης για τη χώρα μας θα ήταν να επιβληθεί υψηλός φόρος στα υπερκέρδη των τραπεζών για το 2023, με τη μορφή έκτακτου φόρου καλής τύχης ή γνωστού ως Windfall Tax, όπως εκείνο που εφήρμοσε το 1981 η κυρία Θάτσερ στις βρετανικές τράπεζες ή το 1997, ο τότε Υπουργός Εθνικής Οικονομίας της Βρετανίας και μετέπειτα Πρωθυπουργός, ο κύριος Gordon Brown. Πέρσι τα υπερκέρδη των τραπεζών υπολογίζονται κοντά στα 4 δισεκατομμύρια ευρώ, δηλαδή κοντά στο 2% του Ακαθάριστου Εθνικού Προϊόντος της χώρας του μεγέθους της οικονομίας συνολικά. Αυτά είναι μόνο τα κέρδη, δεν μιλάμε για τον τζίρο, είναι τα κέρδη. Ο Διοικητής της Τράπεζας της Ελλάδας, ο κύριος Στουρνάρας, σε συνέντευξή του τον περασμένο Δεκέμβριο, δήλωσε ευθαρσώς ότι τα υπερκέρδη, που αποτελούν το 2% του μεγέθους όλης της οικονομίας είναι είπε και λέω σε εισαγωγικά «λιγότερα από το επιθυμητό». Δεν ξέρω τι έχει στη φαντασία του. Εμείς λέμε πάντως ότι είναι σκανδαλώδες να μην φορολογούνται αδρά αυτά τα τεράστια κέρδη, τη στιγμή που οι πολίτες υποφέρουν από την ακρίβεια και από υψηλούς συντελεστές φορολόγησης και στην φορολογία εισοδήματος και στους άμεσους φόρους, κυρίως ΦΠΑ και ειδικό φόρο κατανάλωσης και υπενθυμίζουμε βεβαίως ότι οι τράπεζες χρωστούν πολλά δισεκατομμύρια στον Έλληνα φορολογούμενο από τις πολλαπλές ανακεφαλαιοποιήσεις τους με χρήματα του Κράτους, δηλαδή του Έλληνα φορολογούμενου στα μαύρα χρόνια της κρίσης.

Μόνο έτσι, κατά τη γνώμη μας, θα μπορέσει να αποκατασταθεί μια δικαιότερη κατανομή των φορολογικών βαρών μέσα στην κοινωνία. Μέτρα, όπως ο ελάχιστος παγκόσμιος φόρος για τις πολυεθνικές και τις μεγάλες επιχειρήσεις που φέρνει αυτό το νομοσχέδιο, φοβόμαστε πως δεν αρκούν. Εξάλλου και οι ίδιες οι μελέτες του ΟΟΣΑ το επιβεβαιώνουν. Ακόμη και αν υποθέσουμε ότι η Κυβέρνηση και η Ευρωπαϊκή Ένωση τα εφαρμόσουν με επιτυχία και αυτό είναι μια πολύ μεγάλη υπόθεση, πάλι η κατανομή των φορολογικών βαρών θα δίνει τη μερίδα του λέοντος στα πολύ ψηλά και στα μεγάλα εισοδήματα. Ευχαριστώ κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε. Με την τοποθέτηση του κυρίου Αλέξανδρου Καζαμία ολοκληρώθηκε ο κύκλος των τοποθετήσεων των Εισηγητών και των Ειδικών Αγορητών των κομμάτων.

Συνεχίζουμε τη συνεδρίαση με την τοποθέτηση του Υφυπουργού Εθνικής Οικονομίας και Οικονομικών κυρίου Χάρη Θεοχάρη. Κύριε Υπουργέ, έχετε το λόγο.

  **ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών)**: Ευχαριστώ πολύ κύριε Πρόεδρε. Με την θλιβερή εξαίρεση του κυρίου Γιαννούλη νομίζω η συζήτηση κινήθηκε σε πρώτον ήρεμο κλίμα και δεύτερον επί της ουσίας σε ένα νομοσχέδιο, στο οποίο εάν θελήσουμε να ψάξουμε μέσα στην πολιτική ψυχή μας ο καθένας από εμάς, θα δούμε ότι συμφωνούμε. Και συνεπώς μένει να δούμε αν θα επικρατήσουν οι δυνάμεις της πολιτικής συναίνεσης. Εάν καταφέρουμε να ψηφίσουμε και να συμφωνήσουμε σε ένα νομοσχέδιο που όλοι τουλάχιστον επί της αρχής συμφωνήσαμε ότι είναι ένα βήμα μπρος ή θα επικρατήσουν οι μικροκομματικές σκοπιμότητες.

Θα μιλήσω φυσικά για το νομοσχέδιο κυρίως και για τα ερωτήματα που τέθηκαν. Ερωτήματα ουσίας. Κάποια από αυτά είναι ζητήματα που ενδεχομένως να υπάρχει μια παρεξήγηση. Στα περισσότερα ελπίζω να συμφωνήσουμε ή αφού αποσαφηνίσουμε με τις απαντήσεις αυτές, να μπορούμε να συμφωνήσουμε. Όμως επιτρέψτε μου δύο προκαταρκτικά λόγια για τα μέτρα που ανακοίνωσε χθες ο ΣΥΡΙΖΑ. Τουλάχιστον θα αιτιολογήσω κάποια πράγματα από το φορολογικό κομμάτι και από αυτά που θα σας πω νομίζω ότι θα καταλάβετε ότι λίγα λέει η Νέα Δημοκρατία. Λίγα είπε ο Υπουργός Οικονομικών για το κατά πόσον «έπαθε» Τσίπρα ο κύριος Κασσελάκης. Φαίνεται πως η πολιτική νίκη του κυρίου Κασσελάκη απέναντι στον κύριο Τσίπρα στο πρόσφατο Συνέδριο του ΣΥΡΙΖΑ, δεν στάθηκε αρκετή για να τον απογαλακτίσει από τις πρακτικές του κ. Τσίπρα. Γι’ αυτό έχουμε ένα πρόγραμμα Θεσσαλονίκης επί δέκα.

 Θα σας πω λοιπόν δύο λόγια για κάποια από τα μέτρα. Σας λέω ξανά ότι θα έχουμε την ευκαιρία και σε άλλες συζητήσεις να τα κοστολογήσουμε και να τα συζητήσουμε πολύ συγκεκριμένα. Χαίρομαι που ο κύριος Παππάς θεωρεί αυτή τη συζήτηση γόνιμη. Μείωση κατά 30% μέσο όρο του φόρο εισοδήματος φυσικών προσώπων. Την κοστολογεί στα 124 εκατομμύρια. Με 12 δισ. φόρο, ένα μεσοσταθμικό 30- ξαναλέω πολύ επιδερμική η κοστολόγηση, θα γίνει αναλυτική- 3,6 δισ.. Τι να συζητήσει κανείς; 124 εκατ. με 3,6 δις.. Ο ΦΠΑ να πέσει από το 24% στο 21%, από το 13% στο 11% και από το 6% στο 5%. 2,4 δισ.. Έχω φτάσει ήδη στα 6 και ανεβαίνω. Μερίσματα. Τα μερίσματα ήταν 2,93 δισ.. Λέει ότι θα πάρει 1,8 δις από τα μερίσματα. Αυτό είναι μέσος συντελεστής 61%. Μέσος. Που θα φτάσει δηλαδή ο οριακός; 90; Και θα δοθούν αυτά τα μερίσματα; 6 + 6 μείωση του ΦΠΑ πάντοτε νομοτελειακά, διότι δεν μπορείς να διασφαλίσεις ότι περνάνε οι μειώσεις. Νομοτελειακά έχεις μη μείωση τιμών όταν ρίχνεις τον ΦΠΑ και αύξηση τιμών όταν τον αυξήσεις. Άρα, είναι συνταγή υπέρ της ακρίβειας η μείωση έξι μηνών ή 6 + 6 του ΦΠΑ.

Βέβαια έχουμε και την ενδιαφέρουσα πρόταση να βάλουμε το αγροτικό πετρέλαιο στο 6%. Δεν επιτρέπεται. Διότι, το αγροτικό πετρέλαιο δεν είναι στο παράρτημα 3 του Κανονισμού. Θα μας φέρετε, κύριε Γιαννούλη, πρόταση νόμου, η οποία δεν επιτρέπεται από την Οδηγία ΦΠΑ; Ούτε καν αυτό δεν ελέγξατε; Μνημείο προχειρότητας. Το ίδιο ισχύει εντωμεταξύ και για τα είδη ενηλίκων και υπερηλίκων που λέτε να τα κατεβάσετε. Ακοστολόγητη η μείωση των εισφορών. Θα πρέπει τώρα πια να μειώσεις συντάξεις. Την ίδια στιγμή επαγγέλλεστε μείωση συντάξεων εφόσον μειώνετε τις εισφορές ή αλλιώς μείωση της χρηματοδότησης του ΕΣΥ. Διότι είναι οι εισφορές υπέρ υγείας. Ή μείωση χρηματοδότησης της ΔΥΠΑ. Γιατί είναι εισφορές υπέρ των ανέργων. Ή θα μειώσετε λοιπόν τη χρηματοδότηση των ανέργων ή θα μειώσετε τη χρηματοδότηση της υγείας ή θα μειώσετε τη χρηματοδότηση των συντάξεων ή και τα τρία μαζί σε κάποιο συνδυασμό.

 Και βέβαια, αυτό δεν το κατάλαβα ακριβώς, γι’ αυτό θα προσπαθήσουμε να το δούμε. Έχουμε τρεις συντελεστές, 21, 11 και 5. Και τέταρτο, ειδικά για την αποχέτευση στο 23. Δεν νομίζω ότι επιτρέπεται να έχουμε τέσσερις συντελεστές από την οδηγία. Αυτά λίγα για το με ποιο τρόπο θα πρέπει να γίνεται επιτέλους η πολιτική συζήτηση αν θέλουμε να προτείνουμε πραγματικά μέτρα για την οικονομία και όχι ευχολόγια.

Τώρα, φεύγω από αυτή αν θέλετε παρέμβαση, όμως είναι επίκαιρη και επειδή τέθηκε και στη συζήτηση πολλές φορές έπρεπε να απαντηθούν, τουλάχιστον έτσι σε ένα πρώτο αρχικό επίπεδο οι προτάσεις αυτές «Θεσσαλονίκη ν.2».

Με αυτό το νομοσχέδιο, φαίνεται νομίζω ξεκάθαρα, ότι το Υπουργείο Οικονομικών υπό αυτή την ηγεσία έχει στρατηγική για την αντιμετώπιση των ζητημάτων της φοροδιαφυγής, έχει στρατηγική για τη φορολογική δικαιοσύνη. Η στρατηγική αυτή όμως δεν μένει στα χαρτιά, υλοποιείται με γρήγορους ρυθμούς. Περίπου την περιέγραψα όταν συζητούσαμε το νομοσχέδιο για τους ελεύθερους επαγγελματίες. Αν θυμάστε τι έλεγα και να θυμηθώ λίγο κοιτώντας λίγο προς την πλευρά της κυρίας Αχτσιόγλου αυτά που μας έλεγε ο Τσακαλώτος, ότι ασχολούμαστε μόνο με τη βάση της πυραμίδας και όχι με την κορυφή. Εδώ, βλέπετε να ασχολούμαστε και με την κορυφή.

Τη φοροδιαφυγή μπορεί να τη ψάξεις με πολλούς τρόπους. Έναν τρόπο που περιέγραφα και τότε και νομίζω ότι μεθοδολογικά είναι σημαντικός να τον έχουμε στο μυαλό μας, είναι ότι τη χωρίζουμε σε τρία κομμάτια.

Πρώτον. Μεγάλη διεθνής φοροδιαφυγή πολυεθνικών ομίλων που έχουν δυνατότητες ή και λεγόμενοι ultra high net worth individuals, οι οποίοι έχουν άλλες μεθοδολογίες μεταφοράς των κερδών τους σε διάφορες χώρες.

Δεύτερον. Τη μεγάλη εγχώρια φοροδιαφυγή που υλοποιείται μέσω της αποφυγής, αλλά μέσα στα εθνικά πλαίσια, εκεί όπου η κάθε ΑΑΔΕ της κάθε χώρας έχει τα δικά της εργαλεία για να μπορέσει να το αντιμετωπίσει. Ενώ στο πρώτο δεν μπορείς να το αντιμετωπίσεις γιατί μεταφέρεται εύκολα, φεύγει εύκολα, έχει τη δυνατότητα να φύγει από τη μία χώρα και να πάει στην άλλη.

Και το τρίτο είναι η καθημερινή φοροδιαφυγή. Η φοροδιαφυγή την οποία ζούμε όλοι μας καθημερινά.

Θα εξηγήσω τη στρατηγική μας από το τέλος προς τα εμπρός. Από την καθημερινή φοροδιαφυγή. Τα νομοσχέδια και για τους ελεύθερους επαγγελματίες και η επέκταση των POS σε όλη τη λιανική και η διασύνδεση POS και ταμειακών για να μη μπορεί να γίνει μια πληρωμή με κάρτα χωρίς να κοπεί η απόδειξη και τα QR code που μπήκαν από 1η Ιανουαρίου στα τιμολόγια και με αυτόν τον τρόπο υπάρχει διαβίβαση στο MyData και το MyData το οποίο κλείδωσε επιτέλους. Εδώ ακούγαμε καταστροφολογίες από φορείς οι οποίοι μας έλεγαν με την ευκαιρία του νομοσχεδίου των ελεύθερων επαγγελματιών και του MyData ότι πηγαίναμε να καταστραφούμε και με το κλείδωμα του Φεβρουαρίου θα μας έπεφτε ουρανός στο κεφάλι για να χρησιμοποιήσουμε την έκφραση στον Αστερίξ. Τίποτα δεν συνέβη από όλα αυτά.

Ο Φεβρουάριος, που ήταν η πρώτη υποβολή δηλώσεων κύλησε σωστά και μάλιστα χωρίς να πέσει ούτε ένα ευρώ πρόστιμο. Αυτό αποδεικνύει τη βούληση της κυβέρνησης να υπάρξει συμμόρφωση χωρίς πρόστιμα. Δεν είναι αυτό που θέλουμε. Τα πρόστιμα υπάρχουν μόνο για να συνετίσουν τους ελάχιστους ασυνεπείς. Είδαμε στα μεν έσοδα από τον Ιανουάριο ως τον Φεβρουάριο, 2 μήνες που στον ΦΠΑ στις δηλώσεις έχουμε τους διπλογραφικούς, από τον Ιανουάριο ως τον Φεβρουάριο, άρα απολύτως συγκρίσιμοι, από 67% απόλυτη ταύτιση των δηλώσεων μεταξύ MyData και ΦΠΑ στο 81% και μαζί με αυτούς που δήλωσαν παραπάνω έσοδα στο 97,3%. Άρα, ένα 2,27% έχει ακόμα μειωμένα έσοδα από ότι λέει στο MyData μέχρι το 30% που είναι επιτρεπτό. Ένα μικρό ποσοστό. Καλούμε όλες τις επιχειρήσεις, όλους τους λογιστές, να κάνουν ότι χρειάζεται ώστε τους αμέσως επόμενους μήνες να δούμε πρόοδο και αυτό να πάει στο μηδέν. Δεν υπάρχει κανένας λόγος να υπάρχει αυτή η απόκλιση έστω και στο 2,27% των δηλώσεων, μόλις 4.000 δηλώσεις.

Στα έξοδα το 30%, απόλυτη ταύτιση των εξόδων, έγινε σε ένα μήνα 60% -59,11%- και μαζί με αυτούς, οι οποίοι δήλωσαν λιγότερα έξοδα από το Mydata που ήταν απολύτως λογικό και εφικτό φτάνουμε στο 81% συμμόρφωση. Άρα, μας μένει ένα 19%, το οποίο πρέπει και αυτό να κινηθεί προς την κατεύθυνση της συμμόρφωσης. Επαναλαμβάνω χωρίς να ανοίξει μύτη. Προφανώς, είναι ένα μέτρο, το οποίο έχει δυσκολίες πρέπει να μάθουν οι λογιστές και οι επαγγελματίες σε έναν διαφορετικό τρόπο δουλειάς. Όμως ανταποκρίθηκαν. Τους ευχαριστώ ξανά δημόσια γι’ αυτό -το έχω κάνει ήδη- και είμαι σίγουρος ότι μαζί θα διορθώσουμε και όποια λάθη έχει ακόμα η εφαρμογή και όποια προβλήματα έχουν ακόμα οι επιχειρήσεις ή οι εταιρείες πληροφορικής που υποστηρίζουν τις επιχειρήσεις. Με αυτό τον τρόπο έχουμε μια μεγάλη συμμαχία και μπορούμε να φτιάξουμε μια μεγάλη συμμαχία κατά της φοροδιαφυγής.

Με την κάρτα εργασίας όλο και περισσότερο θα είναι δύσκολο να πληρωθούν μισθωτοί με μαύρα χρήματα. Τα χρήματα των μισθωτών και των συνταξιούχων στη χώρα μας το 2022 ήταν 105 δισ. Αυτά τα 105 δισ. αν μείνουν στην τράπεζα και κινηθούν με κάρτες διασφαλίζεται ότι έχει κοπεί και η απόδειξη και η μόνη περίπτωση να υπάρχει φοροδιαφυγή στο κομμάτι της απόδειξης είναι να μην είναι συνδεδεμένη η ταμειακή, να είναι μια ταμειακή αδήλωτη ή οτιδήποτε άλλο ή να αλλάζουν τα νούμερα. Έχουμε δώσει το εργαλείο της εφαρμογής της απόδειξης οπότε με έναν απλό έλεγχο μπορούμε να ελεγχθεί κιόλας αν αυτό που πληρώσαμε και φαίνεται στο χαρτί είναι αυτό που ξέρει η εφορία. Με αυτό τον τρόπο να κλείσουμε όλοι μαζί αυτόν τον κύκλο. Πρέπει να κάνουμε αυτή τη συνωμοσία του καλού. Πρέπει να κάνουμε αυτή τη συμμαχία του καλού, ώστε να μπορέσουμε αν θέλετε εμείς -όσοι είναι η μεγάλη πλειοψηφία που είναι νομοταγείς- να επιβάλλουμε το να είναι νομοταγείς και οι υπόλοιποι.

**ΧΡΗΣΤΟΣ ΓΙΑΝΝΟΥΛΗΣ (Εισηγητής Μειοψηφίας):** (εκτός μικροφώνου)

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Τυπικά δεν νομιμοποιείται για να σας το πει αυτό. Τώρα είναι προφανές ότι δεν μπορείς να αστυνομεύσεις και μία επαφή δύο ανθρώπων και κάθε επαφή δύο ανθρώπων, αλλά εν πάση περιπτώσει κατανοητό αλλά τυπικά δεν επιτρέπεται.

Στη μεγάλη εγχώρια φοροδιαφυγή κάνουμε κάτι εκεί;

Εγώ θα σας παραπέμψω -μόλις σήμερα είχαμε άρθρα- και μάλιστα αναφέρθηκε το κομμάτι της Ναυτεμπορικής, αλλά είχαμε και το άρθρο της Καθημερινής του οποίου έλεγε ο τίτλος του «Ψαλίδι σε αυθαιρεσίες εφοριακών». Βλέπουμε αύξηση της αποτελεσματικότητας των ελέγχων της ΑΔΑΕ.

Αυτό πως φαίνεται;

Φαίνεται από το γεγονός ότι δεν πηγαίνουν σε τέτοιο μεγάλο βαθμό, όπως πριν, οι φορολογούμενοι να μη τις αποδεχτούν και να τις αμφισβητήσουν και να πάνε στη ΔΕΔ -Διεύθυνση Επίλυσης Διαφορών- και στα δικαστήρια μετά. Το 2020 10.028 υποθέσεις στη Διεύθυνση Επίλυσης Διαφορών. Το 2023 6956 μάλιστα και 35 παραιτήθηκαν -θεώρησαν ότι κακώς εκκίνησαν τη διαδικασία- άρα λίγο λιγότερες 6.900. Σχεδόν τις μισές ή 65% με 70%. Από αυτές κάποιες έγιναν αποδεκτές 4.250 δεν έγιναν αποδεκτές, 3.300 προχώρησαν στα δικαστήρια. Άρα, έχουμε βελτίωση της αποτελεσματικότητας. Έχουμε το πρώτο λουκέτο σε πρατήριο για λαθρεμπορία, δύο χρόνια, με τις διατάξεις που περάσαμε όσοι τις ψηφίσαμε όλοι μαζί -γιατί εγώ θέλω να είμαι δίκαιος- όσοι τις ψηφίσαμε, όλοι μαζί, με τις διατάξεις που περάσαμε πριν από λίγες εβδομάδες.

Έχουμε διάταξη, εδώ, στις λοιπές διατάξεις για την άμεση διάθεση των κατασχεμένων. Να ξέρετε ότι αυτό είναι ένα ευχάριστο πρόβλημα που ερχόμαστε με αυτή τη διάταξη να λύσουμε. Έχει τελευταία η ΑΑΔΕ μεγάλες επιτυχίες με διαλύτες και είναι υποχρεωμένη μέσα από τις διαδικασίες που χρησιμοποιεί να κάνει τρεις δημοπρασίες για να τα πουλήσει και αυτά τώρα είναι εύφλεκτα, επικίνδυνα, κάθονται σε μη κατάλληλους χώρους, μη στεγασμένους κ.λπ., μπορεί να έχουμε προβλήματα και με αυτή τη διάταξη δίνουμε άμεσα τη δυνατότητα να πηγαίνουν για επαναδιύλιση στα διυλιστήρια και έτσι να μην δημιουργούν πρόβλημα. Η ΚΟΕ, το Συντονιστικό Ελεγκτικό Κέντρο, το ΣΕΚ και οι κινητές ομάδες ελέγχου έχουν αρχίσει και φέρνουν ουσιαστικά αποτελέσματα. Θέλουμε κι άλλο; Βεβαίως θέλουμε κι άλλο.

Tώρα μια λέξη και γι΄ αυτό το άρθρο της Nαυτεμπορικής για την εισπραξιμότητα των προστίμων. Tα πρόστιμα πάντοτε και παντού σε όλες τις φορολογικές διοικήσεις εισπράττονται σ΄ ένα ποσοστό 5% με 10%. Δεν είναι εύκολο. Εμείς με το 10% είμαστε μάλλον στο άνω άκρο των εσόδων και σε κάθε περίπτωση δεν τα μετράει όπως, κατά την άποψή μου, θα έπρεπε να τα μετράει η ΑΑΔΕ. Διότι όταν γίνονται δηλώσεις ενώ έχει ξεκινήσει η διαδικασία του ελέγχου, όπως παρέχουμε τη δυνατότητα στους φορολογούμενους με τον κώδικα φορολογικής διαδικασίας να κάνουν συμπληρωματικές δηλώσεις, τροποποιητικές όσο διαρκεί ο έλεγχος και έτσι να αποδεχτεί κάποια θέματα και έτσι να έχει ευνοϊκότερη μεταχείριση. Αυτά δεν μετριούνται στην εισπραξιμότητα των ελέγχων ενώ θα έπρεπε κατά την άποψή μου. Συνεπώς, δεν μπορούμε να είμαστε πολύ καλύτερα. Οι φόροι πρέπει να εισπράττονται από τους αυτοσυμμορφωμένους και βλέπουμε και πάλι -και εδώ έχουμε ένα άρθρο σημερινό- αύξηση της εισπραξιμότητας των φόρων, της εμπρόθεσμης εισπραξιμότητας των φόρων, των συνεπών φορολογουμένων που μπορούν να πληρώσουν, ως συνέπεια και των καλύτερων συνθηκών της οικονομίας, ας μην το ξεχνάμε αυτό.

Κλείνω με τον τρίτο Πυλώνα, η μεγάλη διεθνής φοροδιαφυγή, αυτό το νομοσχέδιο το οποίο συζητάμε σήμερα. Παρένθεση, αυτό το νομοσχέδιο φέρνει ένα τεκμήριο για τις πολυεθνικές. Δεν άκουσα κανέναν να μιλάει για τον αναχρονιστικό χαρακτήρα του νομοσχεδίου που φέρνει τεκμήρια και λειτουργεί με τεκμήρια και λέει ότι θα φορολογηθείτε τουλάχιστον με 15%. Αλλά το αφήνω αυτό, αν θέλετε, είναι μια συζήτηση που μας έρχεται από το προηγούμενο νομοσχέδιο.

Εδώ οφείλουμε και μια απάντηση στην κυρία Αχτσιόγλου. Προφανώς είναι πολιτική πρωτοβουλία της κυβέρνησης και εγώ θα έλεγα διαχρονικά και πέραν της κυβέρνησης η διαπραγμάτευση στον ΟΟΣΑ έχει διαρκέσει σχεδόν 10 χρόνια και αδικεί και τη δική σας θητεία, κυρία Αχτσιόγλου και κύριε Γιαννούλη του ΣΥΡΙΖΑ, να λέτε ότι έρχεται εδώ και δεν έχουμε πολιτική πρωτοβουλία, διότι υπάρχει η Οδηγία. Ήμασταν ενεργοί στη διαπραγμάτευση στον ΟΟΣΑ και ο ΟΟΣΑ με τις 35 χώρες, όχι μόνο την Ευρωπαϊκή Ένωση, τις χώρες και εκτός Ευρωπαϊκής Ένωσης, έχει την ισχύ και τη δύναμη να φέρει την υιοθέτηση αυτής της Οδηγίας στις 140 χώρες περίπου οι οποίες το έχουν υιοθετήσει.

Πρέπει να ξεδιαλύνουμε, όπως είπα προηγουμένως, κάποιες παρεξηγήσεις. Πρώτον, η διαπραγμάτευση στον ΟΟΣΑ πράγματι είχε δύο Πυλώνες, Πυλώνας Ι, Πυλώνας ΙΙ. Πρώτο ερώτημα, σαφές, μα θα κάνουμε το 2 και δεν θα κάνουμε το 1 και θα αποτύχουμε. Τι είναι ο Πυλώνας Ι; Δύο τρόπους έχουν οι πολυεθνικές για να, ας το πούμε, φοροδιαφεύγουν ή φοροαποφεύγουν. Ο ένας είναι να μεταφέρουν το top line. Αυτό είμαι ο Πυλώνας Ι. Να πουλάνε προϊόντα, υπηρεσίες από άλλη δικαιοδοσία σε άλλη δικαιοδοσία και να μην ξεχωρίζουν σωστά και όπως θα έπρεπε λογιστικά ποια είναι η δουλειά τους σε μια χώρα σε σχέση με μια άλλη, δεύτερη, τρίτη στις οποίες δραστηριοποιούνται. Με αυτό τον τρόπο οι πωλήσεις να μεταφέρονται σε χώρες οι οποίες έχουν χαμηλότερη φορολόγηση. Αυτό είναι ο Πυλώνας Ι. Τον Πυλώνας Ι δεν μπορούμε αυτή τη στιγμή να τον υλοποιήσουμε γιατί δεν έχει βρει την κρίσιμη μάζα των χωρών εκείνων που θα τον υιοθετήσουν ώστε να είναι δεσμευτική η συμφωνία του ΟΟΣΑ και να μπορέσουμε να αρχίσουμε να τον υιοθετούμε. Εάν τον υιοθετήσεις μόνος σου και χωρίς συμφωνία του ΟΟΣΑ, τότε απλώς ανοίγεις την πόρτα στις εταιρείες να φύγουν από τη χώρα σου.

Τη μεγάλη διεθνή φοροδιαφυγή μόνο συνεργατικά μπορείς να αντιμετωπίσεις και αυτό κάνουμε τώρα. Συμφωνούμε, αλλά το ζήτημα είναι κυρίως οι Ηνωμένες Πολιτείες της Αμερικής, οι οποίες έχουν ουσιαστικές αντιρρήσεις. Και εδώ, θα πρέπει να απαντήσουμε και τόσο στο ζήτημα του Ντόναλντ Τράμπ και αν αυτή η συζήτηση που κάνουμε τώρα πιάνει ή δεν πιάνει. Προφανώς, για τον Πυλώνας I θα έχει ουσιαστικές επιπτώσεις με το ένα ή με το άλλο εκλογικό αποτέλεσμα ή όποιο κι αν είναι αυτό στις Ηνωμένες Πολιτείες. Πάντως, θα έχει επιπτώσεις.

Σε σχέση με τον Πυλώνας IΙ, όμως, δεν έχει, γιατί έχει την κρίσιμη μάζα, γιατί είναι δεσμευτικός και υλοποιείται - αυτό πρέπει να το ξεδιαλύνουμε, το ανέφεραν δυο, τρεις ομιλητές - ανεξαρτήτως, του αν η μητρική βρίσκεται σε χώρα που έχει υιοθετήσει τον Πυλώνας IΙ ή όχι. Οι Ηνωμένες Πολιτείες της Αμερικής τυπικά δεν το έχουν υιοθετήσει, συνολικά έχει υιοθετηθεί, η Κίνα δεν το έχει υιοθετήσει. Οι θυγατρικές τους εδώ υπόκεινται στην ελάχιστη φορολόγηση του 15%. Εάν δείτε στο νομοσχέδιο είναι τώρα τεχνικό, υπάρχουν δύο κανόνες υπολογισμού της φορολογικής επιβάρυνσης και του ελάχιστου φόρου. Εμείς επιλέγουμε να υλοποιήσουμε αυτό το φορολογικό νομοσχέδιο με τον τοπικό φόρο, προφανώς, γιατί δεν θέλουμε να δώσουμε τα έσοδα στη μητρική. Αναφέρθηκε και αυτό. Δεν θα χαρίσουμε έσοδα σε καμία μητρική όπου και να βρίσκεται. Δεύτερον, δεν έχουμε καμία επιλογή ούτε για τα 750.000, που αναφέρθηκε ότι είναι ένα ζήτημα, είναι μέσα στην Οδηγία. Δεν έχουμε καμία επιλογή ούτε και για τις εξαιρέσεις. Αυτές οι εξαιρέσεις έρχονται από τη Συμφωνία του ΟΟΣΑ και από την Ευρωπαϊκή Οδηγία. Συνεπώς, αυτές είναι και αυτές υλοποιούμε.

Έχουμε κάποιες επιλογές, κάποιες διακριτικές ευχέρειας για τα λεγόμενα «Safe harbors», τους ασφαλείς λιμένες, δηλαδή, κάποια χρόνια πιο ήρεμης και ήπιας υλοποίησης. Εν γένει, δεν τα ασκούμε στο μέγιστο, δηλαδή, θέλουμε να υλοποιήσουμε τον Πυλώνας IΙ, όσο γίνεται πιο γρήγορα. Προφανώς, είναι πάρα πολύ σημαντικό. Αυτό σημαίνει ότι Α.Α.Δ.Ε. έχει να κάνει δουλειά. Δεν αρνούμαι ότι η ψήφιση είναι η αρχή μιας διαδικασίας. Η διαδικασία αυτή θα υλοποιηθεί. Νομίζω ότι, ξέρετε, ότι αυτή η ηγεσία του Υπουργείου Οικονομικών και η διοίκηση της Α.Α.Δ.Ε., δεν αφήνει τα πράγματα στην τύχη τους, τα υλοποιούμε όλα όσα ψηφίζουμε. Αυτό θα συμβεί και τώρα να είστε σίγουροι.

Για την Εταιρεία Ακινήτων Δημοσίου (Ε.Τ.Α.Δ.) Α.Ε., δεν υπάρχει καμία εξαίρεση. Αυτό είναι ένα άσχετο άρθρο που αποσαφηνίζει τον χαρακτήρα της Ε.Τ.Α.Δ.. Το αν εμπίπτεις ή όχι; Τα κριτήρια απλά, οι όμιλοι 750 εκατομμύρια στα δύο από τα τέσσερα τελευταία χρόνια συν τις όποιες εξαιρέσεις που υπάρχουν. Όποτε, δεν υπάρχει κάποια διάταξη που εξαιρεί, ειδικά την Ε.Τ.Α.Δ. ή οτιδήποτε άλλο, για να μην αφήσουμε κάτι, ας το πούμε, να ίπταται στον αέρα.

Πώς θα κερδίσουμε απ’ αυτό το νομοσχέδιο; Είναι ένα θέμα που είναι πάρα πολύ σημαντικό. Καταρχήν, να πούμε ότι η κοστολόγηση που έχουμε κάνει είναι για περίπου 75 εκατομμύρια για 19 ημεδαπές επιχειρήσεις, ομίλους γύρω στα 30 εκατομμύρια και 45 εκατομμύρια από τις 900 - 950 θυγατρικές των πολυεθνικών. Αυτό, όμως, είναι ένα στατικό μοντέλο, δεν είναι ένα δυναμικό μοντέλο. Τι σημαίνει αυτό; Υπάρχουν οι τρόποι που κερδίζουμε. Πρώτα απ’ όλα, κερδίζουμε από τη φορολογική επιτυχία ελληνικών πολυεθνικών που, ενδεχομένως, να φορολογούνται σε άλλες χώρες με χαμηλότερους συντελεστές και αν αυτές δεν έχουν υιοθετήσει οτιδήποτε, έρχεται η ελάχιστη φορολόγηση του 15% στο βαθμό που όμιλος συνολικά φορολογείται λιγότερο. Άρα, μπορεί να έχουμε από ελληνικές πολυεθνικές, εάν δραστηριοποιείται σε χώρες, που έχουν χαμηλούς φορολογικούς συντελεστές και δεν υλοποιούν τον Πυλώνα ΙΙ, φέρνουμε έσοδα από εκεί.

Έχουμε αύξηση της φορολόγησης από ενδεχόμενα κίνητρα ή άλλες νόμιμες λογιστικές διαδικασίες, οι οποίες μειώνουν, εδώ, σε εταιρίες τους φορολογικούς συντελεστές από τις ζημιές, από κίνητρα για διάφορα προγράμματα αναβαθμίσεων, από οτιδήποτε άλλο. Φορολογικά κίνητρα, που μπορεί να συσσωρεύονται μαζί, να μειώνουν από τον ονομαστικό συντελεστή του 22%, κάτω από το 15%, τότε θα φορολογηθούν αυτές οι επιχειρήσεις με κατ’ ελάχιστον 15%. Άρα, και από εκεί μπορεί να έχουμε. Αν και εμείς, σε πρώτη φάση, προφανώς έχουμε έναν ονομαστικό συντελεστή που είναι άνω του 15% και, συνεπώς, δεν μας επηρεάζει –ξαναλέω- σε πρώτη ανάγνωση.

Τέλος, έχουμε μείωση του φορολογικού ανταγωνισμού. Νομίζω είναι πράγμα πασιφανές και ελέχθη ήδη από ομιλητές. Πρώτα από όλα, οι χώρες, οι οποίες έχουν κάτω από 15%, θα φορολογήσουν 15%. Συνεπώς, γίνονται λιγότερο θελκτικές για να μεταφέρουν τις μητρικές ή οτιδήποτε άλλο.

Δεν αξίζει τον κόπο - να το πω αλλιώς- από το 22% να μεταφέρεις κέρδη ή να μεταφέρεις μητρική για να πας στο 15% και να έχεις τον ελεγκτή απέναντι να σου πάει για transfer pricing και όλα αυτά τα προβλήματα και να ρισκάρεις πρόστιμα.

Εάν ήταν, όπως είναι σε πολλές περιπτώσεις, 0 ή 3% ή 5%, προφανώς από το 22% ή το 25% που μπορεί να έχει μια χώρα στο 5%, είναι ένα αρκετά μεγάλο κίνητρο για να μεταφέρεις κέρδη ή για να μεταφέρεις τη μητρική σου. Αυτό το κίνητρο, λοιπόν, μειώνεται και προφανώς αντίστοιχα δημιουργείται ένα κέντρο βάρους γύρω από το 15%, ώστε και όλες οι χώρες που έχουμε πάνω από το 15% να μην θελήσουμε να ανοίξουμε αυτό το κίνητρο. Διότι, όσο φεύγουμε πιο μακριά από το 15%, το επαναδημιουργούμε.

Συνεπώς, εδώ είναι το δυναμικό κομμάτι του υπολογισμού, το οποίο δεν μπορεί να εκτιμηθεί αυτή τη στιγμή. Δηλαδή, το αν κάποιες από αυτές τις διαδικασίες είναι ενεργές –που προφανώς είναι- και κάποιες από αυτές τις ενεργές διαδικασίες μεταφοράς των κερδών και της φορολογικής βάσης δεν βρίσκονται από τον έλεγχο, δεν ελέγχονται όλες οι Χρήσεις ή οτιδήποτε άλλο. Προφανώς, εδώ θα έρθει αυτό το φορολογικό νομοσχέδιο να δημιουργήσει νέες δυναμικές και να μπορέσει να φέρει αυτό το αποτέλεσμα.

Συνεπώς, κλείνοντας, είναι ένα νομοσχέδιο που κατανοώ τη λογική της επιφύλαξης στην Επιτροπή, αλλά δεν μπορώ να δω πώς μπορεί πολιτικά κάποιος να μην το υποστηρίξει. Ελπίζω να δούμε μια διάθεση πολιτικής συνεννόησης, αν όχι στην Επιτροπή, τουλάχιστον στην Ολομέλεια.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Εμείς σας ευχαριστούμε, κύριε Yφυπουργέ.

Κυρίες και κύριοι συνάδελφοι, στο σημείο αυτό λύεται η συνεδρίαση της Επιτροπής για αύριο, Πέμπτη 14/3/2024 και ώρα 13.00΄, στην Αίθουσα «Προέδρου Αθανασίου Κωνσταντίνου Τσαλδάρη», με θέμα ημερήσιας διάταξης την ακρόαση των εξωκοινοβουλευτικών προσώπων.

Καλό απόγευμα.

 Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καρασμάνης Γεώργιος, Κοτρωνιάς Γεώργιος, Λεονταρίδης Θεόφιλος, Λιούτας Αθανάσιος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Σαλμάς Μάριος, Γεροβασίλη Όλγα, Γιαννούλης Χρήστος, Κοντοτόλη Μαρίνα, Μάλαμα Κυριακή, Μαμουλάκης Χαράλαμπος (Χάρης), Παππάς Νικόλαος, Γερουλάνος Παύλος, Κουκουλόπουλος Παρασκευάς (Πάρις), Σταρακά Χριστίνα, Τσοκάνης Χρήστος, Βιλιάρδος Βασίλειος, Χαλκιάς Αθανάσιος, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Νατσιός Δημήτριος, Καζαμίας Αλέξανδρος.

Τέλος και περί ώρα 13:25 λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**